text:
གླེང་གཞི། བཤད་པ་ནི་བོད་དུ་དར་སྔ་ཞིང་ལོ་རྒྱུས་ཀྱི་རྒྱུན་རིང་ལ་མི་རིགས་རང་གི་ཁྱད་ཆོས་ཆེ་ཆེར་ལྡན་པའི་ངག་ཐོག་གི་རྩོམ་རིག་སྒྱུ་རྩལ་ཞིག་ཡིན་ལ། དེ་ཡང་རྒྱ་ཆེ་བའི་བོད་རིགས་མི་དམངས་ཀྱིས་ངལ་རྩོལ་དང་ཐོན་སྐྱེད་འཚོ་བའི་ཁྲོད་དུ་ཐུན་མོང་གིས་གསར་སྐྲུན་དང་དར་ཁྱབ་བཏང་ནས་བྱུང་བ་ཞིག་ཡིན་པ་མ་ཟད། ནང་དོན་ཕུན་སུམ་ཚོགས་ཤིང་རྩོམ་སྟངས་སྣ་མང་ཅན་ཞིག་ཡིན་ཏེ། ལ་ལས་འཇིག་རྟེན་སྲོལ་ལུགས་བརྗོད་པ་དང་། ལ་ལས་འཇིག་རྟེན་ཆགས་ལུགས་གཟིགས་མོར་སྟོན་པ། ལ་ལས་ཐོན་དངོས་ཀྱི་བྱུང་རབས་བརྗོད་པ་དང་ལ་ལས་འཇིག་རྟེན་གྱི་གནས་ལུགས་གསལ་བོར་སྟོན་པ། ལ་ལས་བཀྲ་ཤིས་གཡང་འབོད་ཀྱི་མེ་ཏོག་གཏོར་བ་སོགས་ཡོད་དེ། འགྲོ་བ་མིའི་རིགས་བྱུང་བ་ནས་བཟུང་རང་རེའི་མེས་པོ་རྣམས་ཀྱི་རང་བྱུང་ཁམས་ཆེན་པོ་དང་འཐབ་ཅོད་བྱས་པའི་བརྒྱུད་རིམ་ཁྲོད་ཉམས་མྱོང་ཕྱོགས་བསྡོམས་བྱས་པ་མ་ཟད་ལྷག་པར་དུ་བོད་མི་རིགས་ཀྱི་འཚོ་རྟེན་གྱི་གཞི་མ་བཟའ་བཏུང་། རྒྱན་གོས། སྡོད་གནས་སོགས་དང་། སྤྱི་ཚོགས་ཀྱི་འཚོ་བའི་སྒྲིག་གཞི་སྣ་ཚོགས་དང་། དེའི་བྱུང་བ་ལས་གཞན་ལོ་རྒྱུས་ཀྱི་དུས་རིམ་མི་འདྲ་བའི་ནང་བྱུང་བའི་འཚོ་རྟེན་དངོས་པོའམ་ཐོན་སྐྱེད་རྒྱུ་ཆ་ཁྱད་པར་བ་སོགས་ལ་ཆེ་བརྗོད་བྱས་ཡོད་ལ། "ད་ལྟ་འཚོལ་སྡུད་བྱས་པའི་བཤད་པའི་སྐོར་ལ་དཔྱད་སྡུར་ཅིག་བྱས་ན། གཤམ་གྱི་ཚོས་ཉིད་འདི་འདྲ་ཞིག་མཐོང་ཐུབ་སྟེ། གནའ་བོའི་ཡོ་རོབ་ནུབ་མའི་མིས་བྲག་ལྡེབས་ལ་རང་གི་འཚོ་གནས་ཁོར་ཡུག་དང་འཚོ་རྟེན་ཡོ་བྱད། བཏུལ་བའི་སྲོག་ཆགས་རྒྱུས་ཡོད་ཀྱི་གཟུགས་དབྱིབས་བྲིས་པ་དེང་སང་མཐོང་རྒྱུ་ཡོད་པ་ཇི་བཞིན། བོད་ཀྱི་ཡུལ་གྲུ་ཀུན་ཏུ་ས་ཁྱབ་རྡོ་ཁྱབ་ཏུ་གྱུར་བའི་བསྟོད་པ་སོགས་ཀྱི་བཤད་པ་ཡོད་དོ་ཅོག་ཀྱང་། བོད་རང་གི་རང་བྱུང་ཁོར་ཡུག་དང་། འཚོ་རྟེན་ཉེར་སྤྱོད། ཡུལ་སྲོལ་གོམས་གཤིས། བསམ་བློའི་འདུ་ཤེས་དག་དང་འབྲལ་ཐབས་མེད་པའི་རིགས་ཤ་སྟག་རེད།
"①གང་ལྟར་བཤད་པ་ནི་རང་རེའི་མེས་པོ་རྣམས་ཀྱིས་གསར་སྐྲུན་དང་དར་སྤེལ་བྱས་པའི་ངག་གི་སྒྱུ་རྩལ་ཞིག་ཡིན་ལ། འཚོ་བའི་ཤེས་བྱ་དང་ཉམས་མྱོང་ཁྱབ་བརྡལ་དང་བརྒྱུད་འཛིན་བྱེད་པའི་ཐབས་ལམ་ཞིག་ཀྱང་ཡིན། དེ་མིན་ད་དུང་བཤད་པ་ནི་བོད་རང་ལ་གོམས་ཆེ་ཞིང་འཚོ་རྟེན་དང་འབྲལ་ཐབས་མེད་པའི་དངོས་པོའི་རིགས་ཀྱི་བྱུང་བ་བརྗོད་པའི་ཆེ་བརྗོད་ཞིག་ཡིན་པ་མ་ཟད། འཚོ་བའི་ཉམས་མྱོང་ཕྱོགས་བསྡོམས་དང་བརྒྱུད་འཛིན་བྱེད་པའི་ཐབས་ལམ་ཞིག་ཀྱང་ཡིན། དེས་གནའ་བོའི་བོད་མིའི་ཚོས་རང་བྱུང་ཁམས་དང་འཐབ་རྩོད་བྱས་པ་བརྒྱུད་དེ་འཚོ་རྟེན་ལོངས་སྤྱོད་དང་ཞིང་ཕྱུགས་ཐོན་སྐྱེད་བྱེད་པའི་བརྒྱུད་རིམ་གྱི་ཤེས་བྱ་གསོག་འཇོག་དང་ཉམས་མྱོང་ཕྱོགས་བསྡོམས་བྱས་ཡོད། མི་རིགས་གང་དང་གང་ཞིག་ཡིན་རུང་འཚོ་རྟེན་གཞི་མ་བཟའ་བཏུང་དང་ཁང་ཁྱིམ་རྒྱན་གོས་སོགས་ནི་མེད་དུ་མི་རུང་བ་ཞིག་ཡིན་དེ། རང་རེའི་བོད་ལ་མཚོན་ནའང་ཐུན་མོང་མ་ཡིན་པའི་འཚོ་གནས་ཁོར་ཡུག་གིས་ཐུན་མོང་མ་ཡིན་པའི་རིག་གནས་ཞིག་བསྐྲུན་ཡོད་ལ། བཤད་པར་ལོ་རྒྱུས་ཀྱི་དུས་རིམ་མི་འདྲ་བའི་ནང་བྱུང་བའི་འཚོ་རྟེན་དངོས་པོའམ་ཐོན་སྐྱེད་རྒྱུ་ཆ་ཁྱད་པར་བའི་བྱུང་བའམ་ཆེ་བ་དེ་བཞིན་རྟེན་འབྲེལ་དང་ཁ་གཡང་དག་བརྗོད་ཡོད་དེ། དཔེར་ན་ཇ་བཤད་དང་སྦྲ་བཤད། རྟ་བཤད། རྟེན་བཤད། མདའ་བཤད། འུར་བཤད་སོགས་མིང་དུ་མཆིས་ལ་ལྷག་ཏུ་བཟའ་བཏུང་གྱི་ཕྱོགས་ནས་ཀྱང་འབྲུ་དྲུག་ནས་གྱི་བཤད་པ་དང་ཇ་བཤད་ཆང་བཤད། གོ་རེའི་བཤད་པ། ཤ་བཤད་སོགས་མང་དུ་པོ་ཡོད། དེ་བཞིན་དུ"མགོ་ནག་མི་ལྟོ་ལ་རེ་ཞིང་། བཟའ་བཏུང་གིས་མི་རྣམས་ཀྱི་འཚོ་བའི་ཁྲོད་གོ་གནས་གལ་ཆེན་ཞིག་བཟུང་ཡོད་པ་མ་ཟད། དེས་མི་རྣམས་ཀྱི་ལུས་ཁམས་ཀྱི་དགོས་མཁོ་སྐོང་ཐུབ་ལ། ད་དུང་དེ་ལ་ཕུན་སུམ་ཚོགས་པའི་རིག་གནས་ཀྱི་ནང་དོན་ཡང་འདུས་ཡོད། ཚད་ངེས་ཅན་ཞིག་གི་སྟེང་ནས་མི་རྣམས་ཀྱི་བསམ་པའི་འདོད་བློ་ཡང་སྐོང་བཞིན་ཡོད།
"②སྤྱིར་འཛམ་གླིང་སྟེང་གི་མི་རིགས་གང་དང་གང་ཞིག་ཡིན་རུང"གདོད་མའི་དུས་སུ་མི་རྣམས་ཀྱིས་བཟའ་བཏུང་གཡོས་སྦྱོར་གྱི་ཐབས་ལམ་ལ་དང་ཐོག་ཤ་རློན་ཟ་བ་དང་དེ་ནས་རིམ་བཞིན་མེར་བསྲེགས་པ(roasting)དང་ཆུ་ལ་བཙོ་བའི(boiling)ཐབས་ལམ་དེ་བརྒྱུད་པ་རེད
"③གདོད་མའི་དུས་སུ་མེས་པོ་རྣམས་ཀྱིས་གོས་སུ་ཤིང་ལོ་དང་ཟས་སུ་མ་རྨོས་པའི་ལོ་ཏོག་ཟ་བའི་དུས་རབས་དེ་བརྒྱུད་ནས་རིམ་བཞིན་མེ་ལ་མ་བསྲེགས་ཤིང་ཆུ་ལ་མ་བཙོས་པའི་རི་དྭགས་ཀྱི་ཤ་རློན་ཟ་བའི་དུས་ཡུན་རིང་བོ་ཞིག་བརྒྱུད་མྱོང་ཡོད་ལ། རིམ་བཞིན་རང་གི་བློ་གྲོས་དད་ཐབས་ཤེས། ས་ཆའི་ཐོན་ཁུངས། གནམ་གཤིས་ཚ་གྲང་། ཁོར་ཡུག་གི་ཆ་རྐྱེན་སོགས་ཕྱོགས་མང་པོའི་ཐད་ཀྱི་དགེ་འཚོལ་ཉེས་སྤོང་དང་ཉམས་མྱོང་ཕྱོགས་བསྡོམ་བྱས་ཐོག"ཟས་དང་སྐོམ་ཕན་པའི་དབྱེ་བ་ཕྱེ་བ"དང"ཡོན་ཏན་དང་ལྡན་པའི་ཟས་དང་སྐོམ་ནི་སྲོག་འཛིན་པ་བྱེད་པ་ཡིན
"④ཞེས་གསུངས་པ་ལྟར་ལྟོ་བར་ཕན་པའི་ཟས་དང་སྐོམ་ལ་མཁོ་བའི་ཆུ་སྟེ་བཟའ་བ་དང་བཏུང་བ་གཉིས་ཀྱི་དབྱེ་སྒོ་བྱུང་ལ། དེ་ནས་རིམ་གྱིས་མི་རྣམས་ཀྱི་འཚོ་བའི་ཆུ་ཚད་དང་ཐོན་སྐྱེད་ཀྱི་ནུས་པ་གོང་འཕེལ་དུ་འགྲོ་བ་དང་བསྟུན་ནས་བཟའ་བཏུང་རིག་གནས་གྱི་ནང་དོན་ཡང་ཕུན་སུམ་ཚོགས་པར་གྱུར་ལ། འབྲུ་ལ་གྲོ་ནས་སྲན་གསུམ། །བཅུད་ལ་ཤ་མར་ཕྱུར་གསུམ། །སྐོམ་ལ་ཇ་ཆང་འོ་གསུམ། །མངར་ལ་བུར་སྦྲང་ཀར་གསུམ། །ཞེས་པ་དང་། འབྲུ་རིགས་ཀྱི་མཆོག་ནས་དང་གྲོ། སྐྱེ་དངོས་ཀྱི་མཆོག་གྲོ་མ་དང་སེར་ཤ། དཀར་ཟས་ཀྱི་མཆོག་ཞོ་དང་ཕྱུར་བ། །དམར་ཟས་ཀྱི་མཆོག་ལུག་ཤ་དང་ནོར་ཤ། སྣུམ་རིགས་ཀྱི་མཆོག་མར་དང་པད་ཁ། །བཏུང་བའི་མཆོག་ཇ་དང་ཆང་། །མངར་གྱི་མཆོག་ཀ་ར་དང་བུ་རམ་ཞེས་ཟས་ཀྱི་སྤྱོད་སྒོ་དང་བྲོ་བའི་རྣམ་གྲངས་མཆོག་དམན་གྱི་དབྱེ་བ་སོགས་མང་པོ་བྱུང་ཞིང་། བཟའ་བཏུང་དེ་དག་གི་སྤྱོད་སྒོའི་ཐད་ལ་ཁོར་ཡུག་དད་ཡུལ་དུས་ཀྱི་ཆ་ནས་དུས་སྟོན་དང་མགྲོན་བསུ། རྒྱུན་ལྡན་གྱི་བཟའ་བཏུང་སོགས་ཡོད་དོ། །
ང་ཚོས་བཟའ་བཏུང་ལོངས་སུ་སྤྱོད་པ་དང་དེ་མཚུངས་སུ་དེའི་བྱུང་བ་ཤེས་དགོས་ལ་ཡོན་ཏན་ཀྱང་རྟོགས་དགོས་ཏེ། ད་དུང་དེའི་ཁྱད་ཆོས་སོགས་ཀྱང་ངེས་དགོས་པས། རང་རེའི་མེས་པོ་རྣམས་ཀྱིས་གནའ་ནས་ད་ལྟའི་བར་དུ་ངལ་རྩོལ་དང་འཚོ་བའི་ཉམས་མྱོང་ཁྲོད་གསར་རྩོམ་དང་དར་སྤེལ་རྒྱུད་འཛིན་བྱས་པའི་འབྲུ་དྲུག་ནས་ཀྱི་བཤད་པ་དང་ཇ་ཆང་གི་བཤད་པ། ཤ་བཤད་སོགས་ལས་རེ་རེ་བཞིན་དེ་དག་གི་བྱུང་བ་དང་ཡོན་ཏན། ཁྱད་ཆོས་སོགས་གསལ་བོར་བརྗོད་ཡོད་དོ། །དེ་ལ་ཕྲན་གྱིས་འདིར་དཀར་ཟས་ཀྱི་བཤད་པ་དང་དམར་ཟས་ཀྱི་བཤད་པ་ཤེས་རིགས་གཉིས་སུ་དབྱེ་ནས་བཤད་པར་བྱ་བ་གཤམ་གསལ།
གཅིག དཀར་ཟས་ཕྱོགས་ཀྱི་བཤད་པ།
དེ་ཡང་བཟའ་བཏུང་ལ་རིགས་ཆེན་པོའི་སྒོ་ནས་དབྱེ་ན་དཀར་ཟས་དམར་ཟས་གཉིས་སུ་འདུས་ལ། དཀར་ཟས་རིགས་ལའང་སྤྱིར་འབྲུ་ཕྱེ་རིགས། བཏུང་བྱའི་རིགས་སོགས་མང་པོ་ཡོད་དེ། 《དམངས་སྲོལ་རིག་པའི་སྤྱི་དོན》ལས"དཀར་ཟས་ཀྱི་རིགས་ལ་འོ་སྐམ་དང་ནི་འོ་སྤྲིས་འོ་སྐྱོ་དང་། །སྤྲི་དང་ཞོ་དང་འོ་ཞོ་དར་ཞོ་དང་། བུར་ཞོ་རྩམ་ཞོ་ཞོ་ཕྱུར་ཞོ་ཡོས་དང་། །ཞོ་འབྲས་དང་ནི་ཞོ་ཡི་གྲོ་མ་དང་། །དར་བ་ཕྱུར་རློན་ཕྱུར་ཁུ་སྐྱ་ཕྱུར་དང་། ། སྔོ་ཕྱུར་རམ་ཕྱུར་མར་སེར་མང་དུ་མཆིས། །འདི་དག་རྩ་བའི་རྒྱུ་ནི་འོ་མ་སྟེ། །ད་དུང་རྩམ་སྐྱ་ནས་ཡོས་འབྲས་གྲོ་མ། །རམ་རྩམ་ལ་སོགས་བསྲེས་པ་དེ་དག་གི །རོ་བཅུད་བྲོ་བ་སོགས་ཀྱང་མངོན་ཐུབ་བོ། །འབྲུ་ཕྱེའི་རིགས་ལ་ནས་ཡོས་དང་ནི་ནས་རྩམ་གྲོ་ཡོས་དང་། །གྲོ་རྩམ་ཡུག་རྩམ་སྲན་བརྔོས་སྲན་ཕྱེ་དང་། རམ་རྩམ་ཡོས་མར་གྲོ་མའི་རྩམ་པ་དང་། །གྲོ་མའི་ཟན་དང་ཟྭ་རྒོར་གཡིས་གོར་དང་། །འོ་རྩམ་ཞོ་རྩམ་དར་རྩམ་སྐྱ་སྲབ་དང་། །ཟར་རྩམ་མར་རྩམ་ཐལ་གོར་ལྕགས་གོར་དང་། །གྱོང་རྡོག་འབའ་གོར་དང་ནི་གོ་དམར་དང་། །གོ་རེ་ཆུ་བརྫིས་སྐྱུར་བརྫིས་ལ་སོགས་ཡིན། །བཏུང་བའི་རིགས་ལ་ཆུ་ཁོལ་དང་ནི་ཇ་ཐང་བསིལ་ཇ་དང་། །ཇ་བསྲུབས་མའམ་དཀྲུག་ཇ་འོ་མ་དང་། །འོ་ཇ་ནས་ཆང་གྲོ་ཆང་འབྲས་ཆང་དང་། །རྒུན་ཆང་ཆང་རག་སེང་ལྡེང་སྟར་བུ་ལས། །ཆང་རིགས་ལས་གཞན་དག་ནི་བསྐོལ་བའི་རིགས། །
"⑤ཞེས་ཟས་སྣ་མང་པོ་ཡོད་ལ་དེ་དག་རེ་རེ་ལ་ཡང་ནས་བཤད་དང་ཆང་བཤད། ཇ་བཤད། གོ་རེའི་བཤད་པ། འོ་ཇའི་བཤད་པ་སོགས་མང་དུ་མཆིས་ལ་གཤམ་དུ་དཔེ་མཚོན་འགའ་དྲངས་ནས་གཅིག་ཤེས་ཀུན་གྲོལ་བྱའོ། །
༡.ནས་ཀྱི་བཤད་པ།
འབྲུ་རིགས་སྣ་ལྔའི་ཡ་གྱལ་དུ་གྱུར་པའི་སྔོན་མོ་ནས་ནི་བསིལ་ལྡན་ཁ་བའི་ལྗོངས་འདིར་སྐྱེ་བའི་འབྱུ་སྣ་ཀུན་གྱི་གཙོ་བོ་ཞིག་ཡིན་པ་མ་ཟད། བོད་ཀྱི་ཟས་མཆོག་སྦྲང་དཀར་རྩམ་པའི་རྒྱུ་གཙོ་བོ་ཞིག་ཀྱང་ཡིན་པས། གནའ་མིའི་ཁ་དཔེ་ལ་སྦྲང་དཀར་རྩམ་པས་མགོ་ནག་བོད་པ་གསོས་ཞེས་རྩམ་པ་ནི་བོད་ཀྱི་ཟས་རིགས་ཀུན་གྱི་དྭངས་མ་རུ་བརྩི་བཞིན་ཡོད་པ་དང་། ཆོལ་གསུལ་བོད་ཀྱི་ཡུལ་གྲུ་ཀུན་ཀྱི་སྤྱི་ཟས་སུ་གྱུར་ཡོད་ལ། འཚོ་རྟེན་གྱི་གཞི་མ་ལྟ་བུའང་གྱུར་ཡོད། རིག་གནས་ཀྱི་རྒྱལ་ལྗོངས་འདི་འདྲ་ཞིག་གི་འོག་ནས་བྱུང་བའི་འབྲུ་དྲུག་ནས་ཀྱི་བཤད་པ་འདིས་ནས་ཀྱི་བྱུང་བ་ཁོ་ན་བརྗོད་པ་མ་ཡིན་པར་དེ་དང་འབྲེལ་བའི་ཞིང་ལས་ཀྱི་དམངས་སྲོལ་མང་པོ་ཞིག་ཀྱང་བཤད་ཡོད། དེ་ཡང《འབྲུ་དྲུག་བསྟོད་པ་གཡུ་ཡི་རྦ་རླབས》སུ་གནའ་མི་ཚོས་ཞིང་ལས་ཐོན་སྐྱེད་ཀྱི་ཡོ་བྱད་ཐོང་གཤོལ་ལ་བརྟེན་ནས་ཞིང་ལ་ལོག་རྒྱག་པ་དང་། "ལུད་ཀྱི་དྲི་ངན་མེད་ན། ཟས་ཀྱི་དྲི་ཞིམ་མེད།"ཞེས་པ་བཞིན་ཞིང་ལ་ལུད་འཇོག་པ། ས་བོན་འདེབས་པ། ཡུར་མ་ཡུར་བ། ལོ་ཏོག་བརྔ་བྱེད་ཀྱི་ཟོར་བས་ཞིང་འབྲེག་པ། འབྲི་གཡག་གིས་རྡོ་རིལ་དྲུད་ནས་གཡུལ་གཅོག་པ། འབྲུ་མཛོད་དུ་གསོག་འཇོག་བྱེད་པ། མཐའ་མར་ཡོས་སུ་བརྔོས་ཤིང་རྩམ་པར་འཐག་ཚུལ་ཀྱི་བརྒྱུད་རིམ་རྣམས་གོ་རིམ་མ་འཁྲུལ་པར་རེ་རེ་བཞིན་ཚུལ་ཇི་བཞིན་བཀོད་པ་ནི"ནས་འབྲུ་དྲུག་བཟུང་ནས་ཐང་ལ་སོང་། །བ་གླང་གྭ་བར་གྲོས་ཤིག་བྱས། །ཤིང་གི་གཉའ་ཤིང་གུག་མོ་དང་། །ལྕགས་ཀྱི་ཐོང་གཤོལ་གཉའ་ལ་བཞག །ནས་འབྲུ་དྲུག་ས་ལ་འདེབས་རྒྱུ་ཡིན། །……རྐང་བཞི་ཕྱུགས་ཀྱི་ལུད་རྫས་བསྡེབས། །ས་ནག་རླན་ལ་ལོ་གཅིག་བསྙལ། །ཤིང་ཐོ་བ་ཆེན་པོ་ཡི་རིང་གིས། །བརྡུངས་ནས་ཐལ་བར་བཏང་བ་རེད། །ས་གཤིན་པོའི་སྟེང་ལ་ས་བོན་བཏབ། །……ངའི་སྤུན་ཟླ་མགར་བས་འཇོར་ཞིག་བ་རྡུངས། །འཇོར་དེ་ཡི་སྡེར་མོས་ཡང་ཡང་བྲད། །རྩྭ་ལྡུམ་བུ་མ་ལུས་མེད་པར་བལ། །ནས་ལོ་མ་སྣུམ་གྱིས་བྱུགས་འདྲ་རེད། །……ངས་མགར་བ་སྤུན་ལ་གྲོས་ཤིག་བྱས། །རྒྱ་ཟོར་གོར་མོ་ངར་བརྡུངས་བྱས། །ནས་འབྲས་བུ་ས་ལ་ཐོར་རག་བར། །མཛོ་ཁྱུང་དཀར་རྩྭ་སྐྱ་ཟ་ལྟར་བྲེགས། །……ནས་ཞིང་སར་ཤར་ཤར་བྲེག་པ་དེ། །པང་གང་རེ་གང་རེ་མཉམ་པར་སྒྲིག །……ཁྱུང་དཀར་མཛོ་ཡིས་འུར་འུར་དྲུད། ནས་ཕོན་པོ་ནང་ལ་བླངས་ནས་ཐོན། །མཛོ་ཡག་པ་ཁྱུང་དཀར་ཆ་གཉིས་ཀྱིས། །རྡོ་གླིང་བརྒྱད་འུར་འུར་བསྐོར་བར་དྲུད། ནས་མ་ལུས་རྩྭ་དད་བྲལ་བར་གྱུར། །……ཤིང་ལེབ་འདེད་མས་སྤུང་བར་དེད། །ཤིང་ཁེམ་ལེབ་མོས་དགུང་ལ་ཕྱར། ཤིང་ལྕུག་ཕྱགས་མས་དལ་མོར་ཕྱགས། །ནས་འབྲུ་དྲུག་རྩྭ་དང་གཙང་མར་བཀར། །……ནས་འབྲུ་དྲུག་རི་ལྟར་སྤུངས་པ་དེ། །ཤིང་ཙེ་གྲུ་བཞིར་གྲངས་ཀ་ཚད། །ཤིང་སྒམ་གྲུ་བཞིའི་ནང་ལ་བསགས། །ལོ་ཁ་ཤས་འགོར་རུང་རུལ་དོན་མེད། །……རྡོ་གོར་གོར་ཆ་གཉིས་བུ་ག་ཅན། །ཆུ་གཙང་བོས་བསྐོར་ཏེ་འུར་འུར་འཁོར། །ནས་ཁུང་བུ་ནང་ནས་རྡོ་བར་བརྒྱུད། །ཁངས་དཀར་པོ་འདྲ་ཞིག་མཐའ་ལ་བབས། །……
"⑥ཞེས་པ་ལྟར་རོ།
༢.ཇ་བཤད།
བོད་མི་རིགས་ལ་མཚོན་ན་ཇ་ནི་ནམ་རྒྱུན་འཚོ་བའི་ཁྲོད་དུjམེད་དུ་མི་རུང་བའི་བཏུང་བྱ་གཙོ་བོ་ཞིག་ཡིན་ལ། བོད་མི་རིགས་ཀྱི་རིག་གནས་འཚོ་བའི་གྲུབ་ཆ་གལ་ཆེན་ཞིག་ཏུའང་གྱུར་ཡོད། དེའི་འབྱུང་ཁུངས་ཐད་ལ《རྒྱ་བོད་ཡིག་ཚང་ཆེན་མོ》ལས། "རྒྱལ་པོ(འདུས་སྲོང་མང་པོ་རྗེ)འདིའི་དུས་སུ། བོད་ན། སྔར་མེད་པའི་ཇ་དང་། དཀར་ཡོལ་བྱུང་བའི་ལོ་རྒྱུས་ཡོད་པ། ……ཤིང་དེ་ཡི་སྣེ་མོ་གཅིག་ཞལ་དུ་བཅུག་ནས། བྲོ་བ་མྱངས། ཞལ་སྐྱེམ་པ་སོས། བཏུང་པའི་མཆོག་ཏུ་མངོན་ནས། ……
"⑦ཞེས་རྒྱལ་པོ་འདུས་སྲོང་མང་པོ་རྗེའི་སྐུ་རིང་ལ་བོད་ལ་ཇ་དར་བའི་ལོ་རྒྱུས་ངག་རྒྱུན་ཡོད་ལ། ད་དུང་དེའི་སྐོར་ལ་རྒྱ་གཞུང་དུའང《ཇའི་བསྟན་བཅོས》སོགས་ཤིན་ཏུ་རྒྱས་པ་ཡོད་དོ། ཇ་ལ་མཚོན་ན་དགོན་སྡེ་རིག་གནས་གྱི་གྲུབ་ཆ་ཞིག་ཏུའང་གྱུར་ཡོད་དེ། "ཇ་མཆོད་གཙུག་གི་ནོར་བུ་ལས། །བཟའ་བཏུང་བདུད་རྩིའི་བཏུང་བ་ཀུན་གྱི་མཆོག མར་གད་འདབ་ལྡན་རྩ་བ་སྡོང་བུར་བཅས། །འབྲས་བུ་རྣམ་པར་རྒྱལ་བའི་སྨན་ལྟ་བུ། སུམ་རྩེན་བདུད་རྩིའི་རོ་ཡང་ཟིལ་གནོན་པའི། །ཁ་དོག་བཟང་ཞིང་དྲོ་ངད་སྟོང་ཁམས་ཁྱབ། །རོ་དྲུག་ནུས་ལྡན་ཡོན་ཏན་བཅུ་བདུན་རྫོགས། །བཞི་བརྒྱ་རྩབཞིའི་ནད་ཀུན་སེལ་བར་བྱེད། དེ་ལྟར་བཏུང་བའི་མཆོག་གྱུར་ཇ་ཡི་དངོས། །
"⑧ཞེས་ཇ་མཆོད་མཛད་ཡོད་ལ་དེའི་ཇའི་ཡོན་ཏན་དང་ཕན་ནུས་ཀྱང་བརྗོད་ཡོད། ད་དུང"རྒྱ་ནག་གནའ་བོའི་སྨན་པ་མཁས་ཆེན་ཧྭ་ཐུའོ(རཱོདྣུ145-208)ཡིས《ཟས་ཀྱི་རྣམ་བཤད》(《པྭེརྷྱ》)ལས། རྒྱུན་དུ་ཇ་འཐུང་ན་རིག་པ་གསལ་དུ་འགྲོ་བའི་དགེ་མཚན་ལྡན་ཞེས་གསུངས་སོ།
"⑨གང་ལྟར་ཇ་འཐུང་བ་ནི་བཀྲེས་སྐོམ་སེལ་བ་ཙམ་མ་ཡིན་པར་ལུས་ཀྱི་ཤ་དྲོད་རྒྱས་ལ་ཁ་ཟས་ཀྱི་ཞི་སྟོབས་གསོ་བ། ཆམ་རིམས་དང་གྲུམ་བུ་རུས་གཟེར་གྱི་ནད་སོགས་སྣ་ཚོགས་སྔོན་འགོག་བྱེད་པའི་ཁྱད་ནུས་མང་པོ་ལྡན་ནོ། སྤྱིར་ཇ་བཤད་ནི་རྟགས་སྟོན་མོའི་དུས་རྒྱག་སྲོལ་ཡོད་ལ་དེ་དང་འབྲེལ་བའི་ཇ་སྣོད་དང་འོ་ཇ་སོགས་ལ་ཡང་བཤད་པ་རྒྱག་སྲོལ་ཡོད། ཇ་བཤད་ལ་ཇ་བཤད་ཡོངས་འཛིན་མེ་ཏོག་དང་ཇ་བཤད་སྐྲ་རྩེའི་ཆུ་ཐིགས། ཇ་བསྟོད་སོགས་འདྲ་མིན་སྣ་ཚོགས་ཡོད་ལ་རྗོད་བྱེད་ཚིག་ལ་ཁྱད་པར་ཅུང་ཙམ་རེ་ཡོད་ཀྱང་བརྗོད་བྱའི་དོན་ཕལ་ཆེར་འདྲ་བར་སྣང་། ཇ་བཤད་དེ་དག་ཏུ་ཐོག་མར་ཇའི་སྐྱེ་ཡུལ་དང་རིགས་བཤད་ཡོད་དེ"……ཇ་འདེབས་བཞིན་འདེབས་བཞིན་ནགས་ལ་སོང་། །ནགས་རླན་གཤེར་ཆེ་བས་ནགས་ནས་སྐྱེས། །……ཉིན་ལ་བཏབ་པའི་ཤིང་དཀར་ཇ། །སྲིབ་ལ་བཏབ་པའི་ཤིང་ནག་ཇ། །ཉིན་སྲིབ་བར་ནས་སྤང་ཇ་བཏབ། །"ཞེས་པ་དང་། ཇ་འཐོག་ཚུལ་ལ"……རྒྱ་ཕྲུག་ཅ་ལ་ཅན་གྱི་འཐོག་སྲོལ་ཡག །རྒྱ་མོ་ཐོར་ལྕོག་ཅན་གྱི་གཞར་སྲོལ་སྲོལ་ཡག"ཞེས་ཇ་གཞལ་ཚུལ་བསྟན་ཡོད་པ་མ་ཟད་ཇ་ནག་གི་འབྱུང་ཁུངས་ཡང་རྒྱ་ནག་ཡིན་པ་ཟུར་ནས་རྟོགས་ཐུབ། དེ་རྗེས་ལ་ཇ་བསྙལ་ཚུལ་དང་དཔར་ཚུལ། བཏུམ་ཚུལ། ཉོ་འཚོང་རྒྱག་སྐབས་གྱི་གོང་གཏམ་ཚུལ་ལ་སོགས་རེ་རེ་བཞིན་བསྟན་ཡོད་པ་ནི"……ཇ་བཙོ་རྒྱུ་བཙོ་རྒྱུ་ཟེར་བའི་དུས། །འབྲོངཤ་བུབས་གཅིག་བཙོ་བཙོ་བྱས། །ཇ་དཔར་རྒྱུ་དཔར་རྒྱུ་ཟེར་བའི་དུས། །ཇ་སྒམ་གྲུ་བཞི་ནང་ནས་དཔར་སྲོལ་ཡག །ཇ་ཐུམ་རྒྱག་རྒྱུ་རྒྱག་རྒྱུ་ཟེར་བའི་དུས། །ཇ་ཤོག་ཡ་མ་ཡངས་ཀྱིས་བཏུམ་སྲོལ་ཡག །……ཇ་བཙོང་རྒྱུ་བཙོང་རྒྱུ་ཟེར་བའི་དུས། །འཚོང་མི་མི་ཆུང་འཚོང་མི་ཆེ། །ཇ་ཉོ་རྒྱུ་ཉོ་རྒྱུ་ཟེར་བའི་དུས། །ཉོ་མི་མི་ཆུང་ཉོ་མི་ཆེ། །ཇ་ཡི་ཇ་གོང་གཏམ་པའི་དུས། །རྟ་འདོ་བ་བརྒྱ་དད་ཆ་རེ་གཏམ། །……སིང་དི་རིར་དོང་ཙེ་ཕར་ལ་བྱིན། །ཧྲོག་དི་སེ་ཇ་ཐུམ་ཚུར་ལ་བླངས། །"ཞེས་གསལ་བོར་བསྟན་ཡོད། དེར་མཐུད་ནས་ཇ་བསྐོལ་བའི་ཆུ་བཙལ་ཚུལ་དང་རྫ་ཆུའི་ཡོན་ཏན་བརྗོད་པ། ལྷག་པར་དུ་ཇ་བསྐོལ་སྐབས་གྱི་བུད་ཤིང་དང་དེ་འབུད་སྟངས་ལ"……ཤུག་པ་ལྷ་ཤིང་ཡིན་པས་གཤགས་ན་འབར། ཚེར་མ་དགྲ་བོ་ཡིན་པས་མནན་ན་འབར། །ཨོང་བ་སྒོ་ལེབ་ཡིན་པས་བཅག་ན་འབར། །"ཞེས་འཚོ་བའི་ཤེས་བྱ་ཉམས་མྱོང་ཕྱོགས་བསྡོམས་བྱས་ཡོད་པ་དང། མཇུག་མཐར་ཇ་ཁོལ་བའི་དུས་ཇ་ལ་ཚྭ་དང་འོ་མ་རྒྱག་སྲོལ་དད་ཇ་ཕྱར་སྲོལ། ཇ་བཅུ་སྲོལ་དང་མཆོད་ཚུལ་འདྲེན་ཚུལ་སོགས་བཀོད་ཡོད་པ་ནི"……ཇ་ཞིམ་ཁ་སྒྱུར་བྱེད་པའི་ཚྭ་སྔོན་དགོས། །ཇ་ཁ་མདོག་སྒྱུར་པའི་འོ་མ་དགོས། །……མ་སྲུ་དུང་འདོགས་ཅན་གྱིས་ཕྱར་སྲོལ་ཡག །མ་སྲུ་དཔུང་རྩལ་ཅན་གྱིས་བཅུ་སྲོལ་ཡག །……ཇ་མགོ་མ་བཅུས་ནས་ཕུག་ལ་མཆོད། །ཕུག་གི་སྲུང་མར་མཆོད་སྲོལ་ཡག །ཇ་བར་མ་གྲལ་མགོའི་མགྲོན་པོར་བཅུ། །ཇ་འདྲེན་རྒྱུ་ཟེར་བའི་དུས། །བུ་བདེ་ལག་ཅན་གྱི་འདྲེན་སྲོལ་ཡག །
"10ཅེས་ཇའི་མགོ་འཇུག་བར་གསུམ་གྱི་ཚུལ་ཇི་ལྟར་ཡིན་པ་རྣམས་གསོན་ཉམས་ལྡན་པའི་ངང་ངག་གི་སྒྱུ་རྩལ་ལ་བརྟེན་ནས་བསྟན་ཡོད་དོ། བཏུང་བྱ་ཇའི་རིགས་ལ་གཙོ་བོ་ཇ་ནག་ཁུ། འོ་ཇ། རྒྱ་ཇ། བོད་ཇ། སྟོད་ཇ། མེ་ཏོག་ཡོངས་འཛིན་གྱི་ཇ། དཀྲུགས་ཇ་སོགས་མང་པོ་ཡོད་དེ། དེ་དག་ལས་འོ་ཇ་ནི་ནམ་རྒྱུན་འཚོ་བ་དད་བྲལ་ཐབས་མེད་ལ་འཚོ་བའི་གྲུབ་ཆ་གལ་ཆེན་ཞིག་ཏུ་གྲུབ་ཡོད། དེ་བས་འོ་ཇའི་བཤད་པ་ཡང་ཧ་ཅང་དར་ཁྱབ་ཆེ། དེ་ཇ་བཤད་དང་བསྡུར་ན་ཇ་བསྐོལ་བའི་ཆུ་བཙལ་ཚུལ་དང་ཇ་བསྐོལ་ཚུལ། ཇ་ལ་འོ་མ་རྒྱག་སྲོལ། ཇ་འདྲེན་ཚུལ་སོགས་རྩ་བའི་ཆ་ནས་འདྲ་བར་སྣང་བས་འདིར་རྒྱས་བཤད་བྱེད་པར་མི་སྤྲོ།
༣.ཆང་བཤད།
ཆང་ནི་བོད་ཀྱི་ཡུལ་གྲུ་འདིར་དར་སྔ་བའི་མྱོས་བྱེད་ཀྱི་བཏུང་བ་ཞིག་ཡིན་ལ། ལོ་རྒྱུས་ཀྱི་ཆུ་རྒྱུན་རིང་མོའི་ཁྲོད་ཆང་དང་འབྲེལ་བའི་རིག་གནས་མི་ཉུང་བ་ཞིག་མདོ་དབུས་ཁམས་གསུམ་གྱི་དམངས་ཁྲོད་དུ་དར་ཁྱབ་དུ་སོང་ཡོད་ལ། གནའ་མིའི་ངག་རྒྱུན་ལ"ཕ་བླ་མ་ཆོས་རར་བྱོན་པའི་དུས། །ཆང་མེད་ན་ཚོགས་འཁོར་བསྐོར་ལུགས་མེད། གོང་དཔོན་པོ་ཁྲིམས་རར་བྱོན་པའི་དུས། །ཆང་མེད་ན་རྒྱལ་བློན་སྒྲིག་ཐབས་མེད། མི་ཆེན་པོ་མགྲོན་ལ་འབོད་པའི་དུས། །ཆང་མེད་ན་སྡེར་ཁ་སྒྲིག་སྲོལ་མེད། སྨན་བུ་མོ་བག་ལ་འགྲོ་བའི་དུས། །ཆང་མེད་ན་སྟོན་མོ་བྱེད་ལུགས་མེད། ཕོ་དཔའ་བོ་དགྲ་ལ་ཆས་པའི་དུས། །ཆང་མེད་ན་སྐྱེལ་མ་བྱེད་ལུགས་མེད། །"ཞེས་ཟེར་བ་བཞིན་བདུད་རྩི་ཆང་ནི་བོད་མིའི་འཚོ་བ་དང་རིག་གནས་ཁྲོད་ཀྱི་གྲུབ་ཆ་གཙོ་བོ་ཞིག་དུ་གྱུར་ཡོད་པ་མ་ཟད། ལྷག་པར་དུ་དགྱེས་སྐྱེམས་སྟོན་མོ་དང་གཞིས་བྱེས་མཉམ་འཛོམས་སོགས་མི་མང་ཚོགས་པའི་དབུས་སུ་ཡར་ལྷ་ལ་མཆོད་པ་བྱེད་ཅིང་བར་མི་ལ་གསོལ་ཆང་འདྲེན་པའི་སྐབས་སུ་གསེར་སྐྱེམས་ལ་བསྟོད་པའི་ཆང་བཤད་དང་། ད་དུང་བདུད་རྩི་ཆང་གི་ཡོན་ཏན་བརྗོད་པའི་ཆང་གཞས་སོགས་མང་དུ་མཆིས། རང་རེའི་བོད་ཀྱི་ལོ་རྒྱུས་ཡིག་ཆ་མི་ཉུང་བ་ཞིག་དང་ལྷག་པར་དུ་ཏུན་ཧོང་ནས་ཐོན་པའི་བོད་ཀྱི་ལོ་རྒྱུས་ཡིག་ཆ་སོགས་ཀྱི་ནང་དུ། བོད་བཙན་པོ་རྒྱལ་རབས་ཀྱི་སྔ་རོལ་ནས་བོད་ཡུལ་འདིར་ཆང་བསྙལ་བའི་ལག་རྩལ་དང་། ཆང་འཐུང་བའི་ལུགས་སྲོལ་དར་ཡོད་པ་ནི། དཔེར་ན། སེང་གེ་མི་ཆེན་གྱི་དྭགས་པོའི་འབངས་ངོ་ལོག་པ་རྣམས་བཅོམ་རྗེས"འུང་གྀ་རྗེས་འའ། །བཙན་པོ་རྗེས་འབངས་དགྱེས་སྒྱེམས་སྟོན་མོ་གསོལ་ལོ"ཞེས་པ་དང་། ཡང་རྒྱལ་པོ་སྲོང་བཙན་སྒམ་པོའི་བློན་ཆེན་དབའ་དབྱི་ཚབ་ཀྱིས"ལ་མོ་ཆག་པ་པྲུམ་དུ། རྩམ་ཕྱེད་པུབ་སྟེ། པྱག་ཐབ་གསོལ་ཏོ
"11ཞེས་རྒྱལ་འབངས་ཀུན་གྱི་ཆང་སྟོན་བཤམས་ནས་རྟེན་འབྲེལ་གྱི་མཛད་སྒོ་ཞུ་བ་དང་བཙན་པོ་ལ་མནའ་བྲོ་བར་བའི་གཏམ་རྒྱུད་སོགས་གསལ་བོར་བཀོད་ཡོད། བདུད་རྩི་ཆང་གི་བཤད་པའང《གསེར་སྐྱེམས་ཀྱི་རབས》
12ཞེས་བོད་བཙན་པོ་དུས་ཀྱི་རྩོམ་ཡིག་ད་ལྟ་ཚང་མའི་མཐོང་ལམ་དུ་གྱུར་ཡོད། སྤྱིར་ཆང་བཤད་དུ་བདུད་རྩི་ཆང་གི་བྱུང་བ་དང་སྡེབས་སྦྱོར། བྲོ་བ་དང་སྤྱོད་སྒོ་རིགས་དང་ཡོན་ཏན་སོགས་གསལ་བོར་བརྗོད་ཡོད་དེ། དཔེར་ན། བདུད་རྩི་ཆང་གི་བྱུང་བ་དང་སྡེབ་སྦྱོར་རེ་བརྗོད་ན"ཆང་གི་ཕ་མ་བུ་གསུམ་སྟེ། །ཆང་གི་ཕ་ནི་ཕབས་རེད། །ཆང་གི་མ་ནི་ནས་རེད། ཆང་གི་བུ་ནི་ཆུ་རེད། །
"13ཅེས་དང་། "རྒྱ་གར་ནས་འབྲས་ལ་བཙགས་ནས་ཟེར་གི རྒྱ་ནག་གི་ནས་ལ་བཙགས་ནས་ཟེར་གི སྐུ་རྒྱལ་བོད་ཀྱིས་ནས་དཀར་བཙགས་ནས་ཟེར་གི བལ་ཡུལ་ནས་རྒུན་འབྲུམ་ལ་བཙགས་ནས་ཟེར་གི ཁ་ཆེ་ཡུལ་ནས་གུར་གུམ་ལ་བཙགས་ནས་ཟེར་གི……ཨ་རག་བདུད་རྩི་འདིའི་ནང་ལ། སེང་གེ་དཀར་མོའི་འོ་མ་འདྲེས་ན་ཡིན། ཞིམ་མངར་ཆེ་ནོ་དེའི་དོན་ཡིན། དོམ་ནག་སྨྱོན་པའི་མཁྲིས་པ་འདྲེས་ནི་ཡིན། བཟི་སྟོབས་ཆེ་ནོ་དེའི་དོན་ཡིན། རྒྱ་སྟག་དམར་བོའི་སྙིང་ཁྲག་འདྲེས་ནས་ཡོད། ཞེ་སྡང་ཆེ་ནོ་དེའི་དོན་ཡིན་ཟེར་གི……ཆང་བཙོས་ཆང་བཙོས་ཟེར་ན། གཡག་རྭ་སྐམ་པོ་བཙོ་བཙོ་བྱས་ཟིག ཆང་བསྙལ་ཆང་བསྙལ་་ཟེར་ན། བརྒྱད་ཅུའི་རྒད་མོ་བསྙལ་བསྙལ་བྱས་ཟིག ཆང་ལོངས་ཆང་ལོངས་ཟེར་ན། གཅེས་པའི་བུ་ཕྲུག་ལེན་ལེན་བྱས་ཟིག་ཟེར་རྒྱུ……
"14ཞེས་པའོ། ཆང་གི་རིགས་ལའང་དཁྱེ་བ་དགར་ཚུལ་མང་སྟེ"སྟོད་རྒྱ་གར་ཡུལ་གྱི་འབྲས་ཆང་དཀར་བོ། སྨད་རྒྱ་ནག་ཡུལ་གྱི་རྒུན་ཆང་སྨུག་པོ། བར་པུར་རྒྱལ་ཡུལ་གྱི་ནས་ཆང་ཁམས་པ། ལོ་ལ་བསྙལ་བའི་ལོ་ཆང་། ཞག་ལ་བསྙལ་བའི་ཞག་ཆང་། དཀར་ཆང་བདུད་རྩི་ཟགས་པ། སེར་ཆང་སྨན་དང་བཟང་དྲུག་སྨུག་ཆང་ཀ་ར་བུ་རམ། འབྲུ་སྣའི་དྭངས་བཅུད། རྩི་སྣའི་ཡང་བཅུད། སྨན་སྣའི་ཉིང་བཅུད་ཐམས་ཅད་པོ།
"15 "……འཇིག་རྟེན་སྲིད་པའི་སྒྲུབ་ཆང་ཡིན། །སྔགས་པ་རྣམས་ཀྱི་བུམ་ཆང་ཡིན། །མཁས་པ་རྣམས་ཀྱི་གཏམ་ཆང་ཡིན། །གཉེན་པོ་རྣམས་ཀྱི་སྟོན་ཆང་ཡིན། །དཔའ་བོ་རྣམས་ཀྱི་དཔའ་ཆང་ཡིན། །གཞོན་པ་རྣམས་ཀྱི་རྩེད་ཆང་ཡིན། །ཆེ་རྒན་པ་བཀུར་བའི་འབུལ་ཆང་ཡིན། །……"ཞེས་ཆང་གི་ཕན་ནུས་སོགས་འཇིག་རྟེན་གྱི་ལུགས་སྲོལ་དང་མཐུན་པ་ཞིག་བརྗོད་ཡོད་ལ། ཆང་ལ་རྣམ་གྲངས་མང་ཞིང་རིགས་དང་བྲོ་བ་བསྙལ་ཚུལ་སོགས་མི་འདྲ་བ་སོགས་ཆང་བཟོའི་ལག་རྩལ་དེ་ཡང་མཚོན་ཡོད། ཆང་གི་བཟང་བ་རྣམ་གསུམ་ལས་བདུད་རྩི་ཆང་ལ་ཕྱྭ་གཡང་འགུག་པ་དང་ཐུགས་དགོངས་རྒྱས་པ། དཔའ་རྩལ་རྒྱས་པ། ཁ་ལྕེ་དང་སྐད་ངག་ཇེ་བདེར་འགྲོ་བ། སྤྲོ་བ་འཕེལ་བ། ངལ་དུལ་སེལ་བ། རིག་སྟོབས་རྒྱས་པ། དྲོད་ཤ་སྟེར་བ་སོགས་པའི་ཡོན་ཏན་ལ་བསྟོད་པ་བྱས་པ་འདི་ལྟར"……སྟེང་ལྷ་ལ་མཆོད་ན་མགོན་སྐྱབས་གནང་། །བར་བཙན་ལ་མཆོད་ན་སྡོངས་གྲོགས་མཛད། །འོག་ཀླུ་ལ་མཆོད་ན་ཕྱྭ་གཡང་བསྩལ། །……ནང་ཕ་ཁུར་དྲངས་ན་ཐུགས་དགོངས་རྒྱས། །སྟག་ཤར་བས་འཐུངས་ན་དཔའ་རྩལ་རྒྱས། །གཏམ་བཤད་དུས་འཐུངས་ན་ཁ་ལྕེ་བདེ། གླུ་ལེན་དུས་འཐུང་ན་སྐད་ངག་བདེ། །ཐང་ཆད་དུས་འཐུང་ན་ངལ་བ་སངས། །བློ་དུབ་དུས་འཐུངས་ན་རིག་པ་རྒྱས། །ལུས་གྲང་དུས་འཐུངས་ན་དྲོང་ཤ་རྒྱས། །
"16བརྗོད་ཡོད་ལ། དེ་ཡང《གསེར་སྐྱེམས་ཀྱི་རབས》ལས"མཆུ་ལ་རག་པས་རང་རིག་གནམ་ཤེས་ཡོད། ལྕེ་ལ་རག་པས་གྲོ་གྲུག་དྲན་བ་སྐྱེས། ཁོང་དུ་བབ་པས་གདུང་བའྀ་མྱང་ངན་སྐྱེས། དཔྲལ་དུ་དྲོས་པས་ང་ཕོད་རློམ་སེམས་སྐྱེས། །རིངས་པ་ཀུན་ཡང་དལ་བྱོར་ཕུན་སུམ་ཚོགས། །རྨུགས་པ་ཀུན་ཡང་། སྨྲ་བའི་རྔོས་གྲུབ་ཐོབ། །ཞལ་ངོ་ཆེ་བས་ཡུལ་དང་མཁར་ཡང་བྲའ།
" 17ཞེས་ཆང་སྐྱེམས་དེ་འཐུངས་ཤིང་ཁར་རག་ན་རྣམ་ཤེས་ཇེ་གསལ་དུའགྲོ་ལ་དྲན་པ་ཡང་ཇེ་མྱུར་དུ་འགྲོ་བ། སེམས་ཀྱི་སྤོབས་པ་རྒྱས་ཞིང་སོས་དལ་བག་ཕབ་ཏུ་འགྱུར་བ། ཡིད་ཀྱི་རྨུག་པ་སངས་ཞིང་ཁ་ལྕེ་ཇེ་བདེ་འགྲོ་བ་སོགས་ནང་དོན་གྱི་ཐད་ནས་གཅིག་པར་སྣང་ལ་དེ་མིན་ད་དུང་བདུད་རྩི་ཆང་དེ་འཛམ་བུ་གླིང་གི་ལྷ་འདྲེ་གཉན་པོ་རྣམས་ལ་མཆོད་ནས་བསྔོ་སྨོན་ཞུ་ཚུལ་ལ《གསེར་སྐྱེམས་ཀྱི་རབས》ལས"འདྀ་དབུལ་ཞིང་བསྔོ་བ་ནྀ། འཛམ་བུ་གླྀང་བཞིའི། ལྷ་དྲེ་གཉན་པོ་ལ་དབུལ་ཞིང་བསྔོ་བོ། །གསེར་གྱི་སྐྱེལས་འདྀ་བཞེས་ལ། མ་ཉོ་མ་མཐུར་ཅིག།
"18ཞེས་པ་དང་། དམངས་ཁྲོད་ཀྱི་བཤད་པ་རུ"དང་པོ་ནམ་མཁའི་ལྷ་ལ་མཆོད། །མི་མགོ་ནག་རྣམས་ལ་བདེ་སྐྱིད་སྩོལ། །དེ་ནས་གཉེན་པོ་བཙན་ལ་མཆོད། མི་མགོ་ནག་རྣམས་ལ་སྡོངས་གྲོགས་མཛོད། དེ་ནས་གདེད་ཅན་ཀླུ་ལ་མཆོད། མི་མགོ་ནག་རྣམས་ལ་ཕྱྭ་གཡང་སྩོལ། །དེ་ནས་ཁྲོམ་པའི་གྲལ་ལ་འདྲེན། །སྐྱིད་ལ་གླུ་ལེན་གར་རྩེ་བྱས་ཟེར་རྒྱུ། །
"19ཞེས་ལྷ་ཀླུ་གཉེན་གསུམ་དང་གཞིས་བྱེས་མགྲོན་པོ་རྣམས་ལ་མཆོད་ཅིང་བསྔོ་སྨོན་ཞུ་བ་སོགས་ནང་དོན་དང་ངོ་བོ་གང་གི་ཐད་ནས་བལྟས་ཀྱང་གཅིག་པར་གྱུར་འདུག 《གསེར་སྐྱེམས་ཀྱི་རབས》དང་ད་ལྟ་དམངས་ཁྲོད་ན་དར་ཁྱབ་ཆེ་བའི་ཆང་བཤད་གཉིས་ཀྱི་བརྗོད་བྱའི་ནང་དོན་དང་སྒྲིག་གཞི་འགོད་སྟངས། རྩོམ་ཐབས་གཙོ་བོ། སྒྱུ་རྩལ་གྱི་བྲོ་ཉམས་སོགས་གཅིག་མཚུངས་ཡིན་པས་བོད་ཀྱི་ཆང་བཤད་ནི་དར་སྔ་ཞིང་ཕྱིས་བྱུང་རྩོམ་རིག་ཐད་ལའང་ཤུགས་རྐྱེན་ངེས་ཅན་ཞིག་ཐེབས་ཡོད་པ་ཤེས་ཐུབ་བོ། །
༤.གོ་རེའི་བཤད་པ།
རོང་པའི་གོར་བཤད་ནི་ཞིང་ལས་རིག་གནས་དང་ས་གནས་རང་གི་ཁྱད་ཆོས་དད་མཐུན་པའི་ཐོན་སྐྱེད་འཕེལ་རྒྱས་དང་། འཚོ་བའི་ཉམས་མྱོང་ཕྱོགས་བསྡོམས་རང་བཞིན་གྱི་སྐད་ཆའི་སྒྱུ་རྩལ་ཞིག་ཡིན། སྤྱིར་གོ་རེ་ནི་མདོ་སྨད་ཡུལ་དུ་གནའ་སྔ་མོ་ནས་དར་ཡོད་པའི་ཆས་ཤིག་ཡིན་ལ། བཟོ་རྩལ་ཕུན་སུམ་ཚོགས་ཤིང་བྲོ་བ་ཤིན་ཏུ་ལེགས་པོ་ཡོད་པའི་གོ་རེ་འདི་བཟའ་བྱ་གཞན་ལས་བཅུད་ལྡན་ཕྱིར། དམངས་ཁྲོད་ཀྱི་ཟས་རིགས་ཁྲོད་དུ་མེད་དུ་མི་རུང་བ་ཞིག་ཡིན་པར་མ་ཟད། ད་དུང་དམ་པའི་ལྷ་ཆོས་དང་འཇིག་རྟེན་མི་ཆོས་ཀྱི་མཛད་སྒོ་གལ་ཆེན་དག་གི་འབུལ་དངོས་མཆོག་ཏུ་གྱུར་བ་ཞིག་ཀྱང་ཡིན། གོ་རེ་དུས་ནམ་ཞིག་ལ་བྱུང་བའི་ཐད་དེབ་ཐར་ལོ་རྒྱུས་སོགས་སུ་དཔྱད་གཞི་ཡིག་ཆ་དཀོན་པས་ང་ཚོས་ཐག་གཅོད་མི་ཐུབ་མོད། འོན་ཀྱང་གནའ་སྔ་མོ་ཞིག་ནས་བྱུང་བར་གདོན་མི་ཟད། རྒྱུ་མཚན་ནི"ཐོག་མར་གོ་རེ་ནི་དམག་གི་ལམ་རྒྱག་གི་ཚུལ་དུ་བསྲེགས་པ་ཡིན་པར་འདོད་དེ། གོར་སྐྱ་གཅིག་ནི་གྲོ་ཕྱེ་རྒྱ་མ་ལྔ་ཙམ་གྱིས་བཟོས་པ་དང་། མི་གཅིག་ལ་མ་མཐའ་ཡང་ཉིན་གསུམ་བཞི་ཙམ་ལ་འདང་ཞིང་གནའ་སྔ་མོ་དམག་འཁྲུག་བྱེད་པའི་སྐབས་སུ། གཡུལ་ས་རུ་ཉི་མ་འགའ་རེ་འགོར་བས། ལག་ཏུ་བཟུང་སྟེ་ས་གང་དུསོང་ནས་དགྲ་ལ་འཐབ་ཚེ། ཆུ་ལུང་བ་རེ་རེ་ན་ཧ་ཅང་མོད་སྟབས་དུས་ཐོག་ཏུ་ཟོས་ན་མི་རྣམས་ལ་སྟོབས་ཤུགས་རྒྱས་ཐུབ་པས་དམག་གི་ལམ་རྒྱགས་ལ་དམིགས་ནས་བཟོས་པ་རེད།
"20དེང་སྐབས་ཨ་མདོ་ས་ཆའི་རོང་ཁུལ་དག་ན་གོ་རེ་བཟོ་བའི་ལག་རྩལ་ཆེ་ཆེར་དར་ཞིང་ཡུལ་འདི་དག་གི་བོད་མི་རྣམས་ནི་བཙན་པོའི་དུས་སྐབས་ཀྱི་ས་མཚམས་སྲུང་བའི་དམག་གི་རྗེས་རབས་པ་ཤ་སྟག་ཡིན་པས། དེང་སྐབས་ཀྱང་མདའ་རྩེད་ལ་དགའ་ཞིང་མདའ་རྩལ་ལ་མཁས་པོ་ཡོད། ད་ལྟ་དམངས་ཁྲོད་ན་གོ་རེ་ལ"སྤུར་རྒྱལ་བོད་ཀྱི་གསོལ་བག"ཞེས་འབོད་སྲོལ་ཀྱང་ཡོད། བཟོ་རྩལ་གྱི་ཆ་ནས་བཤད་ནའང་དེ་ནི་ཐོག་མར་ཕྱེ་སྐྱུར་དང་སྐྱ་ཕྱེ་གཉིས་མཉམ་དུ་བརྫིས་ནས་ལེབ་་ལེབ་སྒོར་དབྱིབས་ཅན་ཞིག་བཟོས་རྗེས། མེ་ལ་བསྲེགས་པའི་ས་འཚིག་ཚ་མོའི་སྟེང་ལ་བཞག་ནས་འགོར་ཏེ་འཚོས་པ་ན་གོ་རེ་སྟེང་གི་མི་གཙང་བ་དང་ས་དང་འཚིག་རོ་རྣམས་བྲད་དེ་འཐུས་སོ། །དེ་བས་ཆེས་ཐབས་ཆག་གི་ཡོ་བྱད་དང་གདོད་མའི་ལག་རྩལ་འདི་དག་ལ་བསམ་གཞིགས་ཅིག་བྱས་ཚེ་གོ་རེ་འདི་གནའ་ནས་བོད་ལ་དར་ཡོད་པ་ཤེས་ཐུབ། སྤྱིར་གོ་རེ་ནི་རོང་འབྲོག་གཉིས་ལས་རོང་ཁུལ་དུ་དར་ཁྱབ་ཆེ་བའི་ཟས་རིགས་ཤིག་ཡིན་པས་རོང་པའི་ཞིང་ལས་དམངས་སྲོལ་དང་བྲལ་ཐབས་མེད། གོ་རེ་ལ་རྒྱུའི་སྒོ་ནས་དབྱེ་ན་གྲོ་ཕྱེའི་གོ་རེ་དང་ནས་ཕྱེའི་གོ་རེ་གཉིས་སུ་འདུས་ལ། གོ་རེ་བཤད་པ་འདི་ལ་མཚོན་ན་འབྲུ་དྲུག་ནས་ཀྱི་བཤད་པ་ནང་བཞིན་ཞིང་ལས་ཐོན་སྐྱེད་ཀྱི་ཉམས་མྱོང་ཆ་ཚང་ཞིག་བརྒྱུད་བསྒྲགས་བྱས་ཡོད་པ་མ་ཟད། གོ་རེ་བཟོ་ཚུལ་གྱི་བརྒྱུད་རིམ་ཆ་ཚང་བ་ཞིག་ཀྱང་བརྗོད་ཡོད་དོ། །དེ་ཡང་ཞིང་ལས་ཐོན་སྐྱེད་ཀྱི་བརྒྱུད་རིམ་ཡོངས་རྫོགས་ཏེ་དཔྱིད་རྨོ་འདེབས་དང་དབྱར་ཞིང་གཉེར། སྟོན་ཡོང་སྡུད་དང་དགུན་ལུད་གསོག་བཅས་བཞི་ལས་གཙོ་བོ་ས་ཞིང་རྨོ་འདེབས་དང་སྟོན་ཞིང་སྡུད་ཚུལ་གྱི་དཔེ་མཚོན་ཙམ་དྲངས་ན་འདི་ལྟ་སྟེ"……ད་ངས་གོ་རེ་འདིའི་ལོ་རྒྱུས་བྱུང་བ་ཞིག་བཤད་ན། ས་དོག་མོའི་དྲོད་ཁོག་དྲོས་དུས་ན། ཆུ་གཙང་མོ་ཆབ་རོམ་བཞུ་དུས་ན། ཞིང་ས་འཚིག་སྨན་ཆུ་གཏོར་གཏོར་བྱས། ས་བོན་ཆར་བ་འབབ་འབབ་བྱེད་གི མཛོ་ཁྱུང་དཀར་གཉའ་ལ་སྐེ་ཤིང་བཞག་ནས། མཐོང་རྣོན་པོ་ས་གཞིའི་སྟེང་ལ་འཛུགས་གི……ཞིང་བཏབ་ཐལ་བཏབ་ཐལ་ཟེར་དུས་ན། བྱ་བྱེའུ་ནག་ཆུ་ལ་རྐྱལ་རྐྱལ་བྱེད་གི ཞིང་སྐྱེས་གཟིགས་སྐྱེས་གཟིགས་ཟེར་དུས་ན། ཆུ་ཆེན་མོ་ཡུར་མོ་རྒྱུགས་རྒྱུགས་བྱེད་གི ཤོག་རྒྱབ་ཐལ་རྒྱབ་ཐལ་ཟེར་དུས་ན། བྱ་རྒོད་པོ་གཟེབ་ལ་བཅུམ་བཅུམ་བྱེད་ཀི ད་བོང་བུ་ཀ་མ་ཀུམ་མ་བཀའ་་སྲོལ་ཡག་གི གཡུལ་ཁ་ཀ་མ་གོར་ལ་གཏོང་སྲོལ་ཡག་གི རྡོ་རིལ་མཐའ་དཀྱིལ་མེད་ལ་འདེད་སྲོལ་ཡག་གི……གསོན་པའི་ཁེམ་གྱིས་ངུར་རྒྱངས་བྱེད་གི སྐྱི་བསེར་རླུང་གིས་དབྱེ་བ་འབྱེད་གི……མ་འཁྱབ་མའི་འཁྱབ་གཞིས་ནང་ལ་འཁྱབ་སྲོལ་ཡག་གི གདན་དཀར་གྲུ་བཞི་སྟེང་ལ་གདལ་སྲོལ་ཡག་གི འཛམ་གླིང་ཉི་མ་སེར་པོས་སྐམ་སྲོལ་ཡག་གི གསོམ་དཀར་ཤིང་གི་སྒམ་ནང་ལ། འབྲུ་རིགས་རི་ལྟར་སྤུང་སྤུང་བྱས། ཕྱིས་སུ་རྡོ་རིང་ཁ་ལ་འཐག་གི་སོང་གཟིགས། ཕྱེ་འཐག་ཐལ་འཐག་ཐལ་ཟེར་དུས་ན། དགུན་ཁའི་ཁངས་སྐྱ་འབབ་འབབ་བྱས། གཡས་སུ་འཁོར་ནས་གསེར་ཕྱེ་འབབ་གི གཡོན་ཏུ་འཁོར་ནས་དངུལ་ཕྱེ་འབབ་གི མདུན་ལ་འཁོར་ནས་དུང་ཕྱེ་འབབ་གི"ཞེས་གོ་རེ་བཟོ་བྱེད་ཀྱི་རྒྱུ་གཙོ་བོ་གྲོ་ནི་དཔྱིད་ཁའི་དུས་སུ་ས་འཚིག
21གཏོར་བ་དང་ས་བོན་འདེབས་པ། ཆུ་འདྲེན་པ། སྟོན་ཁའི་དུས་སུ་འབྲས་བུ་ལེན་པ་སྟེ་ཞིང་འབྲེག་པ། གཡུལ་ཁའི་ནང་ལ་ཤོག་སྐྱེལ་བ། རྟ་དྲེལ་སོགས་ཀྱིས་རྡོ་རིལ་དྲུད་ནས་གཡུལ་གཅོག་པ། དེ་ནས་འབྲུ་རླུང་ལ་འཕྱར་བྱེད་ཀྱི་ཁེམ་དང་འཁྱབ་མའི་འབྲུ་དང་འབྲུ་ཤུན་སོ་སོར་འབྱེད་པ། ཉི་མར་སྐམ་ནས་མཛོད་དུ་ཉར་བ། མཐར་མར་ཆུ་རྡོའི་རང་འཐག་ལ་བརྟེན་ནས་ཕྱེ་འཐག་པ་སྟེ། གྲོ་ཡི་ཕྱི་ཤུན་དང་མཉམ་དུ་བསྲེས་པའི་གསེར་ཕྱེ་དངུལ་ཕྱེ་དང་། ཕྱེ་ཡི་ཉིང་བཅུད་དུང་ཕྱེ་དཀར་མོ་ཞེས་གོ་རེ་བཅའ་བྱེད་ཀྱི་གྲོ་ཕྱེ་ལས་སྣོན་བྱེད་ཚུལ་གསལ་བོར་བཀོད་ཡོད། གོ་རེ་དངོས་བཟོ་བའི་གོ་རིམ་ལའང"ད་ཕྱེ་རྫིས་ཐལ་རྫིས་ཐལ་ཟེར་དུས་ན། སྤྲིན་དཀར་པོ་ཁ་ལོ་བསྐྱིལ་བསྐྱིལ་བྱེད་གི ཕྱེ་སྙལ་ཐལ་སྙལ་ཐལ་ཟེར་དུས་ན། མ་ཡིས་བུ་ཆུང་སྙལ་སྙལ་བྱེད་གི ཕྱེ་ལང་ཐལ་ལང་ཐལ་ཟེར་དུས་ན། སྤྱང་མའི་ལུ་གུ་བཀའ་་བཀའ་་བྱེད་གི གོ་རེ་བཅོས་ཐལ་བཅོས་ཐལ་ཟེར་དུས་ན། བྱ་ངང་བ་མཚོལ་རྐྱལ་འདྲ་རེད། གོ་རེ་སྲེག་ཐལ་སྲེག་ཐལ་ཟེར་དུས་ན། བྱ་རྒོད་པོ་གཤོག་རྒྱངས་བྱས་འདྲ་རེད། གོ་རེ་གྲལ་ལ་བཞག་དུས་ན། བན་ཆུང་གྲལ་ལ་བསྒྲིག་འདྲ་རེད་ཟེར་རྒྱུ།
"22ཞེས་ཐོག་མར་ཕྱེ་སྐྱུར་བསྒྲུངས་བ།
23དེ་ནས་སྐྱུར་རྣམས་ལངས་ཚེ་དུམ་བུ་དུམ་བུར་བགོས་ཏེ་སྐྱ་ཕྱེ་དང་མཉམ་དུ་བརྫིས་ནས་ལེབ་ལེབ་སྒོར་དབྱིབས་ལྟ་བུར་བཟོས་ནས་ས་འཚིག་སྙོམས་པར་རྡུང་བའི་སྟེང་དུ་བཞག་ཐོག་དུས་ཚོད་ངེས་ཅན་ཞིག་འགོར་རྗེས་གོ་རེའི་དེའི་སྟེང་ཕྱོགས་དད་མཐའ་ཁ་མེ་ཡིས་འཚིགས་པ་རྣམས་རྡོ་རྩུབ་པོ་ལག་ཏུ་འཆིང་བུར་བཟུང་སྟེ་བྲད་རྗེས་གཙང་མར་བཟོས་ནས་ཡོངས་སུ་གྲུབ་པ་ལ། རྟགས་རྟེན་འབྲེལ་མཚོན་པའི་གོ་རེ་དབྱིབས་སྒོར་མོ་ཅན་དང་བུ་མོ་གནས་ལ་འགྲོ་བའི་གོ་རེ་སྣ་གཅུ་ཅན། དགོན་སྡེ་མཆོད་འབུལ་བྱེད་པའི་གོ་རེ་ནོར་བུ་དགའ་འཁྱིལ་སོགས་མང་དུ་མཆིས་སོ། སྤྱིར་གོ་རེ་ལ་རླངས་བཅོས་སྣུམ་བཙོས་སོགས་རིགས་མི་འདྲ་བ་ཡོད་ཀྱང་རྒྱུན་ལྡན་གྱི་འཚོ་བའི་ཁྲོད་སྤྱོད་སྒོ་ཆེས་ཆེ་བ་ནི་གོར་སྐྱ་ཡིན་ཏེ། གོར་སྐྱ་ནི་ས་འཚིག་གི་ནང་དུ་བསྲེགས་པའི་རྐྱེན་གྱིས་དུག་རླངས་སེལ་བ་དང་། ཟོས་ན་ཕོ་བར་མི་གནོད་པ། བྲོ་བ་ཞིམ་པ། འཇུ་སླ་བ། བཅུད་ཡོད་པ་སོགས་ཀྱི་དགེ་ཚན་མང་དུ་ལྡན་ནོ། རང་རེའི་སོ་ནམ་པ་དག་གི་བློ་གྲོས་ཀྱི་རྩལ་ལས་ཐོན་པའི་གོར་བཤད་འདིར་མཚོན་ན་རོང་བའི་འཚོ་བ་མཚོན་ཡོད་པ་མ་ཟད་རང་ས་གནས་ཀྱི་ཁྱད་ཆོས་ལྡན་པའི་བཟའ་བཏུང་གི་རིག་གནས་ཤིག་ཀྱང་མཚོན་ཡོད།
གཉིས། དམར་ཟས་ཕྱོགས་ཀྱི་བཤད་པ།
བོད་རིགས་དམངས་ཁྲོད་ཀྱི་འཚོ་བའི་ཐད་ཀྱི་ཟས་རིགས་ལ་སྣ་ཁ་མང་མོད། སྤྱིར་བཏང་དུ་དཀར་ཟས་དང་དམར་ཟས་གཉིས་སུ་དབྱེ་བའི་དཀར་ཟས་རིགས་སྔོན་ལ་ཕྱོགས་ཙམ་གླེང་ཚར་བས་འདིར་རྒྱས་བཤད་བྱེད་པར་མི་སྤྲོ། གཡག་སྐམས་འབྲོང་ལ་འགྲན་པའི་སྐམས་ཤ་དང་། ཤ་གཟན་གཉན་ལ་དོ་བའི་ལུག་ཤ་གཉིས། ཚོན་པོ་ལ་ཕུག་བཞིན་གྱི་ཕག་ཤ་གསུམ་ནི་བོད་མིས་རྒྱུན་དུ་ཟ་བའི་དམར་ཟས་ཡིན་ལ། དེར་དཀར་ཟས་བཞིན་དུ་རིགས་སྣ་མང་པོ་མེད་ཀྱང་བཟའ་ཐབས(ཤ་རྗེན་དུ་ཟ་བ། སྐམ་ནས་བཟའ་བ། བཙོས་ནས་བཟའ་བ། རྡོ་བསྲེག་བརྒྱབ་ནས་བཟའ་བ་སོགས)ཧ་ཅང་མང་པོ་ཡོད། འདིར་དམར་ཟས་ཤ་དང་འབྲེལ་བའི་སོག་པ་དང་ལག་ངར་གྱི་བཤད་པ། ཚང་རའི་བཤད་པ་སོགས་མང་དུ་མཆིས་ཀྱང་ཚིག་ཟུར་རེ་མ་གཏོགས་ཧ་ལམ་གཅིག་མཚུངས་སུ་སྣང་བས་འདིར་སྤྱི་ཡི་ཞར་ལ་བྱེ་བྲག་ཤེས་པར་བྱའོ།
གདོད་མའི་དུས་ཀྱི་མི་རྣམས་སོ་ནམ་གྱི་ལས་ལ་ཤིན་ཏུ་མཁས་པར་མ་ཟད་སྲོག་ཆགས་འདུལ་སྦྱོང་གི་རིག་པའང་ངོ་མཚར་བ་སྣ་ཚོགས་ཡོད་དེ། 《རྒྱལ་བོ་བཀའི་ཐང་ཡིག》ཏུ། དང་བོ་གནོད་སྦྱིན་ནག་པོས་དབང་བྱས་ཏེ། ཡུལ་མིང་བདུད་ཡུལ་ཁ་རག་མགོ་དགུར་བཏགས། སྔ་དྲགས་གཉེན་པོ་བཙན་པ་དེ་ནས་བྱུང་། དེ་ནས་བདུད་དང་སྲིན་མོས་དབང་བྱས་ཏེ། མིང་ཡང་ལྷ་སྲིན་གཉིས་ཀྱི་ཡུལ་དུ་བཏགས། སྔ་དྲགས་ཤ་ཟ་གདོང་བ་དམར་བ་བྱུང་། དེ་ནས་ཀླུ་དང་བཙན་གྱིས་དབང་བྱས་ཏེ། ཡུལ་གྱི་མིང་ལ་བོད་ཡུལ་གླིང་དགུར་བཏགས། སྔ་དྲགས་དཀར་བུ་ཆུ་ལ་སྤྱོད་པ་བྱུང་། ཞེས་བོད་མི་རྣམས་ལ་གནའ་ནས་བཟུང་སྒོ་ཕྱུགས་གཉེར་བའི་སྲོལ་ཆགས་ཡོད་ལ། ཆེས་ཐོག་མར་ཁོ་ཚོས་རི་དྭགས་རྔོན་དུས་ཟས་སུ་ཤ་རློན་པ་ཟ་བ་དང་ཁྲག་དྲོན་མོ་འཐུང་བའི་ཞོར་ལ། སྲོག་ཆགས་རྣམས་ཀྱི་སྐྱེ་འཕེལ་དང་གནས་བཅའ་སྟངས། རྩྭ་ཆུ་རོལ་སྟངས་སོགས་འདྲིས་པར་གྱུར་རྗེས། སྲོག་ཆགས་འདུལ་སྦྱོང་གི་ལས་ལ་ཞུགས་པ་ཡིན། ཁོ་ཚོས་ཐོག་མར་ཁྱི་དང་ལུག་གཉིས་བཏུལ་བ་དང་། དེ་ནས་ར་དང་ཕག གླང་སོགས་རིམ་གྱིས་བཏུལ་བ་ཡིན་ཏེ། 《བཀའ་ཆེམས་ཀ་ཁོལ་མ》ལས་ཀྱང་། འབྲོང་ཕོ་མོ་གཡག་དང་འབྲི་རུ་བཏུལ། ཤ་བ་ཕོ་མོ་གླང་དུ་བཏུལ། །རྒོ་བ་ཕོ་མོ་ལུག་ཏུ་བཏུལ། །གླ་བ་ཕོ་མོ་རར་བཏུལ། །རྐྱང་ཕོ་མོ་རྟར་བཏུལ། །སྤྱང་ཀི་ཕོ་མོ་ཁྱིར་བཏུལ། །རྨོ་བཀོལ་སོ་ནམ་དེའི་དུས་ན་བྱས། །ཕྱུགས་ཀྱི་རྫི་སྐྱོང་ཡང་དེའི་དུས་ན་བྱས། །ཞེས་གསུངས་པ་ལྟར་རོ། དེ་བཞིན་བོད་རང་གི་ཐུན་མོང་མ་ཡིན་པའི་རང་བྱུང་ཁོར་ཡུག་གི་གནས་བབས་དང་བསྟུན་ནས་དམར་ཟས་ཤ་བཟའ་བའི་གོམས་སྲོལ་ཞིག་ཆགས་ཡོད་པ་མ་ཟད་དེ་དང་འབྲེལ་བའི་ཐུན་མོང་མ་ཡིན་པའི་ཤ་བཤད་རིག་གནས་ཞིག་ཀྱང་གྲུབ་ཡོད།
དམངས་ཁྲོད་དུ་ཤ་རབས་སུ་འབོད་པའི་ཤ་བཤད་ནི་གཙོ་བོ་འབྲོག་ཁུལ་དུ་དར་ཁྱབ་ཆེ་ལ། སྤྱིར་ནང་དོན་གྱི་ཆ་ནས་གཡང་དཀར་ལུག་གི་བྱུང་བ་བརྗོད་པ་དང་། ལུག་བཤའ་ཚུལ། ཤ་རུས་ནང་ཁྲོལ་གྱི་ཆགས་རིམ་སོགས་མང་དུ་མཆིས་མོད། སོག་པ་དང་ལག་ངར་གྱི་བཤད་པ། ཚང་རའི་བཤད་པ་སོགས་ནི་གཙོ་བོ་རྟགས་སྟོན་མོ་དང་གཉེན་སྟོན་གྱི་སྐབས་སུ་རྒྱག་སྲོལ་ཡོད་དེ། ཐོག་མར་འགྲོ་བ་མིས་ལུག་ཇི་ལྟར་བཙལ་ཚུལ་ལ"འབའ་ལུག་ཀ་ཡུལ་ན་མ་དར་དུས། །གན་དང་མའི་ལུག་བཙལ་འབའ་ལ་སོང་། །འབའ་ཡི་གཏེར་ལུང་གོང་མར་སོང་། །ང་ལུག་ལ་མ་ཐུག་རྟ་ལ་ཐུག །……འབའ་ཡི་གཏེར་ལུང་བར་མ་སོང་། ང་ལུག་ལ་མ་ཐུག་ཟོག་ལ་ཐུག །……འབའ་ཡི་གཏེར་ལུང་འགབ་མ་སོང་། །ལུག་བརྒྱ་བཅུ་བོ་གཞོལ་སྡོད་ཀི། གསེར་གྱི་མ་མོ་གསེར་ལུ་མ། །ལུ་གུ་དུང་གི་ཟླ་བ་སྐྱབས། །ལྷ་ལུག་ཐུང་བ་རྡོ་རྗེ་སྐྱབས། །ལུག་དེ་གསུམ་རྙེད་ནས་ཡུལ་ལ་སོང་། །"24ཞེས་ལུག་བཙལ་བའི་བརྒྱུད་རིམ་ཁྲོད་དང་ཐོག་རྟ་དང་དེ་ནས་ནོར་རིམ་བཞིན་ལུག་བཅས་བོད་ཀྱི་ཡུལ་འདིས་གནའ་ནས་རྟ་ནོར་ལུག་གསུམ་འདུལ་བ་རྟོགས་ཐུབ་ལ། ལྷག་པར་དུ་རྒོ་བ་ཕོ་མོ་ལུག་ཏུ་བཏུལ། །ཞེས་རི་དྭགས་ཤྭ་བ་གནའ་བ་དགོ་བ་སོགས་དང་འབྲེལ་བ་ཡོད་ཚུལ་ལ"ཆ་གླུ་བའི་མ་རྩ་ཤ་ངོ་འདི། །ཕྱི་སྤུ་ཁ་རོག་སྔོན་ཤྭ་ལ་རིག། ཤྭ་རོག་སྔོན་ལུག་གི་མེས་པོ་རེད། ལུག་ཤྭ་ལ་རིག་པ་དེའི་དོན་ཡིན། །འགྲོ་ལུགས་གྲོ་གྲོ་གནའ་ལ་རིག། གནའ་གྲོ་གྲོ་ལུག་གི་ཤ་ཉེ་རེད། ལུག་གནའ་ལ་རིག་དོན་དེའི་དོན་རེད། །ཞོགས་ཚུལ་མི་འདྲ་དགོ་ལ་རིག། དགོ་དཀར་ཆུང་ལུག་གི་ཞང་པོ་རེད། ལུག་དགོ་བ་རིག་དོན་དེའི་དོན་ཡིན། "25ཞེས་མེས་པོ་རྣམས་ཀྱིས་ཤྭ་གནའ་དགོ་གསུམ་གཡུང་ལ་ཕབ་ནས་བཏུལ་ཚུལ་སྐོར་འཇིག་རྟེན་ཆོས་ཉིད་དང་མཐུན་ལ་ཚན་རིག་དང་ཡང་ཤིན་ཏུ་ཉེ་བའི་ཚུལ་གྱིས་བཟའ་བ་ཤ་ཡི་རྟེན་གཞི་གཡང་དཀར་ལུག་གི་བྱུང་རབས་ཡང་མདོར་བསྡུས་ཙམ་བརྗོད་ཡོད་དོ། དེ་ནས་ལུག་འཛིན་ཐབས་དང་བཤའ་མཁན་དང་བཤའ་ལུགས་སོགས་ཀྱི་ཐད་ལ"……མ་མོ་འཕེལ་གི་བསམ་ནས་བསྐྱུར། །ལུ་གུ་ཆུང་གི་བསམ་ནས་བསྐྱུར། ཐུང་བ་རིང་གི་བསམ་ནས་བསྐྱུར། །……བཤའ་མཁན་སྡིག་གཅོད་ཤན་པ་རེད། བཀྱིགས་བྱེད་གསེར་གྱི་ཐག་པ་རེད། བཤའ་བྱེད་ཤེལ་གྱི་རལ་གྲི་རེད། ……མིག་རྡོ་ཕོ་རོག་འཁོར་འཁོར་འདི། །ཕྱི་སྲོག་ནང་ལ་བསྡུས་ནི་རེད། ལུས་པོ་ཕུར་བ་རྡེབ་རྡེབ་འདི། །ཕྱི་སྲོག་ནང་ལ་བདུས་ནི་རེད། རྔ་མ་དྲིལ་ལྕེ་གཡུག་གཡུག་འདི། །ཕྱི་སྲོག་ནང་ལ་བསྡུས་ནི་རེད། རིལ་མ་ར་མདའ་འབུད་འབུད་འདི། ཤ་གཉེར་ཆུ་རླབས་རྒྱག་རྒྱག་འདི། ཕྱི་སྲོག་ནང་ལ་བསྡུས་ནི་རེད།
"26ཅེས་ལུག་བཤའ་སྐབས་ཁྱི་སྤྱང་ནང་བཞིན་གང་ཟིན་ཟིན་གསོད་པར་བྱེད་པར་བྱེད་པ་མ་ཡིན་པར་གང་བཤའ་བ་དང་གང་འཇོག་པའི་སྐོར་ལ་གདམ་གསེས་བྱེད་སྟངས་དང་། བཤའ་མཁན། བཤའ་བྱེད། བཀྱིག་བྱེད་སོགས་རེ་རེ་ནས་བཤད་པ་དང་། ཕྱི་སྲོག་ནང་བསྡུ་བའི་བར་གྱི་སྡུག་བསྔལ་དང་སྐྲག་དངངས་ཀྱི་ཚུལ་ཡང་སྣང་བརྙན་ལྡན་པའི་ངང་བརྗོད་ཡོད། "……གློ་བ་དབུགས་ཀྱི་མཚོ་མོ་ཡིན། །དབུགས་ཁ་ལ་འབུད་པ་དབུགས་ཀྱིས་དེད། །མཆིན་པ་ཁྲག་གི་མཚོ་མོ་ཡིན། །ཁྲག་རྩལ་ལ་བཀྲམ་པ་འཛིན་རྩི་ཡིན། །གྲོད་པུ་གཙོ་ཡི་མཚོ་མོ་ཡིན། །རིལ་མ་གསང་ལ་འབུད་པ་ཞུ་བ་ཡིན། །……
"27ཞེས་དོན་སྣོད་གྱི་ཆགས་རིམ་དང་ངོ་བོ་གསོ་རིག་གི་གཞུང་དང་མཐུན་པར་བཀྲ་བ་དང་། "ཡ་མགོ་མ་མགོ་མ་བརྩིས་པའི། །ཁ་ན་དུང་སོ་སུམ་བཅུ་ཡོད། །རྩིག་རིང་རྩིག་ཐུང་མ་བརྩིས་པའི། །སྒལ་ཚིགས་བཞི་བཅུ་ཞེ་དགུ་ཡོད། །ལྷུ་ཆེན་ལྷུ་ཆུང་བཅུ་གཉིས་ཡོད། །ཡ་མགོ་མ་མགོ་བཀས་བཞི་ཡོད། རྩིག་རིང་རྩིག་ཐུང་བཀའ་བཞི་ཡོད། སྣ་མ་སྣ་མོ་ཁག་གཅིག་ཡོད། །འདི་འབའ་ལུག་ཀ་ཞིག་གི་རུས་བརྒྱ་རེད། །
"28ཅེས་ལུག་གཅིག་ལ་ལྷུ་ཆེན་ལྷུ་ཆུང་དང་སྒལ་ཚིགས་སོགས་རེ་རེ་ནས་གྲངས་ངེས་པ་བྱས་ཏེ་རུས་རྐང་བརྒྱ་ཡིས་གྲུབ་ཡོད་ཚུལ་ཉམས་མྱོང་མཁན་པོའི་གཏམ་ཇི་བཞིན་བརྗོད་པ་འདིས་ན་ཆུང་བྱིས་པའི་བློ་སྒོ་འབྱེད་ལ་རྒན་གཞོན་རྣམས་ཀྱི་དྲན་པ་གསོ་བ། ཡ་ཐོག་བོད་ཀྱི་བློ་གྲོས་མཚོན་ནོ། །
སྤྱིར་བོད་ཀྱི་རྟགས་སྟོན་མོའི་སྐབས་སུ་གླུ་ལེན་གར་རྩེད་བྱེད་པ་མ་ཟད་ཇ་ཆང་སོགས་ལ་བསྟོད་པའི་སྟོན་བཤད་རྒྱག་སྲོལ་ཡོད་ལ། ལྷག་དུ་གཉེན་སྟོན་སྐབས་སུ་ཤ་དང་འབྲེལ་བའི་སོག་པ་དང་ཚང་ར་སོགས་ཀྱི་བཤད་པ་རྒྱག་སྲོལ་ཀྱང་ཡོད། དེ་ཡང་གཙོ་བོ་མདོ་སྨད་ཡུལ་དུ་གཉེན་སྟོན་སྐབས་སུ་གཉེན་ཚང་གིས་ཨ་ཞང་ཚང་ལ་ཤ་འདྲེན་པའི་སྐབས་སུ་གཉེན་བཤད་ཀྱི་ཆོ་ག་ཞིག་ཏུ་རྩིས་ནས་བཤད་པ་ཞིག་ཡིན་ལ། དེ་མིན་ད་དུང་བག་གསར་དང་མག་བཞིས་ཀྱི་གཉེན་ཚང་ནས་ཤ་དང་པོ་ཟ་བའི་རྟེན་འབྲེལ་དུ་ལུག་གི་ལག་ངར་དང་སོག་པ་སྤྲོད་པའི་ཞོར་ལ་བཤད་པ་རྒྱག་ཚུལ་ཡང་ཡོད། དེ་བཞིན་དུ་ལུག་གི་བྲང་ནི་ནམ་ཡང་ཉི་འོད་མི་ཕོག་པའི་སྐུང་ཁྱད་པར་བ་ཞིག་ཡིན་ཞིང་། ཤ་ཚིལ་འདྲེས་མར་ཡོད་ལ་བྲོ་བ་ལྷག་ཏུ་ལྡན་པས"ལུག་ཐོང་བའི་བྲང་མགོ་སྐྱི་འབྱར། །དབྱིབས་ཟུར་གསུམ་བྱ་མ་བྱེའུ་མགོའི་གཟུགས། །ཕྱི་སྐྱི་ཤུན་བཀོག་པའི་སྣུམ་བྱུགས་སེ། །སྟོན་མགྲོན་ཤའི་ནང་ནས་ཀུན་འཛོམས་ཤ།"ཞེས་བཤད་སྲོལ་ཡོད་ལ། "ལུག་དཀར་མོའི་འཚང་ར་ཤ་ཡི་མཆོག། དབྱིབས་ཟུར་གསུམ་སྣེ་འབུག་རྔ་སྣེ་དཀར། །སྐེད་དར་རྩིབ་ལེབ་གཉིས་འབྱར་ནས་བླངས། །གསེང་རུས་པ་ཆུང་ལ་ཤ་འཚིལ་འཛོམས། །
"29ཞེས་ལུག་གི་ཚང་ར་ཡང་རྒྱགས་ལ་སྣུམ་ཞིང་བྲོ་བ་ཆེས་ཆེར་ལྡན་པས་མགྲོན་ངོ་ཆོད་པའི་ཟས་གལ་ཆེན་ཞིག་ལ་བརྩིས་ནས་གཉེན་སྟོན་སྐབས་ཨ་ཞང་རྣམས་ལ་འདྲེན་པའི་སྲོལ་ཆེས་ཆེར་དར་ཏེ། "……བྲང་ནི་ཤ་ཡི་ཁ་རྒྱན་ཡིན། །
"30ཞེས་དང"ངས་གྲལ་མགོ་རེ་ལ་ཚང་ར་བཞག། ཤ་ཚང་ར་ང་དཀར་འབབ་རེད། ཁྱོད་ཨ་ཞང་ཚང་གི་དལ་མོར་བཞེས། །"ཞེས་པས་མཚོན་ནོ། གཉེན་སྟོན་སོག་སྤྲོད་བཙན་ཕྱུག་ལས"སོག་པ་མ་རེད་བསགས་པ་རེད། །ཕ་ཨ་ཁུ་རིང་ལ་བསགས་པ་རེད། ལག་ངར་མ་རེད་དཔའ་ངར་རེད། ཡུལ་ལྷ་དགྲ་ལྷ་མཆོད་སྐལ་རེད།
"31ཅེས་དང་། "སོག་ཁ་མཐོ་ལ་ཡངས་པ་འདི། ལྷ་ངོ་སོ་མཐོ་བའི་རྟགས། །སོག་རྐེད་དཀར་ལ་སྣུམ་པ་འདི། གཉན་གྱི་དཔལ་རྩལ་འགུག་པའི་རྟགས། །སོག་རྩ་བརྟན་ལ་འཇམ་པ་འདི། ཀླུ་ཡི་ཕྱུག་གཡང་འགུག་པའི་རྟགས། །སོག་པ་མིན་ད་གསོག་པ་ཡིན། །རྒོད་གཞི་མོ་བརྒྱ་ཡི་སོག་པ་ཡིན། །སོག་པ་མིན་ད་གསོག་པ་ཡིན། །འབྲི་ཐུལ་མ་བརྒྱ་ཡི་སོག་པ་ཡིན། །སོག་པ་མིན་ད་གསོག་པ་ཡིན། །ལུག་གཡང་དཀར་བརྒྱ་ཡི་སོག་པ་ཡིན། །སོག་པའི་མེ་ལོང་གོང་མ་ན། །རྒོད་མ་བརྒྱ་ཡི་འཚོ་ས་ཡིན། །རྟེའུ་ཆུང་བརྒྱ་ཡི་འཚོ་ས་ཡོད། སོག་པའི་མེ་ལོང་བར་མ་ན། །འབྲི་མོ་བརྒྱ་ཡི་འཚོ་ས་ཡོད། བེའུ་ཆུང་བརྒྱ་ཡི་རྩེ་ས་ཡོད། །སོག་པའི་མེ་ལོང་ཞོལ་མ་ན། །ལུག་གཡང་དཀར་བརྒྱ་ཡི་འཚོ་ས་ཡོད། ལུག་ཆུང་བརྒྱ་ཡི་རྩེ་ས་ཡོད་ཟེར་རྒྱུ།
"33ཞེས་འབྲོག་ཁུལ་དུ་མ་བུ་མོ་གནས་ལ་འགྲོ་བའམ་བུ་ཕོ་གསར་མག་པར་བསུས་ཚེ་གཉེན་ཚང་དུ་བཟའ་བྱའི་ཤ་ཡི་ཐོག་མ་སོག་པ་དང་ལག་ངར་ཡིན་ལ། འདིར་སོག་པ་མིན་ད་གསོག་པ་ཡིན་ཞེས་བག་གསར་མག་བཞིས་སུ་ཡིན་རུང་མ་འོངས་པར་རྒྱུ་ནོར་དང་ཟས་ལོངས་སྤྱོད་ཀྱང་བསགས་པ་མང་དུ་འཕེལ་བའི་རྟེན་འབྲེལ་དུ་བཀྲ་ཤིས་ཁ་གཡང་གི་ཚུལ་དུ་བརྗོད་པ་ཡིན་ལ། ལག་ངར་མ་རེད་དཔའ་ངར་རེད་ཅེས་བོད་མི་རིགས་ནི་དཔའ་འཛིང་རྟུལ་ཕོད་ཅན་གྱི་མི་རིགས་ཤིག་ཡིན་པ་མ་ཟད་དཔའ་འཛིང་རྟུལ་ཕོད་ཅན་གྱི་མི་ལ་བརྩི་འཇོག་བྱེད་པའི་མི་རིགས་ཤིག་ཡིན་པས། མག་པར་དཔའ་རྩལ་འཛོམས་པའི་ཁ་གཡང་སྨོན་ལམ་རྒྱག་པ་ངང་གིས་མཚོན་ཡོད། སྤྱིར་ཤ་བཤད་ལས་གཉེན་སྟོན་སོག་སྤྲོད་ཀྱི་བཤད་པ་ལ་དང་པོ་མག་ཟས་སོག་པ་སྤྲོད་པའི་དར་སྲོལ་དང་། སོག་པ་བཀྲ་ཤིས་རྟགས་བརྒྱད་ཀྱི་ཚུལ་དུ་བཤད་པ། སོག་པ་ལྷ་ཤིང་ཤུག་པའི་རྩེ་བརྒྱད་སྟེང་ལ་གཡོགས་སྲོལ་གྱི་བཤད་པ་སོགས་མང་དུ་མཆིས་མོད།


c: text/html

text:
༄༅། །དཔལ་ལྡན་ཤེས་རིག་བཀའ་བློན་དངོས་གྲུབ་ཚེ་རིང་མཆོག་མེའོ་ཆོས་འཕེལ་གླིང་གཞིས་ཆགས་སུ་གཞུང་འབྲེལ་འཚམས་གཟིགས་ཕེབས་པ།
ཕྱི་ལོ་ ༢༠༡༧ ཟླ་ ༤ ཚེས་ ༢༠ ཉིན་སྔ་དྲོ་ཏེ་ཛུ་ནས་ནམ་སེའི་བརྒྱུད་མེའོ་ཆོས་འཕེལ་གླིང་གཞིས་ཆགས་སུ་ཕེབས་འབྱོར་ཐོག་ཉིན་རྒྱབ་ཕྱག་ཚོད་ ༡།༣༠ ནས་ ༢།༤༠ བར་དེ་གའི་ས་གནས་འགོ་འཛིན་ལས་ཁུངས་དང་། དགོན་པ། རྒན་གསོ་ཁང་། བུ་བཅོལ་ཁང་། ས་གནས་འཕྲོད་བསྟེན་སྨན་ཁང་། སྔོན་འགྲོའི་སློབ་གྲྭ་བཅས་སུ་གཟིགས་ཞིབ་གནང་། ཕྱི་ཚེས་ ༢༡ ཉིན་སྔ་དྲོ་ཕྱག་ཚོད་ ༩ ནས་སཾ་བྷོ་ཊ་སློབ་གྲྭར་ཕེབས་ཏེ་རིགས་ལམ་གྱི་བགྲོ་གླེང་དང་། སྙན་ཚིག་འགྱེར་འདོན། གཞས་སྣ་བཅས་ལ་གཟིགས་ཞིབ་ཀྱིས་སློབ་གྲྭའི་དགེ་སློབ་རྣམས་ལ་བོད་ཀྱི་རིག་གཞུང་གལ་ཆེ་ཡིན་པའི་སྐོར་གསུང་བཤད་གནང་། ཕྱག་ཚོད་ ༢།༤༠ ནས་ ༥།༣༠ བར་དེ་གའི་མི་མང་ཚོགས་འདུའི་སྐབས་དཔལ་ལྡན་ཤེས་རིག་བཀའ་བློན་མཆོག་གིས་༸གོང་ས་མཆོག་གི་སྐུ་ཕྱྭའི་ཉེན་སྲུང་ཞུ་རྒྱུ་ཤིན་ཏུ་གལ་ཆེ་ཡིན་པ་དང་། བཀའ་ཤག་སྐབས་བཅོ་ལྔ་པའི་ལྔ་དང་ལྔ་བཅུའི་ལས་འཆར་སྐོར། གཞིས་ཆགས་སྲ་བརྟན་གནས་ཐབས། ༢༠༡༧ ལོ་འདི་ལས་འགུལ་ལོ་ཡིན་པ། ༢༠༡༨ ལོ་འདི་ཐུགས་རྗེ་ཆེ་ཞུའི་ལོར་སྲུང་བརྩི་ཞུ་འཆར་ཡིན་པ། དབུ་མའི་ལམ་གྱི་ཐོག་ནས་བོད་རྒྱ་ཞི་མོལ་ཡོང་ཐབས་དང་། མི་འབོར་འཕེལ་རྒྱས་གཏོང་ཐབས་སོགས་ཀྱི་གསུང་བཤད་གནང་བ་དང་ཆབས་ཅིག་མང་ཚོགས་ཀྱི་དྲི་བར་ལན་འདེབས་གནང་། ཕྱི་དྲོ་མེའོ་ཆོས་འཕེལ་གླིང་གཞིས་ཆགས་ནས་ཌེབ་རུ་གར་ཕེབས་ཐོན་གནང་། ཕྱི་ཚེས་ ༢༢ སྔ་དྲོ་ཌེབ་རུ་གར་ནས་གོཧཱ་ཊི་བར་མཁའ་ལམ་བརྒྱུད་ཕེབས་ཐོན་གྱིས་ཕྱི་དྲོ་བསྟན་འཛིན་སྒང་གཞིས་ཆགས་སུ་ཕེབས་འབྱོར་གནང་། །
(30)

robotstxt: allowed

filter: keep


text:
《ཞང་བོད་ལོ་རྒྱུས་ཕྱོགས་བསྒྲིགས།》ལ་སྟོད་སྨད་གཉིས་མཆིས་པའི་ནང་སྡོམ་པའི་ཡིག་ཆ་སུམ་ཅུ་ལྷག་བདམས་ཤིང་། གཙོ་བོར་བོད་ཀྱི་ཤེས་རིག་དང་འབྲེལ་ཏེ་གནའ་བོའི་ཞང་ཞུང་དང་། བཙན་པོའི་དུས་སྐབས། བོད་སིལ་བུའི་རྗེས་ཀྱི་ལོ་རྒྱུས་དང་ཤེས་རིག་སྐོར་གྱི་དཔྱད་གཞིའི་དཔེ་རྙིང་རྩ་ཆེན་ཁག་ཅིག་གིས་གྲུབ་པ་ཡིན། འདིར་དེ་སྔོན་གསུང་འབུམ་དང་དཔེ་ཚོགས་སོགས་སུ་བསྡུས་ཏེ་སྒེར་དང་དཔེ་སྐྲུན་ཁང་སོགས་ནས་པར་སྐྲུན་བྱས་ཀྱང་ད་དུང་ཆད་ལྷག་ཤོར་བ་དང་པར་གཞི་མི་འདྲ་བ་སོགས་ལ་རྐྱེན་བྱས་ཏེ། སྨན་རི་དགོན་གྱི་བོན་གྱི་ཡིག་ཆ་སོགས་ཕན་ཚུན་དཔེ་བསྡུར་གྱིས་དཔེ་སྐྲུན་བྱས་པ་ཁག་ཅིག་གི་ཁར། ད་ལྟ་སྨན་རིའི་དགོན་དུ་བཞུགས་ཤིང་དེ་སྔོན་དཔེ་སྐྲུན་བྱས་མེད་པའི་ཡིག་ཆ་ལག་ཏུ་གང་འབྱོར་མཐའ་དག་བསྡུས་པས། ཡིག་ཆ་སོ་སོའི་མཇུག་ཏུ་དཔེ་ཁུངས་གང་ཡིན་གྱི་སྐོར་གསལ་པོར་བྲིས་ཡོད་མོད། མ་དཔེ་མང་ཆེ་བའི་དཔེ་རྒྱུན་ཆད་པའམ་ཤིན་ཏུ་མཐོང་དཀོན་པའི་དབང་གིས་དེ་ཁོ་ན་ལས་དཔྱད་བསྡུར་ཞུ་ས་མ་རྙེད་པའི་ཁར་མ་དཔེ་གཅིག་པུའང་གསལ་པོ་མེད་པའི་གནས་ཚུལ་ཡང་བྱུང་།
དཔེ་སྐྲུན་ཞུ་བའི་བརྒྱུད་རིམ་ནང་མ་དཔེའི་ནང་ཡིག་ནོར་ཡིན་ངེས་ཤིང་དོགས་པ་ཆོད་པའི་རིགས་དག་བཅོས་ཀྱིས་གུག་རྟགས་ནང་བཅུག་ཡོད་མོད། སྤྱིར་བཏང་ཡིག་ཆ་རེ་རེ་བཞིན་ཡིག་ནོར་ཡིན་ངེས་སྙམ་པ་མང་དག་ཅིག་མགོ་ནས་མཇུག་བར་འབྲི་ཚུལ་གཅིག་ལྟར་བྲིས་ཡོད་པས། མཐར་ང་ཚོ་རྩོམ་སྒྲིག་ཚོགས་ཆུང་གིས་གྲོས་བསྡུར་འོག་མ་བཅོས་པར་སོར་འཇོག་བྱས་ཡོད། དེ་ལའང་ཕྱོགས་གཅིག་ནས་དུས་སྐབས་སོ་སོའི་མཁས་པའི་དགོངས་ཚུལ་འདྲེས་ཡོད་པས་དཔྱད་གཞིའི་རྒྱུར་མཐོང་སྟེ་བཞག་པ་ཡིན། དཔེར་ན། ཁྲི་སྲོང་ལྡེ་བཙན་ལྡེ་བཙན་གྱི་ལྡེ་བཙན་ལ་སྡེ་བཙན་ཞེས་པ་ལྟ་བུ་དང་། དེ་བཞིན་སུམ་རྟགས་དག་གསུམ་གྱི་བཞེད་ཚུལ་མི་འདྲ་བར་རྐྱེན་བྱས་ཏེ་སྤྱིར་བཏང་གི་ཕྲད་སྦྱོར་ཚུལ་དང་། མིང་ཚིག་སོགས་ཀྱི་ཐད་ནས་ཀྱང་འབྲི་སྟངས་སྣ་ཚོགས་མཆིས་ལ། ཡིག་ཆ་ལ་ལར་འབྲི་སྟངས་དེ་འདྲ་རྩོམ་ཡོངས་ནས་བྲིས་འདུག་པས། ཐོག་མར་ང་ཚོས་དེ་དག་ཚང་མ་གཅིག་གྱུར་གྱིས་དག་བཅོས་བྱས་མོད། མཐར་འབྲེལ་ཡོད་ཞིབ་འཇུག་པ་དང་མཁས་པ་རྒན་པ་རྣམས་ཀྱི་དགོངས་ཚུལ་གཞིར་བཟུང་སྟེ་མ་བཅོས་པར་སོར་འཇོག་བྱས་ཡོད་པས་དེའི་སྐོར་རྒྱ་ཆེའི་ཀློག་མཁན་རྣམས་ཀྱིས་ཐུགས་ལ་བཟུང་སྟེ་དཔྱད་པར་འཚལ། དེ་མིན་མིང་བརྡ་གང་མང་ཞིག་གི་དོན་གང་ཡིན་གསལ་པོར་མི་རྟོགས་པ་དང་། ལ་ལ་དག་ཆ་མ་ཐོན་པའི་ཁར་ཚིག་གི་སྦྱོར་ཚུལ་ཡང་ཅུང་འཁྲུག་པ་མཆིས་མོད། ཡིག་རྙིང་གི་མ་ཕྱི་ལ་དག་བསྒྲིགས་ཀྱིས་སོ་རྩེས་རེག་མི་རུང་བར་སྙམ་སྟེ་ཇི་བཞིན་བཞག་ཡོད། དེར་བརྟེན་དཔེ་སྐྲུན་གྱི་དག་བསྒྲིགས་དང་ཞུ་དག་སྐབས་སུ་འཁྲུལ་བ་དང་ནོར་འཛོལ་བྱུང་བའི་སྐྱོན་གང་མང་ཞིག་མཆིས་པས། རྒྱ་ཆེའི་མཁས་པ་དང་ཞིབ་འཇུག་པས་གཙོས་པའི་ཀློག་མཁན་ཡོངས་ཀྱིས་ཉམས་འཇོག་གིས་དགོངས་འཆར་ལྷུག་སྩོལ་གནང་བར་ཞུའོ། །


text:
ཕྱི་ཟླ་བཅུ་པའི་ནང་གི་ལྷའི་རིག་གཞུང་བརྗེ་རེས།
- Details
- དཔར་འགྲེམས་ཟླ་ཚེས།: Friday, 03 November 2017 11:22
ང་ཚོའི་རིག་གཞུང་བརྗེ་རེས་ཀྱི་ལས་གཞིའི་འོག ཕྱི་ཟླ་བཅུ་པའི་ནང་ང་ཚོས་སྡེ་ཚན་མི་འདྲ་བ་གཉིས་ལ་སྣེ་ལེན་བྱས་པ་ཡིན། སྡེ་ཚན་དང་པོ་དེ་ཨ་རི་ནས་ཡིན་ཞིང་མི་བརྒྱད་ཡོད། ཁོང་ཚོ་ལྷའི་ཞི་བའི་ཚལ་དུ་ཕྱི་ཟླ་བཅུ་པའི་ཚེས་ ༠༡ ནས་ཚེས་ ༡༡ བར་བདུན་གཉིས་རིང་བསྡད་པ་དང་། ཁོང་རྣམས་མི་ཚེའི་བརྒྱུད་རིམ་མི་འདྲ་བ་དང་། ནང་ཆོས་དང་བོད་ཀྱི་དམིགས་བསལ་རིག་གཞུང་ལ་དོ་སྣང་ཡང་མི་འདྲ་བ་རེ་རེ་འདུག
ཁོང་ཚོས་ང་ཚོའི་ཨིན་ཡིག་གླེང་མོལ་འཛིན་གྲྭ་ལས་ཆ་ཤས་བླངས་ཤིང་། སློབ་མ་ཚོར་ཨིན་ཡིག་ཐོག་སྐད་ཆ་ཤོད་པར་རོགས་རམ་གནང་བ་མ་ཟད། བོད་པའི་གནས་སྟངས་སྐོར་ལ་ཤེས་རྟོགས་སླད་བོད་པའི་ཚོགས་སྡེ་ཁ་ཤས་ལ་སྐོར་སྐྱོད་ཀྱང་གནང་སོང་། མཁས་དབང་ཟམ་གདོང་རིན་པོ་ཆེ་ནས་ཁོང་ཚོར་ “བདེ་སྐྱིད་ལྡན་པའི་མི་ཚེ་དང་། བག་ཕེབས་ཀྱིས་འཆི་བའི་རྨང་གཞིའི་ལག་ལེན་” གྱི་སྐོར་བཀའ་སློབ་གནང་བར་ཁོང་ཚོས་དགའ་དགུས་ཤིན་ཏུ་ཆེན་པོ་བྱེད་ཀྱི་འདུག སྡེ་ཚན་དེས་སྦེར་བོད་ཀྱི་གཞིས་ཆགས་དང་དགོན་པ་སོགས་སུ་ཡང་སྐོར་སྐྱོང་གནང་སོང་།
ལྷ་ཚོགས་པས་ད་དུས་སིངྒ་ཕོར་གྱི་ (Saint Joseph’s Institution International School) ནས་ཡིན་ཞིང་། སློབ་ཕྲུག་བཅུ་ལས་གྲུབ་པའི་སྡེ་ཚན་ཞིག་ལ་སྣེ་ལེན་བྱས་པ་དང་། ཁོང་ཚོས་བདུན་གཅིག་གི་རིང་ང་ཚོའི་ཨིན་ཡིག་དང་། རྒྱ་ཡིག་གི་གླེང་མོལ་འཛིན་གྲྭའི་སློབ་མ་ཚོར་སྐད་ཆ་ཤོད་པར་རོགས་རམ་གནང་བ་རེད། ལྷའི་རིག་གཞུང་བརྗེ་རེས་ཀྱི་ལས་གཞིའི་སྐོར་གྱི་གནས་ཚུལ་མང་ཙམ་མཁྱེན་འདོད་ཡོད་ཚེ་ཚོགས་པའི་དྲ་གནས་ http://www.lhasocialwork.org/cultural-exchange སོགས་ལ་གཟིགས་རོགས་ཞུ།


text:
ཟླ་11ཚེས་3ཉིན་པེ་ཅིང་ནས་སྤེལ་བའི་འཕྲིན། རེས་སྐོར་སྔོན་མའི་ཀྲུང་དབྱང་གི་སྐོར་ཞིབ་ལས་དོན་མཇུག་གྲུབ་ནས་དུས་ཡུན་ཅུང་ཙམ་ལས་མ་འགོར་བར་རེས་སྐོར་གསར་པའི་སྐོར་ཞིབ་ལས་དོན་སླར་ཡང་འགོ་ཚུགས་པ་ཡིན་འདུག དེའང་ཐེངས་འདིར་ཀྲུང་དབྱང་སྐོར་ཞིབ་ཚོགས་པས་བཅར་འདྲི་བྱ་ཡུལ་ནི“ཆེས་མཐོའི་ཚན་པ་གཉིས”དང་། ཀྲུང་གོ་རྒྱ་གྲམ་དམར་པོའི་ཚོགས་པ་སོགས་ཚན་པ་དང་ལས་ཁུངས་27ལ་དམིགས་གཏད་སྐོར་ཞིབ་གནང་སྟེ། དེ་དག་གི་ཏང་རྩ་འཛུགས་ལ་ཆེད་དམིགས་སྐོར་ཞིབ་གནང་རྒྱུ་དང་། དུས་མཚུངས་པེ་ཅིང་དང་། གྲུང་ཆིང་། ཀོང་ཤིས། ཀན་སུའུ་སོགས་ཞིང་ཆེན་4ལ“ཕྱིར་བལྟས་བསློག”རྒྱུ་ཡིན་པ་རེད།
ཀྲུང་དབྱང་སྐོར་ཞིབ་ཚོགས་པས་ཐེངས་འདིར“ཆེས་མཐོའི་ཚན་པ་གཉིས”དང་། ཀྲུང་གོ་རྒྱ་གྲམ་དམར་པོའི་ཚོགས་པ་སོགས་ལ་ཆེད་དམིགས་སྐོར་ཞིབ་གནང་རྒྱུ་ཡིན་འདུག དེའང་གཞུང་ཕྱོགས་དྲ་བའི་ཐོག་སྤེལ་བའི་ཆ་འཕྲིན་ལ་གཞིགས་ན། རེས་སྐོར་འདིའི་སྐོར་ཞིབ་ལས་དོན་ནང་དུ་ཁྱོན་དམིགས་གཏད་ཚན་པ་27གྱི་ཏང་རྩ་འཛུགས་ཚུད་ཡོད་ཅིང་། དེའི་ཁྲོད་ཆེས་མཐོའི་མི་དམངས་ཁྲིམས་ཁང་དང་། ཆེས་མཐོའི་མི་དམངས་ཞིབ་དཔྱོད་ཁང་། ཀྲུང་དབྱང་ཏང་གི་སློབ་གྲྭ། ཀྲུང་དབྱང་ཡིག་ཚང་ཞིབ་འཇུག་ཁང་། ཀྲུང་དབྱང་ཡིག་སྒྱུར་ཅུས། ཀྲུང་གོའི་ཕྱི་ཡིག་ཅུས། འོད་ཟེར་ཚགས་པར་ཁང་། ཀྲུང་གོའི་ཉིན་རེའིཚགས་པར། དཔལ་འབྱོར་ཉིན་ཚགས་ཁང་། ཀྲུང་གོའི་ཕུའུ་ཏུང་ལས་བྱེད་སློབ་གླིང་། ཀྲུང་གོའི་ཅིང་ཀང་ཧྲན་ལས་བྱེད་སློབ་གླིང་། ཀྲུང་གོའི་ཡན་ཨན་ལས་བྱེད་སློབ་གླིང་། ཀྲུང་གོའི་བཟོ་སྐྲུན་གླིང་། རྒྱལ་སྲིད་སྤྱི་ཁྱབ་ཁང་འཕེལ་རྒྱས་ཉམས་ཞིབ་ལྟེ་གནས། རྒྱལ་ཁབ་སྲིད་འཛིན་སློབ་གླིང་། རྒྱལ་ཁབ་རང་བྱུང་ཚན་རིག་ཐེབས་རྩའི་ཨུ་ལྷན། ཀྲུང་གོའི་བཟོ་སྐྲུན་དངོས་ལུགས་ཉམས་ཞིབ་ཁང་། ཀྲུང་དབྱང་མི་དམངས་ཀུན་ཁྱབ་རླུང་འཕྲིན་ལས་ཁུངས། ཀྲུང་དབྱང་བརྙན་འཕྲིན་ལས་ཁུངས། ཀྲུང་གོའི་རྩོམ་པ་པོ་མཐུན་ཚོགས། ཀྲུང་ཧྭ་རྒྱལ་ཡོངས་ནང་ལོག་ཀྲུང་གོ་བའི་མཉམ་འབྲེལ་ལྷན་ཚོགས། ཀྲུང་གོ་ཁྲིམས་ལུགས་མཐུན་ཚོགས། ཀྲུང་ཧྭ་རྒྱལ་ཡོངས་གསར་འགྱུར་ལས་དོན་མི་སྣའི་མཐུན་ཚོགས། ཀྲུང་ཧྭ་རྒྱལ་ཡོངས་ཐའེ་ཝེན་སྤུན་ཟླའི་མཐུན་འབྲེལ་ལྷན་ཚོགས། ཀྲུང་གོའི་དབང་པོ་སྐྱོན་ཅན་མཉམ་འབྲེལ་ལྷན་ཚོགས། ཀྲུང་གོའི་རྒྱ་གྲམ་དམར་པོའི་ཚོགས་པ། ཀྲུང་གོ་སུང་ཆིང་ལིང་ཐེབས་རྩ་ཚོགས་པ་སོགས་མིང་ཐོར་ཚུད་ཡོད།
གོང་ངོས་ཀྱི་མིང་ཐོ་ལས་ཤེས་གསལ་ལྟར། རེས་སྐོར་འདིའི་སྐོར་ཞིབ་ལས་ཁུངས་ཁྲོད་དུ“ཆེས་མཐོའི་ཚན་པ་གཉིས”སོགས་ཁྲིམས་འཛིན་ཚན་པ་དང་། གཞན་ཡང་ཁྱབ་ཁོངས་མི་འདྲ་བའི་བྱ་གཞག་སྡེ་ཁག་ཀྱང་ཚུད་ཡོད་པ་རེད།
ཐེངས་འདིའི་སྐོར་ཞིབ་ལས་དོན་དང་འབྲེལ་བའི་ཚོགས་འདུ་སྟེ། ཚེས་2ཉིན་ཚོགས་པའི་སྐོར་ཞིབ་ལས་དོན་གྱི་སྐུལ་སློང་བཀོད་སྒྲིག་ཚོགས་འདུའི་ཐོག་ནན་བཤད་གནང་བར། ཆབ་སྲིད་སྐོར་ཞིབ་ཀྱི་གལ་ཆེའི་འགན་འཁྲི་ནི་བློ་བརྟན་འགྱུར་མེད་ངང་ཏང་གི་སྲོག་ཤིང་དབུ་ཁྲིད་ཀྱི་གོ་གནས་དང་ཏང་ཀྲུང་དབྱང་གི་དབང་གྲགས་སྲུང་སྐྱོབ་བྱ་རྒྱུ་དེ་ཡིན་ཞིང་། ངེས་པར་དུ“འདུ་ཤེས་བཞི”ལ་ཤུགས་སྣོན་བརྒྱབ་སྟེ། ཆབ་སྲིད་ཀྱི་ཁ་ཕྱོགས་སྲ་བརྟན་དང་། ཆབ་སྲིད་ཀྱི་ལང་ཕྱོགས་མཐོར་འདེགས། ཆབ་སྲིད་ཀྱི་འགལ་འཛོལ་འཚོལ་ཞིབ། ཏང་གི་དབུ་ཁྲིད་དང་། ཏང་གི་འཛུགས་སྐྲུན། ཕྱོགས་ཡོངས་ནས་ཏང་ནན་སྐྱོང་། ཏང་གི་སྒྲིག་ཁྲིམས་གཙང་སྐྱོང་དང་རུལ་རྒོལ་འཐབ་རྩོད་བཅས་ལ་གཞོགས་སྐྱོང་བྱེད་དགོས་གསུངས།
ཚོགས་འདུར་ནན་བཤད་གནང་བར། ཕྱོགས་ཡོངས་ནས་ཏང་ནན་སྐྱོང་བྱེད་པ་ནི་ཐོག་མར་ཏང་ནང་ཁུལ་གྱི་ཆབ་སྲིད་འཚོ་བ་ནས་འགོ་འཛུགས་དགོས་ཤིང་། སྐོར་ཞིབ་དམིགས་གཏད་ཀྱི་ཏང་རྩ་འཛུགས་ཀྱིས་ཏང་ནང་ཁུལ་གྱི་ཆབ་སྲིད་འཚོ་བའི་གནས་སྟངས་དང་། ཆབ་སྲིད་སྒྲིག་ལམ། ཆབ་སྲིད་ལམ་སྲོལ་སོགས་ཀྱི་ལག་ལེན་གནས་ཚུལ་གྱི་ལྟ་སྐུལ་ཞིབ་བཤེར་ལ་ཤུགས་སྣོན་རྒྱག་དགོས་གསུངས།
པེ་ཅིང་དང་གྲུང་ཆིང་སོགས་ས་ཁུལ་བཞིར“ཕྱིར་བལྟས་བསློག”ཡོད་པ་སྟེ། འདི་ལོའི་ཟླ་2པར། ཚོགས་ཆེན་བཅོ་བརྒྱད་རྗེས་ཀྱི་ཀྲུང་དབྱང་གི་སྐོར་ཞིབ་ལས་དོན་གྱི“ཕྱིར་བལྟས”ཐོག་མ་དེ་བསློག་ཅིང་། ལེའོ་ཉིང་། ཨན་ཧུད། ཧྲན་ཏུང་། ཧུའུ་ནན། ཐེན་ཅིན། ཧུའུ་པའེ། ཧེ་ནན། ཅང་ཤིས་སོགས་ཞིང་ཆེན་8སྔ་ཕྱིར་མིང་གྲལ་དུ་ཚུད། “མཚོན་ཁ་ཕྱིར་གཏད”ཀྱི་སྣང་ཚུལ་འདི་ལ་སྤྱི་ཚོགས་ཀྱི་གླེང་ཕྱོགས་ཁག་གི་དོ་སྣང་ཆེན་པོ་བྱུང་ཡོད།
རེས་སྐོར་འདིའི་དམིགས་གཏད་སྐོར་ཞིབ་ས་ཁུལ་གྲས་སུ་ཀྲུང་དབྱང་སྐོར་ཞིབ་ཚོགས་པས་སླར་ཡང་པེ་ཅིང་དང་། གྲུང་ཆིང་། ཀོང་ཤིས། ཀན་སུའུ་སོགས་ས་ཆ་4བདམས་ཏེ“ཕྱིར་བལྟས་བསློག”པ་རེད་འདུག
ཞིང་ཆེན་བཞི་པོ་འདིའི་ནང་ནས་གྲུང་ཆིང་ལ་2013་ལོའི་ཟླ་5པ་ནས་ཟླ་7པའི་བར་དུ་ཚོགས་ཆེན་བཅོ་བརྒྱད་རྗེས་ཀྱི་ཀྲུང་དབྱང་གི་སྐོར་ཞིབ་ཆེས་ཐོག་མ་དེ་བྱས་ཤིང་། པེ་ཅིང་དང་ཀན་སུའུ་གཉིས་སྐབས་བཅོ་བརྒྱད་པའི་ཀྲུང་དབྱང་གི་རེས་སྐོར་གསུམ་པའི་སྐོར་ཞིབ་ཁྲོད་དུ་ཚུད་ཅིང་། སྐོར་ཞིབ་དུས་ཚོད་ནི་སྤྱི་ལོ་2014ལོའི་ཟླ་3པ་ནས་ཟླ་5པའི་བར་དུ་ཡིན། ཀོང་ཤིས་ཀྱིས་སྤྱི་ལོ་2014ལོའི་ཟླ་7པ་ནས་ཟླ་9པའི་བར་དུ་སྐབས་བཅོ་བརྒྱད་པའི་ཀྲུང་དབྱང་གི་རེས་སྐོར་བཞི་པའི་སྐོར་ཞིབ་ལ་དང་ལེན་བྱས།
ཚེས་2ཉིན་གྱི་སྐོར་ཞིབ་ལས་དོན་གྱི་སྐུལ་སློང་བཀོད་སྒྲིག་ཚོགས་འདུར་མཛུབ་སྟོན་གནང་བར། “ཕྱིར་བལྟས་བསློག་པ”ནི་བསྐྱར་དུ་སྐོར་ཞིབ་བྱེད་པ་ཡིན་པས། འདིས་ཏང་ཀྲུང་དབྱང་གི་བློ་བརྟན་འགྱུར་མེད་ཀྱི་བློ་རྩ་དང་། ཏང་ནང་གི་ལྟ་སྐུལ་གྱི་སེམས་ཤུགས་བརྟན་པོ་མཚོན་པ་ཡིན། འདི་ལོ་དང་སང་ལོ་བཅས་ལོ་གཉིས་བར་དུ་ཀྲུང་དབྱང་དང་། ཞིང་ལྗོངས། གྲོང་ཁྱེར་བཅས་སུ་སྐབས་བརྗེའི་ལས་དོན་སྤེལ་འཆར་ཡོད་པས། འདི་ཉིད་ཏང་དང་རྒྱལ་ཁབ་ཀྱི་མ་འོངས་པའི་བྱ་གཞག་དང་འབྲེལ་བ་དམ་ཟབ་ཡོད། ཕྱོགས་ཡོངས་ནས་ཏང་ནན་སྐྱོང་བྱེད་པའི་ལས་དོན་དེ་ཉིད་མི་སྣ་འདེམས་ཐོན་ལེགས་པོ་དང་། བེད་སྤྱོད་ལེགས་པོ་བྱེད་པའི་ཐོག་ནས་མངོན་མཚོན་བྱེད་དགོས་ཤིང་། “ཤིང་སྡོང”དང“ནགས་ཚལ”གྱི་གནས་ཚུལ་ལ་རྟོག་ཞིབ་བྱས་ཏེ། ཆབ་སྲིད་ཀྱི་འགག་སྒོ་དང་། སྤྱོད་གཙང་གི་འགག་སྒོ་དམ་འཛིན་བྱེད་དགོས། སྐབས་བརྗེའི་སྒྲིག་ལམ་ནི་ཆབ་སྲིད་ཀྱི་སྒྲིག་ལམ་ཡིན་པས། ལྟ་སྐུལ་ཞིབ་བཤེར་ལ་དོ་སྣང་བྱེད་པ་དང་། ལེགས་གྲས་ནས་རྩེ་གྲ་འདེམས་པ་དང་། སྤྱོད་གཙང་དྲང་བདེན་བཅས་ལ་ལྟ་སྐུལ་བྱས་ཏེ། སྤུས་དག་པའི་ཆབ་སྲིད་ཁོར་ཡུག་འཛུགས་སྐྱོང་བྱེད་དགོས།
ཚོགས་ཆེན་བཅོ་བརྒྱད་རྗེས་སུ་ཀྲུང་དབྱང་གིས་སྐོར་ཞིབ་གནང་བའི་ཚན་པ་ཁྱོན་240ཟིན་ཡོད་པ་དང་། ཀུན་གྱིས“རུལ་རྒོལ་རལ་གྲི་རྣོ་ངར་ཅན”དུ་འབོད་པའི་ཀྲུང་དབྱང་གི་རེས་སྐོར་སྐོར་ཞིབ་སྐྱོད་ཐེངས་11ཏུ་སླེབས་ཡོད།
ཚོགས་ཆེན་བཅོ་བརྒྱད་པའི་ཚུན་དུ་རུལ་རྒོལ་སྐོར་ཞིབ་བྱས་པའི་དབང་ཤུགས་ནི་ཀུན་གྱི་མཐོང་ཆོས་སུ་གྱུར་གཤིས། འདི་ལོའི་ཟླ་1ཚེས་5ཉིན་པེ་ཅིང་དུ་ཁྱབ་བསྒྲགས་བྱས་པའི《རུལ་རྒོལ་སྤྱོད་གཙང་སྐོར་གྱི་རྒྱབ་ཤ་སྔོན་པོའི་ཡིག་ཆ》ལས་གསལ་སྟོན་བྱས་པར། ཚོགས་ཆེན་བཅོ་བརྒྱད་པའི་ཚུན་དུ་གྱོད་དོན་ཐོ་འགོད་དང་ཐག་གཅོད་བྱས་པའི་ཀྲུང་དབྱང་རྩ་འཛུགས་པུའུ་ཡིས་དོ་དམ་བྱེད་པའི་ལས་བྱེད་ཁྲོད། ཕྱེད་ལྷག་གི་གནད་དོན་ཁུངས་སྣེ་ནི་སྐོར་ཞིབ་ཚོགས་པ་ལས་བྱུང་བ་གསལ་པོར་བསྟན།
འདི་ལོའི་ཚུན་དུ“ཕྱིར་བལྟས་བསློག”ཡུལ་གྱི་ས་ཆ་ཁག་ནས“སྟག་རྒན”མི་ཉུང་བ་ཁྲིམས་རྒྱར་ཚུད་པ་ལས། སྐོར་ཞིབ་ཚོགས་པའི“མཚོན་ཁ་ཕྱིར་གཏད་ཀྱི”རྔམ་ཟིལ་མངོན་གསལ་ཐོན་པ་གསལ་ཏོ། །


text:
བོད་ཀྱི་དཀའ་གནད་སེལ་བར་ཐབས་ལམ་མཁོ།
རྩོམ་པ་པོཿ ཝང་ལི་ཞུང་།
སྒྱུར་པ་པོཿ ཏྲེ་ཧོར་ཐུབ་བསྟན།
གཅིག
མིག་སྔའི་བོད། ཧ་ལམ་༢༠༠༨བསྐྱར་ལོག་བྱུང་བཞིན་པ་ལྟར་རེད། བསྐྱར་ ལངས་ལ་དོན་སྙིང་མེད་ཅེས་བརྗོད་མི་རུང་། ངོ་རྒོལ་ཡང་དང་བསྐྱར་དུ་བྱུང་བར་གལ་གནད་ཧ་ཅང་ཆེན་པོ་ལྡན། གནད་དོན་ངོ་རྒོལ་བའི་ཕྱོགས་སུ་མེད་ཅིང་། ངོ་རྒོལ་བྱེད་ས་དང་ངོ་རྒོལ་ཚབ་མཚོན་གྱི་ཕྱོགས་སུ་ཡོད། མི་ལོ་བཞིའི་དུས་ཚོད་ཐུང་ཐུང་མིན། ཕྱོགས་གཉིས་ཀའི་གོམས་ཤུགས་རྒྱུན་འཇགས་སུ་སོང་བས་དཀའ་གནད་ལས་གྲོལ་ཐུབ་མེད།
ངོ་ རྒོལ་བྱེད་སའི་ཕྱོགས་ཀྱིས་ངོ་རྒོལ་ལ་བརྟེན་ནས་ཅི་དགར་གྱིས་ཡོད་ཚད་སྔར་མུས་ བཞིན་དྲག་ཤུགས་ཁོ་ནས་བཙན་གནོན་བྱས་པ་དང་། ངོ་རྒོལ་ཚབ་མཚོན་པའི་ཕྱོགས། སྔར་བཞིན་ངོ་རྒོལ་གྱི་འགྲོས་དང་བསྟུན་ནས་མུ་མཐུད་དུ་ངོ་རྒོལ་བྱེད་པ་དང་ ཕྱོགས་འཐོར་རུ་འགྲོ་བཞིན་ཡོད། རང་སྲོག་བློས་བཏང་ལ་སྔར་ལྟར་འབྲས་བུ་སོན་མེད་ཅིང་། བློ་ཐག་རྦད་བཅད་ཀྱི་བྱེད་ཐབས་སྤྱོད་པ་ཙམ་རེད། ཕྱོགས་ གང་ཡིན་ལ་མ་ལྟོས་པར། གལ་ཏེ་༢༠༠༨ལོའི་རྗེས་སུ་ཐོལ་བརྒལ་ཞིག་བྱུང་ཡོད་ན། མིག་སྔར་འདི་ལྟ་བུའི་ཡང་བསྐོར་བསྐྱར་ཟློས་གྱི་ངོ་རྒོལ་བྱུང་མི་སྲིད། ལོ་ དེར་རྒྱ་ནག་དམར་ཤོག་སྐབས་དེའི་འགོ་ཁྲིད་ཀྱིས་སྣེ་འཁྲིད་སྐབས། གཡོན་ཕྱོགས་ནས་“རིག་གསར”སླངས་ཏེ་ཆོས་ལུགས་རྩ་མེད་བཏང་བ་དང་། གཡས་ཕྱོགས་ནས་ཧུ་ཡཱང་པྭང་གོ་སར་ནས་ཕབ་སྟེ། བོད་ལ་འཛིན་པའི་སྲིད་ཇུས་འཕོ་འགྱུར་གྱི་མྱུར་ཚད་ལ་མི་རྣམས་ཧ་ལས་པ་རེད། ད་ལྟའི་རྒྱ་ནག་དམར་ཤོག་ནི་དཔོན་རིགས་རུ་ཁག་གི་འཕྲུལ་ཆ་ཞིག་ཏུ་འགྱུར་ཚར་བ་ དང་། འཕྲུལ་ཆ་ལ་གོམས་ཤུགས་རྒྱུན་འཇགས་གཅིག་པོའི་ནུས་པ་ཙམ་ལས་མེད། བོད་ཐོག་ལ་འཛིན་པའི་དྲག་ཤུགས་ཀྱི་བཙན་གནོན་དང་དཔལ་འབྱོར་གྱི་ཕེ་ཕན། གཉིས་ཀ་དཔོན་པོ་རུ་ཁག་གི་དྲག་ལས་ཐོན་སྐྱེད་ཡིན་པ་ལས། ཐོལ་བརྒལ་རྩ་བ་ནས་མིན།
བོད་ནང་གི་བོད་མི་ཚོས་བཙན་གནོན་མྱོང་བཞིན་པ་དང་། རང་དབང་གིས་གནས་ཚུལ་མཁོ་གཏོང་གི་ཁོར་ཡུག་མེད། ཁོང་ཚོས་བྱེད་ཐུབ་པ་ཁོ་ན་ཁེར་རྒྱུགས་དང་ཡང་ན་མང་ཚོགས་འདུ་འཛོམས་ཀྱི་ངོ་ རྒོལ་ཡིན། རང་ལུས་མེར་བསྲེག་ནི་ངོ་རྒོལ་འདིའི་རིགས་ཀྱི་རྩེ་ཕུད་རེད། ཐོལ་བརྒལ་བྱེད་ཐུབ་མཁན་གཅིག་པོ་ནི་བོད་ཕྱི་ལོགས་ལ་ཡོད། དེ་རུ་སྒྲིག་འཛུགས་ཡོད་ཅིང་རྟེན་གཞི་ཡང་ཡོད། རང་དབང་དང་སློབ་སྦྱོང་ཡོད། ཆོས་ཀྱི་དབུ་ཁྲིད་དང་སྐྱེས་ཆེན་དམ་པ་ཡོད། ཚོགས་པ་སྒྲིག་འཛུགས་དང་གསར་འགྱུར་བརྒྱུད་ལམ་ཡོད། ད་དུང་རྒྱལ་སྤྱིའི་རྒྱབ་སྐྱོར་ཀྱང་ཡོད། གལ་ཏེ་བོད་ནང་གི་བོད་མི་གཅིག་པུའི་རྗེས་སུ་བསྙེག་ཏེ་གསལ་བསྒྲགས་ཙམ་སྤེལ་བ་ དང་། རྒྱབ་སྐྱོར་གྱི་རྔམ་སྟོན་ཁྲོམ་སྐོར་ཙམ་བྱེད་པ། མཆོད་འབུལ་བསྔོ་སྨོན་ཙམ་བྱེད་པ་དག ཡག་པོ་རེད། དགོས་མཁོ་ཡང་ཡོད་མོད། ཡིན་ནའང་ཐོལ་བརྒལ་ལ་གཏན་ནས་མི་བརྩི། བོད་ནང་གི་བོད་མི་ཚོར་མཁོ་བ་ནི་ཁ་ཕྱོགས་མངོན་གསལ་ཞིག་དང་། དངོས་ཡོད་དམིགས་འབེན་ཀྱི་ཐབས་ལམ་རེད།
གཉིས།
རྨ་ཆུའི་འགྲམ་གྱི་རྒད་པོ་ཞིག་གིས་འདི་ལྟར་བཤད། དེ་སྔོན་རྨ་ཆུའི་སྟོད་རྒྱུད་དུ་འགྲོ་ལམ་མེད། ཤིང་མཁན་ཚོས་གཙང་ཆུ་བེད་སྤྱོད་ནས་ཤིང་སྡོང་བོར་འདྲེན་དགོས་ཀྱི་ཡོད། རྨ་ཆུའི་བྲག་རོང་གི་ས་ཆ་ཁ་ཤས་ཧ་ཅང་གུ་དོག་པ་དང་། ག་ས་གང་དུ་ཆུ་རྡོའི་ཁེངས། མཚམས་རེར་ཤིང་གདུང་རྡོར་ཐོགས་ཏེ་འགག་འགྲོ་གི་ཡོད། གཅིག་འགག་ཚར་དུས་དེའི་རྗེས་ཀྱི་ཤིང་རྣམས་བཀག་སྟེ་ཇི་ཙམ་སྤུངས་པ་དེ་ཙམ་གྱིས་ མང་དུ་འགྲོ་བ་དང་། མཐར་ཤིང་རྩིག་ཆགས་ནས་ཆུ་ལམ་འགག་འགྲོ། དེའི་སྐབས་སུ་ངེས་པར་ཤེས་དགོས་པའི་ཐབས་ལམ་གཅིག་ནི། རྙོག་འཛིང་མཐུད་མཚམས་ཀྱི་ཤིང་གི་ཁྲོད་ནས་འགག་རྩའི་ཤིང་དེ་རྙེད་ཐུབ་དགོས། དེ་ནི་ཤིང་རྩིག་གི་ཡན་ལག་རེད། ཡན་ལག་དེ་གཅིག་པུ་བཏུབ་ན། ཤིང་རྩིག་འུར་འུར་ཆོམ་ཆོམ་གྱིས་འཐོར་ཞིག་ཏུ་བུད་འགྲོ་ཞིང། ཆུས་ཁུར་ཏེ་ཕྱོགས་སུ་གྱེས་འགྲོ།
བོད་ཀྱི་དཀའ་གནད་ལས་བཀྲོལ་དགོས་ན། དེ་ལྟ་བུའི་“ཡན་ལག”འཚོལ་ཐུབ་མིན་བལྟ་དགོས། དེ་ ངེས་གཏན་གྱི་ཐབས་ལམ་ཞིག་ཡིན་པར་ང་ཡིད་ཆེས་ཡོད། དམིགས་འབེན་ཅི་ཞིག་གི་འོག། ཐབས་ལམ་ཇི་ལྟ་བུ་ཞིག་འཛིན་དགོས། སྤྱི་ཚོགས་ཀྱི་རྣམ་པ་མི་འདྲ་བར། མཐར་གཏུགས་ན་ཐབས་ལམ་དང་བྱེད་སྟངས་མི་འདྲ་བ་ཡོད། བཀས་བཀོད་རྒྱུད་འཛིན། སྤྱི་ཚོགས་རིང་ལུགས། དབང་ཆ་ཕྱེད་བགོས། གྲོས་ཚོགས་ལམ་ལུགས་ཚང་མ་ཐབས་ལམ་མིན་པ་གཅིག་ཀྱང་མེད། ཐབས་ལམ་མེད་ན། དམིགས་འབེན་སྟོང་པ་ཡིན་ཞིང་། སྤྱི་ཚོགས་འགྱུར་ལྡོག་བཏང་ནུས་པའི་ཐབས་ལམ་གྱི་ནང་དུ་དམིགས་འབེན་འདུས་ཡོད། འཛམ་གླིང་ལ་ཐབས་ལམ་མཁོ། བོད་ཀྱི་དཀའ་གནད་སེལ་བར། ཐོག་མར་ཐབས་ལམ་དགོས།
གསུམ།
ངས་བཤད་མྱོང་། ཏཱ་ལའི་བླ་མས་བཏོན་གནང་བའི་མི་རིགས་ས་ཁུལ་རང་སྐྱོང་། གྲོང་ཚོ་རང་སྐྱོང་ནས་འགོ་བཙུགས་ཆོག ངས་ཚོད་དཔག་ལྟར་ན་དྭོགས་པས་ཁེངས་ཡོང་།“རྒྱ་མིས་བྱེད་ཐུབ་པ་དེ་བོད་མིས་བྱེད་ མི་ནུས།”“ཁ་བྲལ་ལ་ཁག་དཀྲིས་ཏེ་བཙན་གནོན་བྱ་སྲིད”སོགས་རེད། གནད་དོན་ཐུག་ས་ནི། འདི་མི་བསྒྲུབ་པའི་རྒྱུ་མཚན་རེད་དམ། ངོ་རྒོལ་ཁྲོམ་སྐོར་བྱས་ཀྱང་དྲག་གནོན་བྱས་པ་མ་རེད་དམ། ཅི་ཡང་མ་ལས་ན་མ་གཏོགས་གཞན་དྲག་གནོན་བྱ་ངེས། ད་དུང་སྔོན་གྱི་སྐད་ཆ་དེ་རེད། རང་ལུས་མེར་བསྲེག་ལའང་མི་སྐྲག་ན། བཙན་གནོན་ལ་འཇིགས་སམ།
མི་ འགའ་ཞིག་གིས་བཤད་པ་ལྟར་ན།“ཝུ་ཁཱང་གི་རྣམ་པ་ལྟ་བའི་རེ་འདུན་དེར་གྲོང་ཚོ་ སྤྱིའི་བློ་སྟོབས་དགོས། རང་ལུས་མེར་བསྲེག་མི་རེ་རེའི་སྙིང་སྟོབས་རེད་”ཟེར། དེ་ལྟར་ན། ངོ་རྒོལ་ལ་མཉམ་ཞུགས་བྱས་པའི་མི་དམངས་བརྒྱ་སྟོང་མང་པོ། མང་ཚོགས་ཀྱི་སྙིང་སྟོབས་མ་རེད་དམ། དེའང་མེ་མདའ་ལ་གདོང་གཏད་དགོས་པ་རེད། གྲོང་ཚོ་རང་སྐྱོང་བཟོ་བ་དང་བསྡུར་ན་སྙིང་སྟོབས་ཆེ། གྲོང་ཚོ་རང་སྐྱོང་རྒྱ་ནག་གི་རྩ་ཁྲིམས་དང་མཐུན་ཅིང་། མིང་དོན་མཚུངས་ན་གཏམ་ལུགས་དང་མཐུན་པ་རེད། རང་ལུས་མེར་བསྲེག་དང་ངོ་རྒོལ་ཁྲོམ་སྐོར་བསྡུར་ན་ཉེན་ཁ་ཆུང་། སྙིང་སྟོབས་ཆེན་པོས་ཉེན་ཁ་ཆུང་བ་ཞིག་ལ་ཁ་གཏད་བཅོག་ན། ཅིའི་ཕྱིར་མི་ཆོག
དྭོགས་པ་གཞན་ཞིག་ཡོད་པ་ནི། རྒྱ་གཞུང་གིས་བོད་མིའི་གྲོང་ཚོ་རང་སྐྱོང་ལ་ཁས་ལེན་བྱ་མི་སྲིད་པ་དེ་རེད། དེའང་བདེན་པ་རེད། ཡིན་ན་ཡང་གསལ་པོར་ཤེས་དགོས། གྲོང་ཚོ་རང་སྐྱོང་ཡང་སྙིང་སུས་ཁས་ལེན་པའི་སུའི་གནད་དོན་རེད། གྲོང་ཚོའི་དབང་ཆ། མཐར་གཏུགས་ན་གྲོང་མིའི་ཁས་ལེན་མིན་ལ་ཐུག་ཡོད་པ་ལས། སྲིད་གཞུང་གི་ཁས་ལེན་མིན་ལ་ཐུག་མེད། གྲོང་མིས་རང་ཉིད་ཀྱི་ཁས་ལེན་དེ་མཐར་བསྐྱང་ཐུབ་པ་ཡིན་ན། མཇུག་མཐར་ཕྱིར་འཐེན་བྱ་མཁན་དེ་སྲིད་གཞུང་ཡིན་ངེས་༼དཔེར་ན།ཀྭང་ཏུང་ཝུ་ཁཱང་ གྲོང་ཚོ།༽གྲོང་མིའི་རང་སྐྱོང་མི་རིགས་ཆེན་པོའི་གནད་དོན་དང་འབྲེལ་བ་མེད་ཅིང་། རྒྱ་ནག་གི་རྩ་ཁྲིམས་དང་མཐུན་གྱི་ཡོད། གྲོང་དམངས་རང་སྐྱོང་གི་ཚབ་བྱེད་ནས་ངོ་རྒོལ་སྐད་འབོད་དང་རང་ལུས་མེར་བསྲེག་ བཏང་ན། སྲིད་གཞུང་ལའང་ཁེ་ཕན་མེད་པ་གཏན་ནས་མ་རེད། མཐའ་གཅིག་ཏུ་ཁས་ལེན་མི་བྱ་བར་མི་སྲིད།
ཡིན་དང་ཡིན། རང་སྐྱོང་ནི་ཉིན་རྒྱུན་འཚོ་བའི་ནང་གི་ལས་ཀ་ཞིག་རེད། ཁྲོམ་གཞུང་ལ་ངོ་རྒོལ་བྱས་ཏེ་མི་སེམས་སྒུལ་བ་དང་མི་མཚུངས། མེ་མདས་བརྒྱབ་ཏེ་མི་སེམས་དཀྲོགས་པའི་གནས་ཚུལ་ཐོས་དང་མི་འདྲ། གནད་འགག་ནི་དོན་དག་ཅི་ཞིག་བསྒྲུབ་ཀྱང་དེའི་འཕྲོས་ཀྱི་བྱེད་ཕྱོགས་ལ་བསམ་བློ་ བཏང་དགོས། མུ་མཐུད་དུ་མདུན་སྐྱོད་བྱ་མིན་ལ་མ་ལྟོས་པར། དམིགས་འབེན་དང་ཐག་ཉེ་བའི་རྗེས་ཀྱི་གོམ་པའི་སྤོ་ཕྱོགས་དགོས། ཡང་ནས་བསྐྱར་དུ་རྗེས་སུ་སྤོ་དགོས། ངོ་རྒོལ་ཁྲོམ་སྐོར་རྗེས་ཀྱི་ལས་འགུལ་དེ་ཅི་ཞིག་ཡིན། དྲག་ལས་རེད་དམ། ཡར་ལངས་རེད། གསར་བརྗེ་རེད། སྲིད་གཞུང་བརྗེ་བསྒྱུར་རེད་དམ། ཡོང་སྲིད་དམ། རང་ལུས་མེར་བསྲེག་གི་གོམ་པ་རྗེས་མ་དེ་ཅི་ཞིག་ཡིན། འཛམ་གླིང་གི་དོ་སྣང་བྱ་ཡུལ་དུ་འགྱུར་རྒྱུ་དེ་རེད་དམ། རྒྱལ་སྤྱིས་རྒྱ་ནག་ལ་གནོན་ཤུགས་སྤྲད་རྒྱུ་དེ་རེད། བོད་ཀྱི་གནད་དོན་དེ་དག་ལ་བརྟེན་ནས་ཐག་བཅད་ཐུབ་བམ། སྲིད་དམ།
གྲོང་ཚོ་རང་སྐྱོང་རྗེས་ཀྱི་གོ་རིམ་ཧ་ཅང་གསལ་པོ་རེད། རང་སྐྱོང་རྒྱུན་བསྐྱང་རྒྱུ་དེ་ཡིན། རང་སྐྱོང་ནི་དམིགས་ཡུལ་རེད། གྲོང་མི་རང་ཉིད་ལ་དབང་བ་ལས་མི་གཞན་ཞིག་གིས་གནང་སྦྱིན་གྱི་མཇུག་འབྲས་ཤིག་ མིན། གྲོང་ཚོ་རང་སྐྱོང་མངོན་ཏུ་གྱུར་ན། གྲོང་ཁུལ་དེའི་ནང་གི་རིག་གཞུང་སྲུང་སྐྱོབ། ཆོས་ལུགས་དང་ཁོར་ཡུག དེ་ལྟ་བུའི་གྲོང་པ་མང་དུ་སོང་ན། སྲུང་སྐྱོབ་བྱ་སའི་སྒྲོམ་གཞི་མུ་མཐུད་རྒྱ་ཆེར་འགྲོ་བ་དང་། འགོ་གྲོང་ཚོ་རང་སྐྱོང་ནས་ས་ཁུལ་རང་སྐྱོང་གི་རྣམ་པ་མི་འདྲ་བ་ཙམ་རེད། གྲོང་ཁུལ་༼ཤྭང་༽གཅིག་ནང་གི་གྲོང་ཚོ་མང་པོའི་རང་སྐྱོང་མངོན་དུ་གྱུར་ན། གྲོང་པའི་འགོ་ཁྲིད་འོས་འཕེན་ཏེ་གྲོང་ཁུལ་གྱི་རྒྱུན་ལས་ཁང་བཙུགས། གྲོང་ཁུལ་རང་སྐྱོང་འཛུགས། རྫོང་གཅིག་ནང་གི་གྲོང་ཁུལ་མང་པོར་རང་སྐྱོང་མངོན་ཏུ་གྱུར་མཚམས། གྲོང་ཁུལ་གྱི་འགོ་ཁྲིད་བདམས་ཏེ་རྫོང་རྒྱུན་ལས་ཁང་འཛུགས་ཏེ་རྫོང་རང་སྐྱོང་ བསྒྲུབ་པ་དང་། མཐར་མི་རིགས་ས་ཁུལ་རང་སྐྱོང་མངོན་ཏུ་འགྱུར་བར་བྱ་ཆོག
གལ་ ཏེ་རྡ་རམ་ས་ལར་འབོད་སྐུལ་འདྲ་ཞུ་རྒྱུ་ཡོད་ན། བོད་ནང་གི་བོད་མི་ཚོས་སྔོན་ནས་ལོ་སར་མི་གཏོང་བ་ལྟ་བུ་དག་ཡིན་མི་འོས། གོན་པ་ཅི་ཞིག་གོན་དགོས་མིན་དང་མཚོན་རྟགས་ཅི་ཞིག་འདོགས་དགོས་མིན་སོགས་སྔར་ ལྟར་བསྐྱར་བཤད་དང་སླར་ཟློས་དགོས་པ་མ་རེད། དེ་དག་ཐམས་ཆད་རྣམ་པ་ཙམ་རེད། སྔོན་དུ་ཐེངས་ཅི་ཙམ་བྱས་ཟིན། ད་དུང་རྒྱ་ནག་སྲིད་གཞུང་དང་ཁ་གཏད་དུ་གྱུར་པ་དང་། ཕྱི་རྒྱལ་ནས་བོད་ནང་དུ་ངན་སྐུལ་བྱས་པ་ཡིན་པའི་སྐྱོན་བརྗོད་བྱས་ཡོད། ངས་ལྟས་ན། འདི་ལྟ་བུའི་འབོད་སྐུལ་གྱིས་བོད་ནང་གི་གྲོང་ཚོ་རེ་རེར་བཞིན་རང་སྐྱོང་མངོན་ ཏུ་འགྱུར་ཐུབ་ན། མིག་སྔའི་དཀའ་གནད་མང་པོ་ཞིག་ལས་ཐར་ཐུབ། རྡ་རམ་ས་ལའི་ངོས་ནས་དེའི་སྐོར་ལ་ཞིབ་འཇུག་ལས་དོན་འཛུགས་ཏེ་ཚོད་ལྟ་བྱ་ཆོག ད་དུང་མི་སྣ་གསོ་སྐྱོང་བྱས་ཏེ་བོད་ནང་དུ་བཏང་དགོས། བྱེད་ཐབས་ལ་མ་ལྟོས་པར། ཚང་མས་རྒྱ་ནག་རང་ཉིད་ཀྱི་རྩ་ཁྲིམས་དོན་ཐོག་ཏུ་འཁྱོལ་རྒྱུའི་ཆེད་དུ་རོགས་ བྱེད་པ་དང་། རྒྱ་ནག་སྲིད་གཞུང་དང་མཉམ་འབྲེལ་བྱེད་པ་ལས་ཁ་གཏད་གཅོག་པ་མ་རེད། པེ་ཅིང་དང་བོད་ཁུལ་སྲིད་གཞུང་གི་མཐུན་འགྱུར་ཡིན་པ་ལས་ཁ་གཏད་མ་རེད། དེར་བརྟེན། ད་ནས་དེ་ལྟར་གཡས་གནོད་གཡོན་ཕོགས་ཀྱི་ཀར་ཀོར་ནར་འགྱངས་བཏང་དགོས་དོན་མེད། ཏཱ་ལའི་བླ་མའི་དབུ་མའི་ལམ་ཀྱང་གོ་རིམ་དེར་བརྟེན་ནས་དོན་དུ་ཁེལ་བར་བྱ་དགོས།
ཡིན་ དང་ཡིན། མི་སུས་ཀྱང་རྒྱ་ནག་སྲིད་གཞུང་གི་དྲིན་དུ་ཚོར་བར་རེ་མི་སྲིད་ཀྱང་། རྒྱ་ནག་མི་དམངས་ཀྱིས་གདུང་སེམས་མཉམ་བསྐྱེད་དང་རྒྱབ་སྐྱོར་བྱ་ངེས་ཡིན། རྒྱུ་མཚན་ཁོང་ཚོས་ཀྱང་གཅིག་མཚུངས་ཀྱི་རང་སྐྱོང་བརྩད་ལེན་བྱེད་བཞིན་པ་དང་། མ་འོངས་པའི་རྒྱ་ནག རྒྱ་ནག་མི་དམངས་ལ་དབང་། གལ་ ཏེ་༢༠༠༨ལོའི་རྗེས་ནས་འགོ་བཟུང་ཏེ་འདི་ལྟར་བྱས་ཡོད་ན། དེ་རིང་གི་རྣམ་པ་འདི་ལྟར་ལྡབ་སྐྱོར་རྒྱག་མི་སྲིད།འོན་ཀྱང་གལ་ཏེ་དེ་རིང་ནས་ ད་དུང་འགོ་མ་བཙུགས་ན། རྗེས་མར་རྒྱུན་མཐུད་དེ་བསྐྱར་ཟློས་ཡོང་ངེས།
2011lལོའི་2པའི་ཚེས་8ལ།
མ་རྩོམ་ཡོང་ཁུངས། http://woeser.middle-way.net/2012/02/blog-post_3210.html#comment-form
བསྒྱུར་ མཁན་གྱི་མཆན། རྒྱ་ཡིག་གི་མ་རྩོམ་ཁ་བྱང་“བོད་ལ་ཐབས་ལམ་མཁོ”ཞེས་འཁོད་འདུག་མོད། ཡིན་ནའང་ཡིག་བསྒྱུར་བས་གསལ་ཁ་དོད་ཕྱིར་“བོད་ཀྱི་དཀའ་གནད་སེལ་བར་ཐབས་ལམ་ མཁོ”ཞེས་བསྒྱུར།


text:
Thursday, October 8, 2009
༸གོང་ས་མཆོག་ནས་བཞུགས་སྒར་དུ་གསུང་ཆོས་བཀའ་དྲིན་བསྐྱངས་གཏན་འཁེལ་བ།
༄༅། བོད་ཀྱི་བླ་ན་མེད་པའི་དབུ་ཁྲིད་༸སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་ྱི་ཟླ་ 10 ཚེས་ 15 ནས་ཚེས་ 18 ་བར་ཉིན་གྲངས་བཞིའི་རིང་ཇི་ལྟར་ཐེ་ཝན་ཆོ་ཞུ་བ་རྣམས་ནས་གསོལ་བ་བཏབ་པ་བཞིན་རྡོ་རྗེ་གཅོད་པ་དང༌། བློ་སྦྱོང་དོན་བདུན་མ། ལམ་གཙོ་རྣམ་གསུམ། ཐུགས་རྗེ་ཆེན་པོའི་བཀའ་འདབང་བཅས་བཀའདྲིན་སྩལ་རྒྱུ་དང༌། ཡང་ལྷོ་ཤར་ཨེ་ཤ་ཡའི་དད་ལྡན་པ་རྣམས་ནས་གསོལ་བ་བཏབ་པ་བཞིན་ཟླ་ 10་ཚེས་ 20་ནས་ ཚེས་ 22་བར་བདེན་བཞིའི་རིང་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ་བཀའ་ཆོས་བཀའ་དྲིན་བསྐྱངས་གཏན་འཁེལ་ཡོད་འདུག
Subscribe to: Post Comments (Atom)


text:
༄༅།།ཀན་ལྷོ་ཁུལ་བཱ་ཙེ་རྫོང་ཅོག་རོ་ཤང་གིས་བཙོག་ཟིང་ཞན་གསུམ་བཅོས་སྒྲིག་བྱས་ནས་མཛེས་པའི་
གྲོང་གསེབ་བསྐྱར་དུ་བཏོད་པ།
གསར་འགྱུར་སྤེལ་དུས། (2017ལོའི་ཟླ་ 03ཚེས་19ཉིན། 17:28) (རྩོམ་སྒྲིག་འགན་འཁུར་པ། སྙིང་ལྕགས།)
མི་དམངས་དྲ་བའི་འཕྲིན། གྲོང་གསེབ་ཀྱི་རྣམ་པ་གསར་པ་མཚོན་པའི་ཡིག་རིས་ཀྱིས་བརྒྱན་པའི་གྱང་དང་། ཞིང་དུད་ཀྱི་སྒོ་འགྲམ་དུ་བསྐྲུན་པའི་ཨར་འདམ་ལམ། གྲལ་སྟར་འགྲིག་ཅིང་ཕྱི་དབྱིབས་མཛེས་པའི་སྡོད་ཁང་ལ་སོགས། ཀན་ལྷོ་ཀྲོའུ་བཱ་ཙེ་རྫོང་ཅོག་རོ་ཤང་དུ་སྐྱོད་སྐབས། ཁོར་ཡུག་ཕྱོགས་བསྡུས་བཅོས་སྒྲིག་བྱས་པ་ལས་གྲོང་གསེབ་ཀྱི་རྣམ་པར་དགའ་བ་སྐྱེ་འོས་པའི་འགྱུར་ལྡོག་ཆེན་པོ་བྱུང་ཞིང་། གང་སར་ལོ་མ་སྐམ་པོས་ཁེངས་པ་དང་འབུད་ཤིང་གང་བྱུང་དུ་སྤུངས་བཞག་པའི་གནས་འདི་ད་ཆ་ཁོད་སྙོམས་ཤིང་གྲལ་སྟར་འགྲིག་པའི་སྲང་ལམ་དང་ཁྲོམ་གཞུང་དུ་གྱུར་ཡོད། “གྲོང་ཚོའི་ནང་དུ་གད་གཞོང་མང་པོ་བཙུགས་རྗེས་གད་སྙིགས་གང་བྱུང་དུ་དབྱུག་མཁན་ཉུང་དུ་སོང་འདུག ད་དུང་གད་སྙིགས་གཤོ་མཁན་ཆེད་མིའང་བཀོད་སྒྲིག་བྱས་སོང”ཞེས་གྲོང་མི་ཚོས་སྤྲོ་བ་ཆེན་པོས་བཤད།
“དེ་སྔོན་གྲོང་ཚོའི་ནང་འབུད་ཤིང་རང་འདོད་བཞིན་སྤུངས་པ་དང་། གང་སྙིགས་གང་བྱུང་དུ་དབྱུགས་པ། ཆུ་སྙིགས་གང་བྱུང་དུ་བཤོ་བ། སྟོན་དཔྱིད་དུ་ཐལ་རྡུལ་མང་པོ་ལངས་བ། དབྱར་དགུན་དུ་འདམ་པས་ཁེངས་པ་སོགས་ལ་དོ་ཁུར་བྱེད་མཁན་མེད་ལ་གཙང་མ་བཟོ་མཁན་ཡང་མེད”ཧྲང་ཡོན་གྲོང་ཚོའི་ཏང་ཀྲི་པུའི་འགན་འཁུར་བས“ད་ལྟ་ཁོར་ཡུག་བཅོས་སྒྲིག་ལས་དོན་འགོ་ཁྲིད་ཚོགས་ཆུང་བཙུགས་པ་དང་། ཁོར་ཡུག་གཙང་སྦྲའི་གཙོ་གནད་བཅོས་སྒྲིག་ལག་བསྟར་ཇུས་གཞི་དང་འགོ་ཁྲིད་ལས་བྱེད་པའི་ཁོར་ཡུག་གཙང་སྦྲ་འགན་ལེན་ལམ་ལུགས་བཟོས་པ་དང་འབྲེལ། གྲོང་ཚོ་དང་སྡེ་ཁུལ་ཚང་མར་གཙང་སྦྲ་བྱེད་མཁན་ཡང་བཀོད་སྒྲིག་བྱས་པ། རང་ཁྱིམ་གྱི་སྒོ་ར་དང་ཁང་པའི་རྒྱབ་མདུན་དུ་ཞིང་དུད་རང་ཉིད་ཀྱིས་འགན་གཙང་བླངས་ནས་གཙང་སྦྲ་བྱེད་པ་མ་ཟད། ད་དུང་གྲོང་ཚོའི་སྒྲིག་ལམ་དང་སྲོལ་ཡིག་བཟོས་ཏེ་ཁག་བགོས་འགན་གཙང་སྤྲད་པ་བཅས་བྱས་ནས་བཙོག་ཟིང་ཞན་གསུམ་གྱི་གནད་དོན་ཐག་གཅོད་མཐར་ཕྱིན་པ་ཐུབ་ཡོད”ཅེས་བཤད།
ཅོག་རོ་ཤང་གིས་ད་དུང་གྲོང་ཚོ་དང་ཚོགས་ཆུང་ཁག་དང་གཅིག་སྡུད་བཅོས་སྐྱོང་འགན་འཁྲིའི་ཡི་གེ་བཞག་པ་དང་། གད་སྙིགས་བསྡུ་ལེན་ལམ་ལུགས་དང་ཁོར་ཡུག་གཙང་སྦྲ་ལམ་ལུགས་བཟོས་པ། ཁོངས་གཏོགས་ཁུལ་གྱི་ལས་བྱེད་ལས་བཟོ་དང་། མང་ཚོགས། སློབ་མ་བཅས་ཞུགས་རྒྱུའི་སྐུལ་སློང་བྱས་པ། འགོ་ཁྲིད་ལས་བྱེད་པས་དཔེ་སྟོན་སྣེ་ཁྲིད་བྱས་པ། མང་ཚོགས་ལ་སྤྱི་པའི་ཁོར་ཡུག་གཙང་སྦྲའི་འདུ་ཤེས་ཟབ་ཏུ་བཏང་ནས་ཚུལ་མིན་གྱི་བྱ་སྤྱོད་དང་གཙང་སྦྲར་དང་དོད་མི་བྱེད་པའི་བྱ་སྤྱོད་རང་རྟོགས་ངང་དོར་དུ་བཅུག་པ་བཅས་ཀྱི་ཐོག་ནས་ཤེས་དཔལ་བདེ་ཐང་གི་འཚོ་བའི་གོམས་གཤིས་བཟང་པོ་ཞིག་འཇགས་ཡོད་པ་རེད།


text:
སློབ་དཔོན་ཟམ་གདོང་རིན་པོ་ཆེ་བའི་དྲ་རྒྱ་དང་མངོན་བསྟོད་གླེགས་བམ་དབུ་འབྱེད།
- Details
- དཔར་འགྲེམས་ཟླ་ཚེས།: Monday, 10 November 2014 07:17
ཕྱི་ལོ་ ༢༠༡༤ ཟླ་ ༡༡ ཚེས་ ༥ ཉིན་ཝཱར་ཎ་རུ་སློབ་དཔོན་ཟམ་གདོང་རིན་པོ་ཆེ་མཆོག་དགུང་གྲངས་ ༧༥ ཕེབས་པའི་འཁྲུངས་སྐར་དང་སྟབས་བསྟུན། ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་<<སློབ་དཔོན་ཟམ་གདོང་རིན་པོ་ཆེའི་མཚན་ཐོག་དྲ་གནས་
>> www.samdhongrinpoche.com དང་ >བཅས་དབུ་འབྱེད་གནང་ཡོད་པ་རེད།
དྲ་གནས་དང་མངོན་བསྟོད་གླེགས་བམ་དབུ་འབྱེད་མཛད་སྒོའི་ཐོག ཝཱ་ཎ་དབུས་བོད་ཀྱི་གཙུག་ལག་སློབ་གཉེར་ཁང་གི་རིགས་བདག་སློབ་དཔོན་དགེ་བཤེས་ངག་དབང་བསམ་གཏན་མཆོག་དང་། བཀའ་ཟུར་སྤྱི་འཐུས་ཐུབ་བསྟན་ལུང་རིགས་མཆོག ཚོགས་ཟུར་སྤྱི་འཐུས་པདྨ་འབྱུང་གནས་མཆོག སློབ་གཉེར་ཁང་གི་མཁས་དབང་། ཝ་ཎའི་སློབ་ཟུར་དང་སློབ་མ། ཝ་ཎར་སློབ་སྦྱོང་གནང་བཞིན་པའི་བྷུན་ཏར་དགེ་འོས་སློབ་གྲྭའི་དགེ་ལས་སློབ་མ། དྷ་ས་ནས་ཆེད་བཅར་ཞུ་པའི་སྐུ་ཚབ་དང་མི་མང་བཅས་ཁྱོན་མི་གྲངས་ ༡༠༠༠ ལྷག་འདུ་འཛོམས་བྱས་ཡོད་རེད།
ཝཱར་ཎ་དབུས་བོད་ཀྱི་གཙུག་ལག་སློབ་གཉེར་ཁང་གི་རིགས་བདག་སློབ་དཔོན་དགེ་བཤེས་ངག་དབང་བསམ་གཏན་མཆོག་ནས་དྲ་གནས་དང་དཔེ་དེབ་དབུ་འབྱེད་དང་། གསུང་བཤད་གནང་དོན།
ཚོགས་ཁང་ནང་ཕེབས་པའི་རྣམ་པ་ལྷན་རྒྱས་ལ། ད་ལྟ་འདིར་དྲ་རྒྱ་ཞིག་སྐྱབས་རྗེ་ཟམ་གདོང་རིན་པོ་ཆེའི་མཚན་ཐོག་ནས་ L.H.A ཚོགས་པ་ནས་གསར་བཟོ་བྱས་པ་ཞིག་རེད། དེ་མ་བསྐུལ་དང་བླངས་ཐོག་ནས་རིན་པོ་ཆེའི་གསུང་བཤད་ཁག་དང་། རྩོམ་རིགས་ཁག མང་ཚོགས་ནང་རྒྱ་ཁྱབ་ཆེན་པོ་ཐོག་ནས་ཁྱབ་སྤེལ་ཡོང་ཡ་དང་། མང་པོ་ཞིག་གིས་ཀློག་ཐུབ་ཡ་དང་བེད་སྤྱོད་ཡོང་བའི་ཆེད་དུ། ཁོ་རང་ཚོས་མ་བསྐུལ་དང་བླངས་དགོངས་པ་ཆེ་བཞེས་ཐོག་ནས་གནང་བ་དེར་དགའ་བསུ་ཡོད། བསྔགས་བརྗོད་ཡོད།
སྤྱི་སྟངས་ཁ་སང་ངག་དབང་རབ་རྒྱས་ལགས་ངའི་རྩར་ཕེབས་ནས་སྐར་མ་གཉིས་གསུམ་ནང་བྲེལ་བ་ཚ་པོ་ཞིག་གི་སྐབས་ལ་ཁོང་གིས་ངོ་སྤྲོད་ཅིག་གནང་བྱུང་། རྩ་བའི་ཁོང་རྣམ་པས་དང་བླངས་ཐོག་ནས་སྤྱི་ཚོགས་ཞབས་ཞུ་ཚོགས་པ་དེས་ཕྱག་ལས་ཞབས་ཞུ་མང་པོ་ཞིག་གནང་གི་ཡོད་པ་འདྲ། མང་པོ་ཞིག་སྤྱི་ཚོགས་ཞབས་ཞུ་དང་། ཁོར་ཡུག གཞོན་སྐྱེས་མང་པོ་ཞིག་ལ་སློབ་སྦྱོང་མང་པོ་མ་རག་མཁན་ཚོར་སློབ་སྦྱོང་སྤྲོད་ཡ། བོད་དོན་ཕྱི་རྒྱལ་ཁབ་ལ་ངོ་སྤྲོད་གནང་ཡ་ཚུན་པའི་ཕྱག་ལས་མང་པོ་ཞིག་གནང་གི་ཡོད་ས་རེད། དེ་རྒྱ་ཆེ་རུ་ཆེ་རུ་འགྲོ་གི་ཡོད་པ་འདྲ། ཞེ་དྲག་ཡག་པོ་རེད་དྲན་བྱུང་།
དེ་རིང་ལྷག་པར་དུ་༧སྐྱབས་རྗེ་ཟམ་གདོང་རིན་པོ་ཆེ་མཆོག་གི་འཁྲུངས་སྐར་དང་སྟབས་བསྟུན་ནས་ཁོང་རྣམ་པས་ད་ལྟ་དྲ་རྒྱ་ཞིག་བཟོས་གནང་བ་དེ་གཏན་གཏན་མང་ཚོགས་ལ་ཐུགས་ཕན་སོས་པོ་ཡོང་ཡ་ཞིག་དང་། སྤྱི་སྟངས་གསུང་རྩོམ་དང་གསུང་འཕྲིན་གསུང་བཤད་མང་པོ་ཞིག་ཡོད་ནའང་མང་པོ་ཞིག་གིས་འབད་བརྩོན་བྱས་ཀྱང་ལས་སླ་པོའི་ཐོག་ནས་རག་ཡ་མེད་པ་ཞིག་རེད། གལ་སྲིད་དྲ་རྒྱ་ཞིག་ཡོད་པ་ཡིན་ན་ལམ་སང་རག་ཐུབ་ཡ་ཞིག་ཡིན་པ་རེད།
གང་ལྟར་མདོར་བསྡུས་པ་ཡིན་ན་རིན་པོ་ཆེ་མཆོག་གི་སྐུ་ཚེ་ཧྲིལ་པོ་བོད་དོན་དང་བོད་ཀྱི་རིག་གཞུང་། བོད་ཀྱི་ཆབ་སྲིད་བཅས་ལ་གཏོང་གནང་མཁན་ཞིག་རེད། ད་ལྟའི་སྐུ་ཚེ་ལྷག་མ་དེ་ཡང་ང་ཚོའི་བོད་ཀྱི་སྤྱི་ཚོགས་དང་བོད་ཀྱི་རིག་གཞུང་མི་ཉམས་རྒྱུད་འཛིན་ཡོང་ཡ་དང་བོད་ཀྱི་ཆབ་སྲིད་ཀྱི་འཐབ་རྩོད་ལ་གཏན་གཏན་ད་དུང་ཕྱག་ལས་དང་ལམ་སྟོན་ནུས་པ་ཆེར་བསྐྱེད་གནང་ཡ་ཡིན་ཡིན་པ་ཞིག་རེད། ད་ལན་གྱི་རིན་པོ་ཆེའི་འཁྲུངས་སྐར་སྲུང་བརྩི་འདིའི་ཐོག་ནས་རིན་པོ་ཆེའི་སྐུ་ཚེ་བརྟན་པ་དང་། མཛད་འཕྲིན་རྒྱས་པ་ཡོང་བར་ང་རང་ཚོ་ཚང་མའི་ལས་འགན་ཞིག་རེད་ཅེས་གསུངས།
དེ་ནས་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གི་འགན་འཛིན་ངག་དབང་རབ་རྒྱས་ལགས་ནས་མངོན་བསྟོད་གླེགས་བམ་དང་། དམིགས་བསལ་སློབ་དཔོན་ཟམ་གདོང་རིན་པོ་ཆེ་མཆོག་གི་དྲ་གནས་འདི་འདྲ་ཞིག་གསར་བཟོའི་དགོས་དམིགས་བཅས་འགྲེལ་བརྗོད་གསལ་བསྒྲགས་གནང་དོན།
ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གི་བོད་ཀྱི་རིག་གཞུང་དང་ལེགས་བྱང་སོགས་སྲུང་སྐྱོབ་དང་དར་སྤེལ་གྱི་ལས་གཞིའི་ཁོངས་སློབ་དཔོན་ཟམ་གདོང་ཪིན་པོ་ཆེ་མཆོག་གི་ཟབ་རྒྱས་རིན་བྲལ་གྱི་གསུང་བཤད་དང་གསུང་རྩོམ་སོགས་དྲ་རྒྱའི་བརྒྱུད་ནས་ཁྱབ་སྤེལ་བྱེད་རྒྱུའི་ལས་འཆར་འདི་བཞིན་ཕྱི་ལོ་ ༢༠༡༤ ལོ་མགོ་ནས་འགོ་འཛུགས་ཀྱིས་ད་ཆ་དངོས་སུ་ལེགས་གྲུབ་དང་འབྲེལ་དེ་རིང་སློབ་དཔོན་མཆོག་གི་འཁྲུངས་ཚེས་དང་བསྟུན་འདིར་དབུ་དབྱེད་ཀྱི་གོ་སྐབས་ཐོབ་པར་དགའ་སྤྲོ་དཔག་མེད་བྱུང་།
སྤྱིར་ཚང་མས་མཁྱེན་གསལ་ལྟར་སློབ་དཔོན་མཆོག་གིས་ནང་ཆོས་དང། འཚེ་མེད་ཞི་བ། ཤེས་ཡོན་སློབ་གསོ། སྲིད་དོན་ཚན་རིག།མང་གཙོའི་རིང་ལུགས། ཁྲིམས་ལུགས། ལོ་རྒྱུས། རིག་གནས། སྐད་ཡིག ཁོར་ཡུག།བཟང་སྤྱོད་གོང་འཕེལ། མི་ཚེའི་རིན་ཐང་སོགས་ཀྱི་ཐོག་ལམ་སྟོན་གནང་བ་ཇི་སྙེད་ཅིག་བོད་ཨིན་ཧིན་གསུམ་ཐོག་དེབ་གཟུགས་དང་སྒྲ་འཇུག་བརྙན་འཕྲིན་སོགས་ནང་བལྟ་ཉན་ཀློག་གསུམ་ཐུབ་རུང་། ཕྱོགས་གཅིག་ཏུ་གཟིགས་བདེ་བ་ཞིག་ད་བར་བྱུང་མེད་སྟབས། ད་ལམ་སྐྱེ་འགྲོ་སྤྱི་དང་། ཡང་སྒོས་བོད་ཕྱི་ནང་གཉིས་སུ་ཁོང་གི་གསུང་ལ་གཙིགས་ཆེར་འཛིན་མཁན་སྐོམ་པ་ཆུ་འདོད་ལྟར་གྲངས་ལས་འདས་པ་རྣམས་ལ་དྲྭ་ལམ་བརྒྱུད་ནས་ཉམས་ལེན་དང་ལྟ་ཀློག་ཐུབ་ཆེད་མཐུན་རྐྱེན་སྐྲུན་ཐབས་དང་། ལྷག་པར་བོད་མི་རྣམས་ཀྱི་འཕྲལ་ཕུགས་ཕན་བདེའི་དགོས་མཁོར་མཐོང་སྟེ་རིན་པོ་མཆོག་གི་གསུང་གི་བདུད་རྩི་རྣམས་སྐྱེ་རྒུ་རྣམས་ཀྱི་སྤྱོད་ཡུལ་དུ་མ་འགྱུར་ན་ཧ་ཅང་ཕངས་བློས་མ་བཟོད་ནས་དྲྭ་རྒྱ་འདི་བཞིན་གསར་བཟོ་ཞུས་པ་ཡིན།
དེང་སང་སྤྱིར་འཛམ་གླིང་ཡོངས་དང་། བྱེ་བྲག་བོད་པའི་སྤྱི་ཚོགས་ནང་བཟང་སྤྱོད་ཉམས་རྒུད་ཧ་ཅང་མགྱོགས་མྱུར་སོང་སྟེ། མི་རྣམས་ཕྲག་དོག་དང། འགྲན་རྩོད། རྒྱལ་ཕམ། ང་ཆེ་ང་རྫིག་གི་དུས་སྐབས་སུ་ཁྱད་དུ་འཕགས་ཤིང་མིག་དཔེར་འོས་པ་ཪིན་པོ་ཆེ་ལྟ་བུ་ནི་ཧ་ཅང་དཀོན་ཚད་དུ་གྱུར་ཅིང་། གང་ཉིད་ཀྱི་སྤྱོད་ལམ་གྱི་ཆ་ནས་བརྗོད་ན། རྟག་ཏུ་འདོད་ཆུང་ཆོག་ཤེས་དང་། བག་ཡོད་ཚུལ་མཐུན་གྱིས་ཉིན་མཚན་དུས་དྲུག་ལ་ཐོས་བསམ་སྒོམ་གསུམ་ཡ་མ་བྲལ་བ་མ་ཟད། རྒྱས་སྤྲོས་དང་། རྒྱུ་ནོར་ལོངས་སྤྱོད། གཏམ་སྙན་གྲགས། ཐོབ་གོ་ས། མདོར་ན་དངུལ་དང་དངོས་པོ་སོགས་ཀྱི་འདོད་ཞེན་ཡོངས་སུ་སྤངས་པའི་ནང་པའི་དགེ་སློང་དཀྱུས་མ་ཞིག་གི་ཚུལ་དུ་བཞུགས་ཤིང་། གང་ཉིད་ཀྱི་མཁྱེན་ཡོན་དང་རྣམ་དཔྱོད་ཀྱི་ཆ་ནས་བརྗོད་ན། ཕྱི་ནང་གཞུང་ལུགས་ཀུན་ལ་མཁྱེན་རྒྱ་ཡངས་ཤིང་། མཁས་བཙུན་བཟང་གསུམ་དང་འཆད་རྩོད་རྩོམ་གསུམ་གྱིས་རབ་ཏུ་ཕྱུག་པ་ནི་བོད་པའི་སྤྱི་ཚོགས་ཙམ་མ་ཟད། འཛམ་གླིང་ཤར་ནུབ་མཁས་དབང་དུ་མའི་དཀྱིལ་ན་བོད་མི་རིགས་ཀྱི་ཆེ་མཐོང་དང་། གཟི་བརྗིད། ལ་རྒྱ། སྤོབས་པ་སོགས་གོང་མཐོར་འདེགས་པའི་ཕྱག་རྗེས་རྩེ་མོར་སོན་པའི་མཁས་པའི་གཙུག་རྒྱན་ཞིག་ཏུ་བཀུར་བའི་དན་རྟགས་སུ་རྒྱ་གར་འཕགས་ཡུལ་གྱིས་གཙོས་རྒྱལ་སྤྱིའི་ནང་གྲགས་ཅན་གཙུག་ལག་སློབ་ཁང་དང། ཤེས་ཡོན་སྡེ་ཚན། ཉམས་ཞིབ་ཁང་སོགས་ནས་སློབ་སྟོན་པ་དང་ལྷག་པའི་རིགས་བདག་སོགས་ཆེ་བསྟོད་ཀྱིས་བརྒྱན་པར་མཛད་པ་ལས་ཡོངས་སུ་ཤེས་ནུས།
དེ་ཡང་གཞན་དྲིང་མི་འཇོག་པ་ཞིག་ལ། ཪིན་པོ་ཆེ་མཆོག་ནི་༸གོང་ས་སྐྱབས་མགོན་ཆེན་པོ་མཆོག་གི་དབུ་འོག་དཔུང་འདེགས་དང་བཀའ་ཇི་གནང་ལ་ཤར་བསྐྱོད་གནང་མཁན་ཞིག་དང་། སྐུ་ཚེ་ཧྲིལ་པོར་བོད་བསྟན་སྲིད་མི་རིགས་རིག་གནས་སོགས་ཀྱི་ཆེད་དུ་དཀའ་བ་བརྒྱ་ཕྲག་ཁྱད་བསད་གནང་རུང་། ད་བར་བྱས་ཡུས་ཟུར་ཙམ་ཡང་གསུངས་མྱོང་མེད་པ་མ་ཟད། གཡུར་དུ་ཟ་བའི་རླབས་ཆེན་གྱི་གྲུབ་འབྲས་ཇི་བྱུང་གཟུར་གནས་བློ་ལྡན་ཀུན་གྱིས་མཐོང་ཆོས་སུ་ལྷམ་མེར་གསལ་བ་དེ་ལགས། ད་དུང་ཁོང་ནི་བདེན་པ་དང་འཚེ་བ་མེད་པའི་ལྟ་གྲུབ་ལ་ངེས་པ་ཡོངས་སུ་རྙེད་པ་མ་ཟད། ཉམས་ལེན་ཚུལ་བཞིན་གནང་མཁན་ཞིག་ཀྱང་རེད།
ད་ལྟའི་བོད་ཀྱི་གནས་སྟངས་ཛ་དྲག་ཉག་ཕྲ་བའི་དུས་སྐབས་འདིར་ཪིན་པོ་ཆེ་མཆོག་ལྟ་བུ་ང་ཚོའི་སྤྱི་ཚོགས་ནང་ཡོད་པ་དེ་བོད་མི་རིགས་ཀྱི་བསོད་བདེ་དང་བསོད་ནམས་ཞིག་ཡིན་པ་བརྗོད་མ་དགོས་ལ། དྲྭ་རྒྱ་འདི་བཞིན་ང་ཚོའི་ཚོགས་པའི་ལས་འཆར་ཞིག་གི་ངོ་བོར་བཟོ་སྐྲུན་གྱི་བགོ་སྐལ་ཐོབ་པ་ནི་ང་ཚོའི་སྤོབས་པ་དང་གཟི་བརྗིད་ཅིག་ཏུ་འཁུམས།
དྲྭ་གནས་འདི་ནི་གང་ཉིད་ཀྱི་བཀའ་སློབ་ལམ་སྟོན་དང་། གསུང་རྩོམ། ལྟ་གྲུབ་སོགས་ལ་ཉམས་ལེན་དང་ཞིབ་འཇུག་གནང་ཡུལ་ཆེས་གལ་ཆེའི་ལོ་རྒྱུས་ཀྱི་རང་བཞིན་ལྡན་པའི་ཡིག་ཚགས་ཤིག་ཏུ་འགྱུར་ཐབས་ཀྱིས་མུ་མཐུད་འབྲེལ་ཡོད་དཔྱད་གཞིའི་རྒྱུ་ཆ་སོགས་འགོད་སྤེལ་ཞུ་རྒྱུ་ཡིན་པས། སྐལ་ལྡན་དོན་གཉེར་ཅན་རྣམས་ལ་ཕན་ཐོགས་ངེས་ཅན་ཡོང་བའི་རེ་བ་ཡོད། ད་བར་དྲྭ་གནས་སུ་བོད་ཡིག་ནང་ཡིག་ཐོག་གསུང་རྩོམ་དང་གསུང་བཤད་སོགས་གྲངས་ ༣༠༠ དང་ཨིན་ཡིག་ནང་ཡིག་ཐོག་གྲངས་ ༥༠ བོད་ཡིག་དང་ཨིན་ཡིག་ནང་སྒྲ་ལྡན་གསུང་བཤད་གྲངས་ ༢༠༩ དྲྭ་བརྙན་གསུང་བཤད་གྲངས་ ༣༡ སྐུ་དཔར་གྲངས་ ༩༠༤ བཅས་འགོད་འཇུག་ཞུས་ཟིན།
དྲྭ་གནས་འདི་འདྲ་ཞིག་འཆར་འགོད་དང་གསར་བཟོའི་བརྒྱུད་རིམ་ནང་མིའི་ནུས་ཤུགས་དང་དཔལ་འབྱོར། ལྷག་པར་དུ་རྒྱུ་ཆ་སོགས་མཐུན་རྐྱེན་མང་དག་འཛོམས་དགོས་པ་སྨོས་མེད་ལ་བརྟེན། གང་ཉིད་ཀྱི་གསུང་རྩོམ་དང་གསུང་བཤད་སོགས་རྒྱུ་ཆ་མང་ཆེ་བ་སློབ་དཔོན་ཟམ་གདོང་ཪིན་པོ་ཆེ་མཆོག་གི་སྒེར་དྲུང་འབུམ་རམས་པ་བསྟན་འཛིན་དོན་ཡོད་ལགས་ནས་གནང་སོན་བྱུང་བ་མ་ཟད། ད་དུང་རྩ་ཆེའི་རྒྱབ་སྐྱོར་དང་ལམ་སྟོན་སོགས་དུས་ནས་དུས་སུ་གནང་བར་ཐུགས་རྗེ་ཆེ་གྲངས་མེད་ཞུ་རྒྱུ་དང་། དེ་བཞིན་པདྨ་འཛོམས་སྐྱིད་དང་མུའུ་རེ་གཉིས་ཀྱིས་དྲྭ་གནས་གསར་བཟོ་དང་། འབྲེལ་ཡོད་ལས་བྱེད་སངས་རྒྱས་རྡོ་རྗེ་དང་དྲི་མེད་ཚེ་རིང་གཉིས་ཀྱིས་རྒྱུ་ཆ་དྲྭ་ལམ་ལ་འགོད་འཇུག གཞན་ཡང་དང་བླངས་ལས་བྱེད་རྣམས་ཀྱི་རྒྱབ་སྐྱོར་བཅས་གནང་བ་ལའང་ཐུགས་རྗེ་ཆེ་ཞུ་རྒྱུ་ཡིན། དེ་རིང་གི་གོ་སྐབས་འདི་བརྒྱུད་ཁྱེད་རྣམ་པར་སྙན་གསན་ཞུ་རྒྱུར། ཅི་སྟེ་ཪིན་པོ་མཆོག་གི་གསུང་བཤད་སྒྲ་འཇུག་དང་། བརྙན་པར། ཡིག་ཐོག་འཁོད་པ་སོགས་སུ་ལའང་ཡོད་ཚེ། ང་ཚོར་ངེས་པར་མཁོ་སྤྲོད་གནང་སྐྱོང་ཡོང་བ་མ་ཟད། འབྱུང་འགྱུར་དྲྭ་གནས་འདི་བཞིན་དོན་ཕན་ལྡན་པ་ཡོང་བར་ཚང་མས་དགོངས་འཆར་ལྷུག་སྩོལ་ཡོང་བ་ཞེས་ཀྱང་ཞུ་རྒྱུ་ཡིན།
དེ་བཞིན་མཁྱེན་རྟོགས་ཆེད་ཞུ་རྒྱུ་ཞིག་ལ། སྔ་ལོ་རིན་པོ་མཆོག་དགུང་གྲངས་ ༧༤ འཁོར་བའི་ཉིན་མོར་གང་ཉིད་ཀྱི་མཚན་ཐོག་ངོ་དེབ (Facebook) གསར་སྐྲུན་ཞུས་པ་ནས་བཟུང་ད་བར་གང་ཉིད་ཀྱི་མཛད་འཕྲིན་སྐུ་པར་དང་གསུང་རྩོམ་སོགས་མུ་མཐུད་འགོད་འཇུག་ཞུས་དང་ཞུ་མུས་ཡིན།
དེ་རིང་གི་ཉིན་མོར་ཪིན་པོ་ཆེ་མཆོག་གི་དྲྭ་གནས་ཙམ་མིན་པར། གང་ཉིད་དགུང་གྲངས་ ༧༥ འཁོར་བའི་འཁྲུངས་ཚེས་ལ་བཀའ་དྲིན་རྗེས་དྲན་གྱི་མངོན་བསྟོད་གླེགས་བམ་ཞིག་ཀྱང་པར་བསྐྲུན་གྱིས་ཆབས་ཅིག་ཏུ་དབུ་འབྱེད་ཞུ་རྒྱུ་བྱུང་བ་ནི་ཧ་ཅང་སྐལ་བ་བཟང་སོང་སྙམ། ད་དུང་ཚོགས་པའི་གལ་ཆེའི་ལས་འཆར་འདི་གཉིས་དབུ་འབྱེད་གནང་སའང་སློབ་དཔོན་མཆོག་གིས་བགྲང་བྱ་སུམ་ཅུ་ཧྲིལ་པོའི་རིང་འཕྲིན་ལས་ཀྱི་ཞིང་དུ་བཟུང་བ་ཝཱ་ཎ་དབུས་བོད་ཀྱི་གཙུག་ལག་སློབ་གཉེར་ཁང་འཁེལ་བ་དེའང་མ་བསྒྲིག་ལྷུན་གྲུབ་ཀྱི་རྟགས་རྟེན་བཟང་པོ་བྱུང་བ་མ་ཟད། དབུ་དབྱེད་གནང་མཁན་ཡང་དབུས་བོད་ཀྱི་གཙུག་ལག་སློབ་གཉེར་ཁང་གཅིག་པུའི་རིགས་བདག་པདྨའི་དཔལ་འཛིན་སློབ་དཔོན་དགེ་བཤེས་ངག་དབང་བསམ་གཏན་མཆོག་ལ་གསོལ་འདེབས་ཞུས་པ་བཞིན་ཞལ་བཞེས་གནང་བར་སྙིང་དབུས་ནས་བཀའ་དྲིན་ཆེ་ཞུ་རྒྱུ་ཡིན། དེ་བཞིན་ཝཱ་ཎ་སློབ་ཟུར་མཐུན་ཚོགས་ནས་དབུ་འབྱེད་ཀྱི་གོ་སྐབས་དང་མཐུན་འགྱུར་ཆ་ཚང་གནང་བར་ཡང་ཐུགས་རྗེ་ཆེ་ཞུ་རྒྱུ་ཡིན།
གླེགས་བམ་འདི་མིག་མཐོང་གཟུགས་གྲུབ་ཡོང་བར་རྩོམ་སྒྲིག་ཚོགས་ཆུང་གིས་རྩོམ་སྒྲིག་གི་ལས་དོན་ཡོངས་རྫོགས་ལ་འགན་ཁུར་འཆར་འགོད་ཚགས་ཚུད་གནང་བར་ཡང་ཐུགས་རྗེ་ཆེ་ཞུ་རྒྱུ་ཡིན། ལྷག་པར་དུ་གལ་ཆེའི་ལས་འཆར་འདི་གཉིས་ལེགས་གྲུབ་ཡོང་བར་ཚོགས་པའི་འགན་འཛིན་གཞོན་པ་བློ་བཟང་རབ་གསལ་དང་དྲུང་ཆེ་འབྲུག་བསྟན་སྐྱིད་ཀྱིས་གཙོས་ལས་བྱེད་རྣམས་ཀྱིས་མཐུན་འགྱུར་སྐུལ་ལྕག་གནང་བ་ལའང་ཐུགས་རྗེ་ཆེ་ཞུ་རྒྱུ་ཡིན།
ད་ཐེངས་ང་ཚོའི་ཚོགས་པའི་གལ་ཆེའི་ལས་འཆར་འདི་གཉིས་ལྷན་གཅིག་ཏུ་ལེགས་གྲུབ་བྱུང་བ་ནི་ངའི་ཡུན་རིང་གི་རྨི་ལམ་ཞིག་མངོན་གྱུར་བྱུང་བས་འབྲེལ་ཡོད་ཚང་མར་སླར་ཡང་ཐུགས་རྗེ་ཆེ་ཞུ་རྒྱུ་ཡིན། དེ་བཞིན་ལས་འཆར་འདི་གཉིས་འདི་ལོ་དབུས་བོད་མིའི་སྒྲིག་འཛུགས་དང་བཙན་བྱོལ་སྤྱི་ཚོགས་ནང་༸གོང་ས་༸སྐྱབས་མགོན་ཆེན་པོ་མཆོག་གི་བཀའ་དྲིན་རྗེས་དྲན་གྱི་ལོར་སྲུང་བརྩི་ཞུ་མུས་ཀྱི་ཆ་ཤས་ཀྱི་ཚུལ་དུ་མ་བསྒྲིག་ལྷུན་གྲུབ་བྱུང་བར་ང་ཚོར་བརྗོད་མི་ཤེས་པའི་དགའ་དད་ཀྱི་ཚོར་ཤུགས་ཆེན་པོ་བྱུང་ཞེས་འགྲེལ་བརྗོད་གནང་ཡོད་པ་རེད།


text:
༄༅།།ཆུ་རྩོད་འཐབ་འཁྲུག་གི་དུང་བརྡ་དང་པོ། རྫམ་ཆུ་རགས་ཆེན་མོ།
༤ ཚོད་དཔག་དམའ་དྲགས་པས་བོད་ལྗོངས་གྱི་སྐྱེས་ཁམས་ཁོར་ཡུག་དང་ཐོན་ཁུངས་ལ་ཕོག་པའི་གནོད་འཚེ།
མདོ་དབུས་མཐོ་སྒང་ཆགས་ནས་དུས་ཡུན་རིང་པོ་ཕྱིན་མེད་པས། མདོ་དབུས་མཐོ་སྒང་དེ་ས་འགུལ་དང་ས་རྡོ་ཆུ་རུད་སོགས་ས་གཤིས་གནོད་འཚེ་སྣ་ཚོགས་ནམ་རྒྱུན་བྱུང་བའི་ས་ཁུལ་དུ་གཏོགས་ཤིང་། ཆུ་མཛོད་རགས་ཆེན་དང་གཏེར་ཁ་སྔོག་འདོན་བྱེད་ཡུལ་མང་པོ་ཞིག་གས་སྲུབས་ས་རྒྱུད་སྟེང་དང་ཡང་ན་ཉེ་སར་ཁེལ་ཡོད་པས། བྲག་རྒྱུད་ལ་གཏོར་བརླག་དང་ཡང་ན་ས་ཡོམ་བསླང་རྒྱུའི་ཉེན་ཁ་ཡོད།
༢༠༡༣ ལོའི་ཟླ ༣ ཚེས ༢༩ ཉིན། བོད་རང་སྐྱོང་ལྗོངས་མལ་གྲོ་གུང་དཀར་དུ་གཞི་རྒྱ་ཆེན་པོའི་ས་རྡོ་རུད་པའི་རང་བྱུང་གནོད་འཚེ་བྱུང་ནས་ལས་བཟོ་བ ༨༣ ས་རྡོའི་འོག་བཀླུབས་པ་རེད།
འདི་ནི་དཔེར་མཚོན་གཅིག་ཁོ་ན་ཡིན། རྫམ་ཆུ་གློག་རགས་ཆེན་གྱི་ཉེ་འཁྲིས་ན་ཡོད་པའི་ཞོང་མ་གྲོག་རོང་གི་ས་རྡོ་ཆུ་རུད་ཀྱིས་རྫམ་ཆུ་གློག་རགས་ཆེན་ལ་ཐད་ཀར་འཇིགས་སྐྱེད་ཀྱིན་ཡོད། ཆུ་མཛོད་རགས་ཆེན་བསྐྲུན་ནས་ཆུའི་ཚད་ཇེ་མཐོར་བཏགས་པས་ཆུའི་གནོན་ཤུགས་ཀྱང་ཇེ་ཆེར་སོང་པ་དང་། དེ་དང་མཉམ་དུ་གྲོག་རོང་བྲག་འགག་གི་གཙང་པོའི་གཡས་གཡོན་གྱི་བདེ་འཇགས་ལ་གནོད་འཚེ་ཆེན་པོ་ཐེབས་ཡོད། དེ་ལ་རྐྱེན་བྱས་ཏེ་ས་གཤིས་གནོད་འཚེའི་རིགས་གཞི་རྒྱ་ཆེན་པོས་བྱུང་མི་སྲིད་པ་མིན། ཡར་ཀླུང་གཙང་པོའི་བཞུར་རྒྱུན་གྱི་ཆར་ཆུའི་ཡོང་ཁུངས་གཙོ་བོ་ཞིག་ནི་རྒྱ་གར་གྱི་བྷང་ག་ལ་མཚོ་ཁུག་གི་དྲོ་གཤེར་རླངས་རྒྱུ་ཡིན།
ལྷོ་ཕྱོགས་ཀྱི་ཧི་མ་ལ་ཡ་རི་རྒྱུད་ཀྱིས་དྲོ་གཤེར་རླངས་རྒྱུའི་བརྒྱུད་ལམ་བཀག་ཡོད་པས། ཧི་མ་ལ་ཡ་ལྷོ་རྒྱུད་ཀྱི་ཡར་ཀླུང་གཙང་པོའི་བཞུར་རྒྱུན་ནི་འཛམ་གླིང་སྟེང་ཆར་ཆུ་ཧ་ཅང་འཛོམས་པའི་ས་ཁུལ་དེ་ཡིན། བོད་ལྗོངས་ལྷོ་ཁའི་ཕཱ་སི་གྷ་ཊིར་ལོ་མང་རིང་ལོ་རེར་ཆ་སྙོམས་ཆར་ཆུ་ཧའོ་སྨི[毫米/Millimeter]༦༠༠༠ ལྷག་འབབ་ཀྱིན་ཡོད་།
དོན་དངོས་རྒྱ་ནག་གི་བཏང་འཛིན་འོག་ཡོད་པའི་ཡར་ཀླུང་གཙང་པོའི་བཞུར་རྒྱུན་དེ་ཧི་མ་ལ་ཡའི་བྱང་རྒྱུད་ན་ཡོད་ཅིང་། ས་ཁུལ་དེ་གའི་ཆར་ཆུའི་འབབ་ཞོད་གཙོ་བོ་ཡར་ཀླུང་གཙང་པོ་འགག་བརྒྱུད་ནས་ཡར་ཡོང་བའི་དྲོ་གཤེར་རླངས་རྒྱུ་ལས་གྲུབ་ཡོད་ལ། གཙང་བོའི་འགག་རོང་ཤར་ནས་ནུབ་ཀྱི་ས་དབྱིབས་ཇེ་མཐོ་ནས་ཇེ་མཐོར་སོང་བ་དང་བསྟུན་ནས་དྲོ་གཤེར་རླངས་རྒྱུ་རིམ་གྱིས་ཇེ་ཉུང་དུ་འགྲོ་བཞིན་ཡོད། སྟོད་རྒྱུད་འབྲོང་པ་རྫོང་དུ་བསླེབས་དུས་ལོ་རེའི་ཆར་ཆུའི་འབབ་ཚད་ཧའོ་སྨི ༢༢༠ ལས་མེད་པས་སྐམ་སའི་ཁོངས་སུ་གཏོགས། རྫམ་ཆུ་གློག་གི་ཆུ་རགས་ཀྱི་མཐོ་ཚད་ལ་སྨི ༡༡༦ ཡོད་ཅིང་། གཅིག་བགྱིས་ན་དྲོ་གཤེར་རླངས་རྒྱུ་དུམ་བུ་ཞིག་ཆུ་རགས་ཀྱིས་བཀག་ཡོད་ཀྱང་སྲིད། དེའི་རྐྱེན་གྱིས་རགས་ཆེན་ནུབ་རྒྱུད་ཀྱི་སྤྱི་ལེ་གྲུ་བཞི་མ་[平方公里/ Square kilometers] ཁྲི ༡༥.༨ ཡོད་པའི་ས་ཁུལ་གྱི་ཆར་ཆུའི་འབབ་ཞོད་ལ་གནོད་སྐྱོན་ཐེབས་ནས་ས་ཁུལ་དེ་དག་ལྷག་པར་དུ་སྐམ་སར་གྱུར་འགྲོ།
གལ་སྲིད་རྫམ་ཆུ་གློག་གིས་མཚོན་པའི་ཚད་རིམ་ལྔ་བའི་སྐས་རིམ་དར་སྤེལ་གྱི་འཆར་བཀོད་ལྟར་ན། ཚད་རིམ་ལྔ་བའི་རགས་ཆེན་དག་གིས་རིམ་པ་བཞིན་དྲོ་གཤེར་རླངས་རྒྱུ་བཀག་ཚེ། རགས་ཆེན་ནུབ་རྒྱུད་ཀྱི་དཀྱིལ་དང་སྟོད་ས་ཁུལ་གྱི་ཆར་ཆུའི་འབབ་ཞོད་ཇེ་ཉུང་ནས་ཇེ་ཉུང་དུ་འགྲོ་ངེས་ཡིན། དེ་དང་འགྲོས་མཉམ་གྱིས་དཀྱིལ་དང་སྟོད་ཁུལ་བྱེ་ཐང་ཅན་དུ་གྱུར་རྒྱུར་ཡང་ཇེ་མགྱོགས་སུ་འགྲོ་རྒྱུ་གདོན་མི་ཟ།
ཆུ་མཛོད་རགས་ཆེན་བསྐྲུན་པས་ཆུ་མཛོད་དང་ཆུ་མཛོད་ཉེ་འགྲམ་ཁུལ་དུ་ཆར་ཆུའི་འབབ་ཞོད་ལ་ཤུགས་རྐྱེན་ཐེབས་ཀྱིན་ཡོད་པ་ཐོག་མར་ཧྲན་ཞི་ཞིང་ཆེན་གྱི་ཏན་ཅང་གཙང་བོའི་ཆུ་མཛོད་ལས་ཤེས་ཡོད། དེའི་རྗེས་སུ་འབྲི་ཆུ་འགག་གསུམ་[三峡工程]གྱི་ཆུ་རགས་ཆེན་མོས་ཡང་བསྐྱར་བདེན་དཔང་བྱས་འདུག
རྒྱ་ནག་གི་ཆེད་མཁས་པ་ཁག་ཅིག་གི་བསམ་ཚུལ་ལྟར་ན། ཆུ་རགས་བསྐྲུན་པས་ཉེ་འཁྲིས་ས་ཁུལ་གྱི་དགུན་ཁའི་དྲོ་ཚད་ཇེ་མཐོ་དང་དབྱར་ཀའི་གྲང་ཚད་ཇེ་མཐོ་རུ་འགྲོ་ལུགས་བཤད་ཀྱིན་ཡོད། ཁོང་ཚོས་འབྲི་ཆུའི་འགག་གསུམ་གྱི་ཆུ་རགས་ཆེན་པོ་ནི་དགུན་ཁ་དྲོ་ཞིང་དབྱར་ཀ་བསིལ་བའི་དྲོ་གྲང་སྙོམས་སྒྲིག་བྱེད་ནུས་པའི་རང་བྱུང་གི་འཕྲུལ་ཆས་ཆེན་པོ་ཞིག་ལ་ངོས་འཛིན་བྱེད་ཀྱིན་ཡོད། ཡིན་ན་ཡང་། དངོས་ཡོད་བདེན་པས་བདེན་དཔང་བྱས་པ་ཞིག་ནི། འབྲི་ཆུའི་འགག་གསུམ་གྱི་ཆུ་མཛོད་རགས་ཆེན་དེ་བསྐྲུན་རྗེས། རྒྱ་ནག་ཁྲོན་ཆིང་[重庆]གྲོང་ཁྱེར་གྱི་དབྱར་ཁའི་ཚ་དྲོད་ཇེ་དམའ་རུ་འགྲོ་རྒྱུ་ཕར་ཤོག དེ་ལས་ལྡོག་དེ་ལོ་ནས་ལོ་རུ་ལོ་རྒྱུས་སུ་བྱུང་མྱོང་མེད་པའི་ཚ་བ་བྱུང་ཡོད། དེ་ནི་རགས་ཆེན་ནང་དུ་ཆུ་གསོག་རྗེས། གློག་འདོན་འཕྲུལ་འཁོར་གྱིས་གཏིང་གི་ཆུ་གྲང་མོ་བླངས་པ་ལས་སྟེང་གི་དྲོ་ཚད་མཐོ་བའི་ཆུ་བསྒུལ་མེད། དེའི་རྐྱེན་གྱིས་དྲོ་ཚད་འབོར་ཆེན་གསོག་ནས་ཆུ་མཛོད་སྟེང་གི་མཁའ་དབུགས་ཀྱི་ཚ་དྲོད་རྒྱས་པས་རེད།
༧ཀུན་གཟིགས་པན་ཆེན་རིན་པོ་ཆེ་མཆོག་གིས་ཐུགས་ཁུར་གནང་བ་ཇི་བཞིན། ཆུ་གློག་དར་སྤེལ་བྱས་པས་བོད་ལྗོངས་ཀྱི་གནམ་གཤིས་དང་སྒོས་སུ་མདོ་དབུས་མཐོ་སྒང་གི་སྐྱེས་ཁམས་ཁོར་ཡུག་ལ་ཤུགས་རྐྱེན་ངན་པ་ཐེབས་ངེས་ཡིན། བོད་ལྗོངས་དང་མདོ་དབུས་མཐོ་སྒང་གི་སྐྱེས་ཁམས་ཁོར་ཡུག་ལ་ཐེབས་པའི་ཤུགས་རྐྱེན་དེ་ཀྲུང་ཧྭ་ས་ཆེན་ལ་མཚོན་ན་གསབ་ཐབས་བྲལ་བའི་བྱུར་ཆགས་ལས་མ་འདས། དེ་ཡིས་བོད་མིའི་འཚོ་གནས་དང་བོད་ཀྱི་རིག་གཞུང་རྒྱུད་འཛིན་དར་སྤེལ་ལ་གཏོར་བརླག་ཐེབས་རྒྱུ་མ་ཟད། རྒྱ་ནག་གི་མི་རབས་རྗེས་མའི་འཚོ་གནས་རྨང་གཞིར་གཏོར་བརླག་ཆེན་པོ་ཐེབས་ངེས་ཡིན།
མཆན། ཝང་ཝི་ལོའུ (王维洛) ཆུ་བེད་བཟོ་སྐྲུན་ཆེད་མཁས་པ་དང་། བཟོ་བཀོད་རིག་པའི་ལྷ་རམས་པ། རྒྱ་ནག་དང་བོད་ཀྱི་ཆུ་བེད་དང་ཁོར་ཡུག་སྐོར་ལ་དཔྱད་གཏམ་མོད་པ་བྲིས་ཡོད། དེང་གི་རྒྱ་ནག་གི་ཆུ་བེད་དང་ཁོར་ཡུག་ཐད་ཚད་འཛིན་སའི་ཆེད་མཁས་པ་ཞིག་རེད། རྒྱུན་སྡོད་ཀྱི་གནས་འཇར་མིན་རེད།
སྟག་ལྷ་རྒྱལ་གྱིས་བསྒྱུར།


text:
ཨ་རིའི་དེང་རབས་གྲུབ་མཐའ་ཕྱི་མའི་སྒྲུང་གཏམ་གྱི་དཔེ་དབྱིབས་གསར་བ་དང་སྨྲ་བརྗོད་གསར་བ།༡
༡༩༦༡ལོར >མི་ཡུལ་དུ་བལྟམས་པ་དེ། ཨ་རིའི་སྒྲུང་གཏམ་དེང་རབས་གྲུབ་མཐའ་ཕྱི་མའི་སྒྲུང་གཏམ་གྱི་དུས་རིམ་དུ་བསྐྱོད་པའི་རྟགས་མཚན་ཞིག་ཏུ་གྱུར། ལོ་ངོ་བཞི་བཅུ་ལྷག་གི་རྗེས་སུ་རྗོ་སེ་ཧྥུ·ཧེ་ལཱེརགྱིས >ཞེས་པའི་སྒྲུང་གཏམ་མུ་རྩོམ་བྱས། ཁོང་གི་སྒྲུང་གཏམ་ཕྱི་མ་ལ་སྔ་མ་ལྟ་བུའི་དགའ་བསུ་ཆེར་ཐོབ་མེད་ན་ཡང་རྗོ་སེ་ཧྥུ·ཧེ་ལཱེར་གྱིས་ཨ་རིའི་རྩོམ་རིག་གར་སྟེགས་སྟེང་ཁ་མཚར་ནག་པོ(Black humer 黑色幽默)ཅེས་པའི་རྩོམ་རིག་གི་གྲུབ་མཐའ་གསར་བ་ཞིག་སྤེལ། དེས་ཨ་རིའི་སྒྲུང་གཏམ་མུན་དོང་ནས་རྒུད་སྐྱོབ་མཛད་དེ་འཕེལ་རྒྱས་གསར་བ་ཞིག་གི་ལམ་ཁ་ཡངས་པོར་ཕྱེས་པར་འདོད། ཁོང༡༩༩༩ལོར་མི་ཡུལ་དང་ཞལ་གྱེས་ན་ཡང་། ཁོང་གིས་སྲོལ་བཏོད་པའི་དེང་རབས་གྲུབ་མཐའ་ཕྱི་མའི་སྒྲུང་གཏམ་གྱི་གསོན་ཤུགས་སྔར་ལས་རྒྱས་ཏེ་རྩོམ་རིག་གར་སྟེགས་སྟེང་དཔེ་དབྱིབས་གསར་བ་དང་སྨྲ་བརྗོད་གསར་བ་མང་དུ་ཐོན་པ་བརྒྱུད་གྲུབ་མཐའ་དེ་ག་ཁོ་ལག་རྫོགས་པར་མངོན།
ཨ་རིའི་དེང་རབས་གྲུབ་མཐའ་ཕྱི་མའི་སྒྲུང་གཏམ་ནི་འཛམ་གླིང་འཁྲུག་ཆེན་གཉིས་པའི་ཐོན་དངོས་ཤིག་ལགས་ལ། དུས་རབས༢༠བའི་ལོ་རབས༦༠བར་རྒྱལ་ནང་གི་འགལ་བ་རྣོ་ངར་ཅན་དུ་གྱུར་བའི་རྟགས་མཚན་གལ་ཆེན་ཞིག་ཀྱང་ཡིན། དེང་རབས་ཕྱི་མའི་རིང་ལུགས་ནི་དུས་སྐབས་དེའི་ནུབ་ཕྱོགས་ཀྱི་བསམ་བློའི་རླབས་རྒྱུན་གཙོ་བོ་སྟེ། ཏི་ལེ་ཏ་དང་ཧྥུ་ཁི། ལིས་ཨའོ་ཐཱ་ངྷི་བཅས་ཀྱིས་འདིའི་ཐད་དཔྱད་བརྗོད་མང་དུ་གནང་། ད་དུང་ཨ་རིའི་མཚན་ཉིད་རིག་པ་བ་གྲགས་ཅན་རྡན་ཉི་པེར་དང་འཇར་མན་གྱི་མཚན་ཉིད་རིག་པ་བ་གྲགས་ཅན་ཧུ་པེ་མ་སཱར་བར་རིག་པའི་བརྒལ་བརྟག་ཀྱང་མཛད། ཨ་རིའི་རྩོམ་རིག་དཔྱད་བརྗོད་མཁན་རྗེམ་སོནདང་ཧྭ་སང་། ཨ་ལ་ཁི། སི་ཕན་ནོ་སི། ད་དུང་ཧོ་ལན་རྒྱལ་ཁབ་ཀྱི་མཁས་དབང་ཧྥོ་ཁེ་མཱ་སོགས་ཀྱིས་ཀྱང་དེང་རབས་ཕྱི་མའི་རིང་ལུགས་དང་རིག་གནས་རྩོམ་རིག་བར་གྱི་འབྲེལ་བ་དང་སྒྱུ་རྩལ་ཀྱི་བཞེངས་བསྐྲུན་ཐད་དགོངས་དོན་གསར་བ་མང་པོ་བཏོན། ལྷག་པར་དུ་རྗེམ་སོན་ནས་དེང་རབས་ཕྱི་མའི་རིང་ལུགས་ནི་དུས་རབས་འདིའི་མཇུག་གི་མ་རྩ་རིང་ལུགས་ཀྱི་གཏན་ཚིགས་དང་གསོན་ཤུགས་ཉིད་ལྟེ་བ་དང་རིང་དུ་གྱེས་པའི་རིག་གནས་སྟེང་གི་ལྡོག་གཟུགས་ཤིག་ཡིན་པར་འདོད་ལ། དཔེ་དབྱིབས་རྟིང་མའི་སྙོམས་གཞོག་དང་ལོ་རྒྱུས་འདུ་ཤེས་ཀྱི་ཡལ་བོར། དཀྱིལ་སྙིང་རང་བཞིན་གྱི་ཕྱི་སྣུར། བར་ཐག་གི་ཚོར་བའི་སྲབ་འགྱུར་སོགས་ཁྱད་ཆོས་གཙོ་བོར་བཤད། དབྱི་ཧ་པུ་ཧྭ་སང་གི >(༡༩༨༧)ཞེས་པའི་དེབ་ནང་རྩོམ་རིག་ཁྱབ་ཁོངས་ཁྲོད་ཀྱི་དེང་རབས་ཕྱི་མའི་རིང་ལུགས་དང་དེང་རབས་རིང་ལུགས་གཉིས་ཀྱི་ཁྱད་གཤིས་ཐད་མ་ལག་རང་བཞིན་སྒོས་གསེད་འགྲོལ་མཛད་དེ། དེང་རབས་ཕྱི་མའི་རིང་ལུགས་ཀྱི་རྩ་དོན་གཉིས་སྟེ་གཏན་ཁེལ་མིན་པའི་རང་བཞིན་དང་ནང་ཁོངས་ཅན་གྱི་རང་བཞིན་གཉིས་གསལ་སྟོན་མཛད། དེང་རབས་གྲུབ་མཐའ་ཕྱི་མའི་སྒྱུ་རྩལ་ནི་རྒྱུ་འགུལ་རང་བཞིན་གྱི་སྒྱུ་རྩལ་རྣམ་གྲངས་ཤིག་སྟེ་རྩོམ་ཆོས་ཀྱི་བསྐྱར་མའི་ཚབ་ཞུགས་ཁྲོད་དུ་དོན་སྙིང་གསར་བ་རེ་འབུས་ཡོང་སྲིད། དེ་ཉིད་རྩོམ་རིག་སྣང་ཚུལ་ཁོ་ན་ཞིག་མ་ཡིན་པར་དེང་རབས་ཕྱི་མའི་དོན་སྙིང་དང་ལྡན་པའི་བྱ་དངོས་ཡོད་དོ་ཅོག་གི་ཐུན་མོང་ཁྱད་ཆོས་ཤིག་ཏུ་གྲུབ།
འཛམ་གླིང་རང་བཞིན་གྱི་བསམ་བློའི་རླབས་རྒྱུན་ལྟར། ཡོ་རོབ་དང་ཨ་རིའི་དེང་རབས་ཕྱི་མའི་རིང་ལུགས་ཀྱི་ཆེས་མཚར་བའི་ཁྱད་ཆོས་ནི་རྒྱལ་མཚམས་དང་རིག་ཚན་ལས་རིང་དུ་བརྒལ་ཏེ། འཛུགས་སྐྲུན་རིག་པ་ནས་སྒྱུ་རྩལ་དང་རོལ་མོ། རྩོམ་རིག་ནས་ལོ་རྒྱུས། སྤྱི་ཚོགས་ཚན་རིག་ནས་རང་བྱུང་ཚན་རིག་སོགས་རིག་ཚན་ཀུན་པོར་མ་ཁྱབ་ས་ཕལ་ཆེར་མེད། རྒྱལ་ཁབ་ཀྱི་ཕྱོགས་ནས་ཀྱང་རྒྱབ་ཁབ་གཅིག་དང་རིག་གནས་གཅིག་གི་རྒྱ་ལས་འགོངས་ཏེ་མེ་གླིང་བྱང་མ་དང་ཡོ་རོབ་ནུབ་མ། དབྱི་སི་ལེམ་དང་ཉི་ཧོང་སོགས་སུ་འབྱམས་ཡོད་པ་མ་ཟད། ཚད་དྲག་པོའི་སྒོ་ནས་ཨ་རིའི་མཚན་ཉིད་རིག་པ་དང་ལྷའི་རིག་པ། ཚན་རིག་དང་སེམས་ཁམས་རིག་པ། ཆབ་སྲིད་རིག་པ་དང་མཛེས་རིག རྩོམ་རིག་དགག་སྒྲུབ་སོགས་སྤྱི་ཚོགས་འཚོ་བའི་ཟུར་མང་པོར་གདོང་གཏུག་བརྒྱབ་འདུག ཉེ་བའི་ལོ་འདི་འགར་དེང་རབས་ཕྱི་མའི་རིང་ལུགས་ཀྱི་གཞུང་ལུགས་ཐད་བརྒལ་བརྟག་རེ་ཞིག་འཇགས་པར་གྱུར་ན་ཡང་། དེང་རབས་ཕྱི་མའི་རིང་ལུགས་ཅན་གྱི་སྒྲུང་གཏམ་སྟོབས་ཆེན་པོས་གསར་རྩོམ་མཛད་པས། རྩོམ་པ་པོ་གྲགས་ཅན་དང་བརྩམས་ཆོས་གྲགས་ཆེན་མང་དུ་བྱུང་ལ་ཁོ་ཚོའི་སྒྱུ་རྩལ་ལམ་བུའི་ཐོག་གི་འཚོལ་སྙེག་དང་ཚོད་ལྟ། གསར་གཏོད་ཀྱི་བློ་སྤོབས་ཀྱིས་འཛམ་གླིང་ཡོངས་ཀྱི་རྩོམ་མཁན་དག་གི་གློ་ཁུགས་དྲངས་ཡོད་དོ།།
གོང་དུ་འཆད་ཟིན་པ་ལྟར་ཨ་རིའི་དེང་རབས་གྲུབ་མཐའ་ཕྱི་མའི་སྒྲུང་གཏམ་དུས་རིམ་གཉིས་སུ་དབྱེ་ཆོག་སྟེ། དུས་རབས༢༠བའི་ལོ་རབས༦༠བའི་ཁ་མཚར་ནག་པོའི་སྒྲུང་གཏམ་དང་ལོ་རབས༧༠བ་ནས་ད་བར་གྱི་གྲུབ་མཐའ་ཕྱི་མའི་སྒྲུང་གཏམ་གཉིས་སོ། དེ་གཉིས་སོ་སོར་རབས་དང་པོ་དང་རབས་གཉིས་པའི་གྲུབ་མཐའ་ཕྱི་མའི་སྒྲུང་གཏམ་ཞེས་འབོད། རབས་གཉིས་པོས་འཛམ་གླིང་འཁྲུག་ཆེན་གཉིས་པའི་རྗེས་ཀྱི་ཨ་རིའི་སྤྱི་ཚོགས་ཀྱི་ལོ་རྒྱུས་དུས་སྐབས་མི་འདྲ་བའི་ནང་གི་ངོ་གདོང་མི་འདྲ་བ་དག་ཚུར་སྣང་བྱས་འདུག བསམ་བློ་དང་སྒྱུ་རྩལ་མཚོན་ཐབས་ཐད་ནས་སྤྱི་གཤིས་ཆགས་ཡོད་མོད་མི་འདྲ་སའི་ཆ་ཡང་ཡོད། ད་རག་བར་རབས་དང་པོའི་གྲུབ་མཐའ་ཕྱི་མའི་སྒྲུང་གཏམ་མཁན་དག་ལས་ལ་ཤས་གཤེགས་སོང་། ལ་ཤས་ཀྱིས་ད་དུང་ཡང་གསར་རྩོམ་གྱི་སྨྱུག་ཁ་མ་ལྷོད་པར་ཡོད་པས་ཁོ་ཚོའི་བརྩམས་ཆོས་དག་ཀྱང་ནང་དོན་ནས་རྣམ་པའི་ཐད་རྟོག་འཇུག་གསར་བ་འབྱུང་གིན་འདུག གལ་ཏེ་རབས་དང་པོའི་དེང་རབས་གྲུབ་མཐའ་ཕྱི་མའི་སྒྲུང་གཏམ་དེ་གྲུབ་མཐའ་ཕྱི་མའི་་སྒྲུང་གཏམ་དང་འབྲེལ་ལམ་གཏན་ཆད་དུ་གྱུར་སོང་ཚེ། རབས་གཉིས་པའི་དེང་རབས་གྲུབ་མཐའ་ཕྱི་མའི་སྒྲུང་གཏམ་གྱིས་ཧྥ་རན་སིའི་སྔོན་བསྐྱོད་གྲུབ་མཐའི་སྒྱུ་རྩལ་མཚོན་ཐབས་ལ་དཔེ་འགྲེ་བྱེད་སྲིད། གྲུབ་མཐའ་ཕྱི་མའི་སྒྲུང་གཏམ་ཉིད་དུས་རབས༢༠བའི་ལོ་རབས༦༠བའི་དུས་མགོར་འཕེལ་རྒྱས་བྱུང་བ་ནས་ད་རག་བར། ལོ་རབས༦༠བ་དང༧༠བའི་འཕེལ་རྒྱས་རྩེར་སོན་གྱི་ལམ་ཐག་རིང་མོར། རབས་གཉིས་པའི་དེང་རབས་གྲུབ་མཐའ་ཕྱི་མའི་རྩོམ་པ་པོ་དག་དགུང་གྲངས་བདུན་ཅུ་ལྷག་བཞེས་ན་ཡང་ད་དུང་གསར་རྩོམ་གྱི་འབབ་རྒྱུན་མ་ཆད་པར་ཡོད། རབས་གཉིས་པོར་འཐུས་ཚབ་རང་བཞིན་གྱི་རྩོམ་པ་པོ་སྐད་གྲགས་ཆོད་པ་སྐོར་ཞིག་བྱུང་ཡོད་དེ་དཔེར་ན། རྗོ་སེ་ཧྥུ·ཧེ་ལྰེར། E.L.ཌྷོ་ཁད་ཐྲོ། རཱོ་བྷེར་ཐྲི་ཁཱོ་བེར། དྷོན•ཏེ་ལི་ལཱོ། ཁུར་ཐྲི•བོན་ནེ་གྷི་ཐ། ཐོ་མ་སི·ཕེན་ཆོན། རྗོན·པར་སི། ལའོ་རིས•ཨན་དྷེ་སོན། རཱོ་པེར་ཐི·ཨོ་པི་རེན། རྗོན·ཧའོ་ཁེ་སི། དྷོ་ནཱ་ཏི•བྷར་སཱེམ། ལྦེ་ལཱེམ·གྷ་ཏིས། བོ་ལཱ་ཏི་མིར•ན་བྷོ་ཀོབ་སོགས་བྱོན། ཁོ་ཚོས་དུས་རབས༢༠བའི་དུས་སྨད་རིང་ཨ་རིའི་རྩོམ་རིག་ལོ་རྒྱུས་ཐོག་གོ་གནས་འགངས་ཆེན་བཟུང་། ལྷག་པར་དུ་ཨ་རིའི་གྲངས་ཉུང་མི་རིགས་ཀྱི་རྩོམ་རིག་སྟེ་དཔེར་ན་མི་རྒྱུད་ནག་པོའི་རྩོམ་རིག་དང་ཡ་ཧུ་ཏྰ་པ་མི་རིགས་ཀྱི་རྩོམ་རིག ཡ་གླིང་རྒྱུད་པའི་རྩོམ་རིག་བཅས་མཐའ་འཁོབ་ནས་ལྟེ་དབུས་སུ་བགྲོད་པར་སྐུལ་འདེད་ཆེན་པོ་མཛད། དེའི་རྐྱེན་གྱིས། ཨ་རིའི་དེང་རབས་གྲུབ་མཐའ་ཕྱི་མའི་བརྩམས་ཆོས་དང་རྩོམ་མཁན་དག་ལ་ངེས་ཤེས་ལེགས་པོར་འདྲོངས་སོང་ཚེ། དུས་རབས༢༠བའི་ཨ་རིའི་རྩོམ་རིག་ཁྱོན་ཡོངས་ནས་ཁོང་དུ་ཆུད་པར་ཕྱར་བ་གྲུ་འདེགས་ཀྱི་བྱེད་ནུས་ཐོན་ཡོང་།
གཅིག
ཨ་རིའི་སྒྲུང་གཏམ་དེང་རབས་ཕྱི་མའི་ཐེམ་སྐས་སྟེང་སླེབས་དུས། འགྱུར་ལྡོག་མངོན་གསལ་བྱུང་སྟེ་རྩོམ་རིག་སྒྱུ་རྩལ་གྱི་མཚམས་ཐིག་མག་མོག་ཅན་ཏུ་གྱུར། དེང་རབས་གྲུབ་མཐའ་ཕྱི་མའི་སྒྲུང་གཏམ་གྱིས་སྒྱུ་རྩལ་དང་དངོས་ཡོད་བར་གྱི་བར་ཐག་བསྟུངས་ཡོད་ལ། རྩོམ་ལུས་ཁག་བར་གྱི་སྲོལ་རྒྱུན་མཚམས་ཐིག་ཀྱང་ཧྲིལ་གྱིས་བཅད་ཡོད། ད་དུང་ཡང་སྒྱུ་རྩལ་རིགས་གཞན་ཁག་གི་སྲོལ་རྒྱུན་མཚམས་ཐིག་ལས་ཀྱང་འཕུར་མཆོངས་མཛད་དེ་སྒྱུ་རྩལ་ཁྱབ་ཁོངས་ཁྲོད་ཀྱི་ས་ལམ་གསར་བ་ཞིག་ཏུ་བསྙེགས། དེ་དང་དེ་བཞིན་དེང་རབས་ཕྱི་མའི་རིང་ལུགས་ཀྱི་མཁའ་དབུགས་འོག ཨ་རིའི་སྒྲུང་གཏམ་ལ་སྲོལ་རྒྱུན་དང་མི་འདྲ་བའི་གསར་རྩོམ་དཔེ་དབྱིབས་མང་དུ་བྱུང་ཡོད་དེ།
དང་པོ། དངོས་ཡོད་དང་རྟོག་བཟོ་བར་གྱི་མཐུན་སྡེབ།
ཨ་རིའི་དེང་རབས་གྲུབ་མཐའ་ཕྱི་མའི་སྒྲུང་གཏམ་ནི་རྩོམ་མཁན་སྒེར་ཁོ་ནའི་རྟོག་བཏགས་དང་རྟོག་བཟོའི་ཐོན་དངོས་ཤིག་མ་ཡིན་པར། དངོས་ཡོད་དང་རྟོག་བཟོའི་བར་གྱི་མཐུན་སྡེབ་ལྷུ་འགྲིག་པའི་སྒོ་ནས་ཐོན་པར་བྱས། ལོ་རྒྱུས་མི་སྣ་དང་ལོ་རྒྱུས་དོན་རྐྱེན་དག་བསྐྱར་མར་དེང་རབས་གྲུབ་མཐའ་ཕྱི་མའི་སྒྲུང་གཏམ་གྱི་ནང་རོལ་དུ་འདྲེ་པ་འདི་ཉིད་ཀྱི་ཁྱད་ཆོས་གཙོ་བོ་ཞིག་ཏུ་འཁུམས། རྩོམ་མཁན་ཚོས་བལྟས་ན་རྩོམ་རིག་ནི་མི་རང་གི་འདོད་ཚུལ་ལྟར་རྟོག་བཏགས་ཀྱི་དངོས་ཡོད་འཇིག་རྟེན་ཞིག་བློས་བསླངས་བྱེད་པའི་རང་རིག་ཅིག་དང་། ལོ་རྒྱུས་དང་གསར་འགྱུར་ནི་དེ་དང་མི་འདྲ་བར་དོན་རྐྱེན་དངོས་ཟིན་ཐོར་བཀོད་པ་ལགས་པས་ཕྱི་དོན་ཞིག་ཡིན་པར་འདོད། དེ་བས་ཁོ་ཚོས་ཕྱོགས་གཅིག་ནས་སྲོལ་རྒྱུན་གྱི་དངོས་ཡོད་རིང་ལུགས་ལ་དོགས་གཞི་འཕེན་ལ། ཕྱོགས་གཅིག་ནས་ལོ་རྒྱུས་དང་གསར་འགྱུར་དག་རང་གི་བརྩམས་ཆོས་སུ་དྲིལ་སྟེ༼ལོ་རྒྱུས་ལ་ཡང་བསྐྱར་ཚད་མཇལ༽རྒྱུ་དེ་ཁོ་ཚོའི་མོས་ཕྱོགས་གཙོ་བོར་གྱུར། E·L·ཌྷོ་ཁད་ཐྲོཡི >(༡༩༧༥)ནང་ཁྱིམ་ཚང་མི་འདྲ་བའི་མི་སྣ་གསུམ་གྱི་གཏམ་རྒྱུད་རྟོག་བཟོ་བྱས་པས་མི་ཚད། དུས་རབས༢༠བའི་དུས་མགོའི་རླངས་འཁོར་མཁན་པོ་ཧྥུ་ཐི་དང་སེམས་ཁམས་རིག་པ་མཁན་ཧྥི་རེའུ་དྷི། སྒྱུ་མ་མཁན་པོ་ཧི་ཏེ་ཉི། ཨོ་སི་ཁྲུ་རི་ཡའི་སྐུ་སྲས་སོགས་མི་དངོས་དོན་དངོས་ཁག་བརྩམས་ཆོས་ནང་བཅུག་པ་བརྒྱུད་རྩོམ་པ་པོས་རྟོག་བཟོ་བྱས་པའི་ཡ་ཧུ་དཱ་པའི་རིགས་རྒྱུད་སྤར་མ། མི་ནག་དང་འབྱོར་འབྲིང་གྲལ་རིམ་གྱི་མི་རྒྱུད་དཀར་པོ་སོགས་དང་མཉམ་པོར་གར་སྟེགས་གཅིག་གི་སྟེང་འཁྲབ་སྟོན་བྱེད་དུ་བཅུག་ནས་འཁྲུག་ཆེན་དང་པོའི་སྔོན་གྱི་ཨ་རིའི་སྤྱི་ཚོགས་ཀྱི་འཕོ་འགྱུར་ཆེན་པོ་བཀྲམ་སྟོན་མཛད་ཡོད།
འདི་ལྟ་བུའི་དོན་དངོས་དང་རྟོག་བཟོ་དེ་སྒྲུང་གཏམ་ནང་དུ་མཐུན་ལེགས་པར་བསྡེབས་པའི་མཚོན་ཐབས་ཀྱིས་རྩོམ་པ་པོས་དོན་དངོས་དང་ཆབ་སྲིད་ལ་དོ་ཁུར་གྱི་སེམས་ཁམས་བསྟན་ཡོད། དཔེར་ན་རཱོ་བྷེར་ཐྲི་ཁཱོ་བེརགྱི >(༡༩༧༧)ཞེས་པར་ཨ་རིའི་ཙུང་ཐུང་སྔོན་མ་ཉི་ཁེ་སུང་སྒྲུང་གཏམ་གྱི་ལྷུག་བརྗོད་པ་གཙོ་བོར་བཞག་སྟེ། རྟོག་བཟོ་ཡི་བྱུང་རིམ་བརྒྱུད་ཉི་ཁེ་སུང་གི་གཞོན་ནུའི་དུས་ནས་ཕོ་བྲང་དཀར་པོར་གཞིས་ཆགས་པའི་དོན་དངོས་བརྒྱུད་རིམ་བར་བཅུག་མཛད་དེ། མངོན་ཆུང་གི་སྒོ་ནས་དུས་རབས༢༠བའི་ལོ་རབས༥༠བར་མཱེ་ཁ་ཟིའི་རིང་ལུགས(Mccarthyism)ཀྱིས་ཚན་རིག་པ་ལའོ་པཱོ་སིན་བཟའ་ཟླ་གཉིས་ལ་གོད་ཆག་བཟོས་པར་དགག་སྒྲུབ་དང་འཕྱ་སྨོད་མཛད། དྷོན•ཏེ་ལི་ལཱོཡི >(༡༩༨༨)ལས་ཨ་རིའི་ཙུང་ཐུང་ཁིན་ནེ་ཏཱི་ལྐོག་གསོད་བྱེད་པའི་དོན་རྐྱེན་དེ་ཨ་རིའི་ཀྲུང་དབྱང་གསང་འཕྲིན་ཁང(CIA)གི་མངག་མིའི་ཇུས་འགོད་དང་འབྲེལ་བར་བྱས་ཏེ། ལྐོག་གསོད་པ་ཨོ་སི་ལྦར་ཏི་ནི་རྩོམ་པ་པོའི་སློབ་འབྲིང་གི་སློབ་གྲོགས་ཡིན་པའི་དོན་དངོས་དེ་ཡང་སྒྲུང་གཏམ་གྱི་བྱུང་རིམ་ནང་གསབ་འཇུག་བྱས་རྐྱེན། བལྟས་ཚོད་ཀྱིས་ཀློག་པ་པོར་སྙིང་ཉེ་ཉེ་དང་བདེན་ཅོག་ཅོག་གི་ཚོར་བ་སྟེར་བར་བྱེད་པས། ཙུང་ཐུང་སྔོན་མ་ལིས་ཀིན་དང་བྷུ་ཞི་རྒན་པ་གཉིས་ཀྱིས་ཀྱང་སྒྲུང་གཏམ་དེར་བལྟས་ཚར་དུས་ཁོང་ཁྲོས་རྐང་རྡབ་ལག་རྡབ་བྱེད་བཞིན༼མི་རིགས་ཀྱི་རྐང་འདྲེན༽ཞེས་དམོད་བོར་བར་ཡང་ཁག་ག་ལ་ཡོད། རྒྱུ་དེར་རྐྱེན་བྱས་ནས་སྲིད་ཕྱོགས་དང་རྩོམ་མཁན་བར་རྩོད་ཉོག་བྱུང་བ་ལ། རྗེས་སུ་ལིས་ཀིན་དང་བྷུ་ཞི་རྒན་པ་གཉིས་ཀྱིས་མི་སྨྲ་བའི་རྟུལ་ཞུགས་བཟུང་བས་ད་བཟོད་རྩོད་ཉོག་རང་འདུམས་སུ་གྱུར།
>སོགས་སྒྲུང་གཏམ་ལ་རྒྱུན་པར་སྒྲུང་གཏམ་ཆུང་ངུའམ་སྒྲུང་གཏམ་གྱི་སྒྲུང་གཏམ་ཟེར། དེས་དངོས་ཡོད་ཀྱི་ཟོག་རྫུ་དང་རྟོག་བཏགས་ཀྱི་ཟོག་རྫུ་གཉིས་ཀློག་པ་པོའི་མིག་སྔར་བཤམས་སྟོན་མཛད་དེ་བདག་ཉིད་ལད་ཟློས་སྒོས་བདག་ཉིད་ཀྱི་ཟོག་རྫུ་མངོན་པར་བསྟན། མཚོན་ཐབས་རིགས་འདིས་སུན་འབྱིན་གྱི་མཚོན་ཤུགས་བློར་མི་ཤོང་བའི་ཚད་དུ་སྐྱེལ་ཐུབ་པས་ཀློག་པ་པོའི་ཡིད་ཀྱི་དང་བ་ཅིག་ཅར་ཏུ་འདྲེན།
གཉིས་པ། ཚན་འཕྲུལ་དང་རྟོག་བཟོ་བར་གྱི་མཐུན་སྡེབ།
བརྙན་འཕྲིན་དང་དྲ་ཚིགས་ཀྱི་ཁྱབ་རྒྱ་ཇེ་ཆེར་སོང་བ་དང་སྦྲགས། རྩོམ་ལུས་སྣ་ཚོགས་ཀྱི་བེམ་པོའི་ལུས་ལ་ཡང་དུས་རབས་གསར་བའི་སྲོག་ཞུགས་ཏེ་སྔོན་ཆད་དེང་རབས་གྲུབ་མཐས་རྒྱང་དུ་འཕངས་པའི་ཚན་འཕྲུལ་སྒྲུང་གཏམ་ཡང་དཔེ་ཁྲོམ་ཐོག་ཏུ་རླུང་རྟ་འཕེལ་བའི་གཞིར་གྱུར། མི་དང་འཕྲུལ་ཆས། མི་དང་སྲོག་ཆགས་བར་གྱི་འབྲེལ་བའི་ལྷུག་བརྗོད་ལ་དེང་རབས་གྲུབ་མཐའ་ཕྱི་མའི་རྩོམ་མཁན་དག་གིས་སྨྱུག་རྩེ་གཏད་པས་ཚན་འཕྲུལ་དེ་ཉིད་དེང་རབས་གྲུབ་མཐའ་ཕྱི་མའི་སྒྲུང་གཏམ་གྱི་ནང་རིམ་དུ་སིམ་ཞིང་། རྟོགས་བརྗོད་དང་ལོ་རྒྱུས་བྱུང་བ་དངོས་དང་མཉམ་དུ་ཚགས་དམ་པའི་མ་ལག་རང་བཞིན་ཅན་ཏུ་ཆགས་པས། དེང་རབས་གྲུབ་མཐའ་ཕྱི་མའི་སྒྲུང་གཏམ་གྱི་དཔེ་དབྱིབས་གསར་བ་ཞིག་ཏུ་གྱུར།
ཁུར་ཐྲི•བོན་ནེ་གྷི་ཐའི་སྒྲུང་རིང >ནི་ཚབ་མཚོན་ཞིག་སྟེ། སྒྲུང་གཏམ་གྱི་མི་སྣ་གཙོ་བོ་པིས་ལཱི༡༩༦༧ལོར་འཕུར་སྡེར་གྱིས་འཇུས་ཏེ་སྐར་མ་ཨང༥༤༡སྟེང་གི་སྲོག་ཆགས་གླིང་གར་འགྲེམས་སྟོན་མཛད་ན་ཡང་ཁོའི་སེམས་ཤུགས་གཏན་ནས་མ་འཆག་པར། གནས་དེའི་བྱམས་བརྩེས་ཁེངས་པའི་མི་དག་ལས་དུས་ཚོད་ཀྱི་འདུ་ཤེས་སོགས་ཤེས་བྱ་སྣ་ཚོགས་པར་སྦྱངས་བརྩོན་བྱས། ཁོ་རང་ཚོར་འཕྲུལ་གྱི་ཀློང་ནས་ཕྱིར་ཡོང་དུས་ཉ་བ་རྒན་པོ་ཞིག་ཏུ་གྱུར། དེ་ལས་སད་ཙ་ན་གཉེན་སྟོན་ཐོག་གི་མག་གསར་ཏུ་གྱུར། ཅང་མ་འགོར་བར་ཆུང་མ་ཚེ་ལས་འདས། ཁོ་རང༡༩༥༥ལོའི་སྒོ་ནང་དུ་འཛུལ་ནས༡༩༤༡ལོའི་སྒོ་ནས་ཕྱིར་ཐོན། སླར་ཡང་སྒོ་འདིར་ཕྱིར་འཛུལ་དུས་༡༩༦༣ལོར་ཐོན་ཡོད་པ་ཤེས། ཁོས་སྐྱེ་འཆི་མང་དུ་མཐོང་བར་ཤོད་ལ། ད་དུང་རང་གི་སྐྱེ་འཆིའི་བར་གྱི་བྱ་བ་མང་པོར་ཅི་འདོད་དུ་ཞུགས་ཆོག་པར་བཤད། མཇུག་མཐར་དུས་ཚོད་རེངས་འཁུམ་གྱི་ནད་ཕོག་ཏེ་འབབ་ཚུགས་རྗེས་མའི་ས་ཕྱོགས་ཚོད་འཛིན་བྱེད་མི་ཐུབ་པ་ཞིག་ཏུ་གྱུར།
བུད་མེད་རྩོམ་མཁན་ཨུ་སེ་ལཱ·ལེ་ཀིནགྱིས་མོའི་སྒྲུང་གཏམ་གྱི་ཚན་འཕྲུལ་གྲུབ་ཆར་ཀྲུང་གོའི་ཏོའོ་ལུགས་བསམ་བློ་བཅུག་འདུག མོ་རང་ལའོ་ཙིའི >ལ་སྤྲོ་བ་ཆེན་པོ་ཡོད། མོའི >ཞེས་པར་ན་ཆུང་གཞོན་ནུ་རྣམས་ཀྱི་སེམས་ཁམས་འཚར་ལོངས་ཀྱི་གཏམ་རྒྱུད་བཤད་ཡོད་པ་དེར་ཏོའོ་ལུགས་པའི་བསམ་བློའི་བག་ཆགས་མཐུག་པོར་ཡོད། ད་དུང་ཡང་མོའི་སྒྲུང་རིང >ཅེས་པར་བུད་མེད་རིང་ལུགས་ལས་འགུལ་གྱི་རླབས་རྒྱུན་སྐབས་གཉིས་པ་འཕྱུར་བར་སྐུལ་འདེད་དང་ཤུགས་བརྒྱབ་འདུག
ཨ་རི་བཟོ་ལས་ཅན་ཏུ་གྱུར་བའི་དུས་རབས་ཕྱི་མའི་ནང་། ཚན་འཕྲུལ་སྒྲུང་གཏམ་དང་དེང་རབས་གྲུབ་མཐའ་ཕྱི་མའི་སྒྲུང་གཏམ་གཉིས་ཕན་ཚུན་ཤུགས་རྐྱེན་ཐེབས་རེས་དང་ཕན་ཚུན་གཞོག་འདེགས་བྱེད་རེས་སྒོས་ཚན་འཕྲུལ་སྒྲུང་གཏམ་ཉིད་དེང་རབས་ཕྱི་མའི་རིང་ལུགས་སུ་བསྐྱོད་མགོ་བརྩམས་ཏེ། དེང་རབས་གྲུབ་མཐའ་ཕྱི་མའི་སྒྲུང་གཏམ་རེ་འགའ་ཚན་འཕྲུལ་སྒྲུང་གཏམ་ཅན་དུ་གྱུར། དེང་རབས་གྲུབ་མཐའ་ཕྱི་མའི་སྒྲུང་གཏམ་དག་གི་ཕྱིར་མཚོན་གྱི་ཚད་རིམ་འདྲ་མི་འདྲ་མང་ན་ཡང་འཕེལ་རྒྱས་ཀྱི་ལམ་ཁ་ཡངས་པོར་མཐོང་ཡོད་པ་དཔེར་ན། ཏེ་ལི་ལཱོ་ཡི >དང་ཆན་ཕེན་གྱི > པ་ལེ་སིའི >སོགས་ལས། ཚན་འཕྲུལ་དང་རྟོག་བཏགས་བར་གྱི་མཐུན་སྡེབ་དེ་ཨ་རིའི་དེང་རབས་གྲུབ་མཐའ་ཕྱི་མའི་སྒྲུང་གཏམ་གྱི་ཁྱད་ཆོས་གཞན་གཅིག་ཡིན་པར་བཤད་ཡོད།
གསུམ་པ། སྒྲུང་གཏམ་དང་སྙན་ངག ཟློས་གར། འཕྲིན་ཡིག་བཅས་བར་གྱི་མཐུན་སྡེབ།
ཨ་རིའི་དེང་རབས་གྲུབ་མཐའ་ཕྱི་མའི་སྒྲུང་གཏམ་དེ་སྲོལ་རྒྱུན་སྒྲུང་གཏམ་དང་མི་འདྲ་བར། རྩོམ་ལུས་ལས་བརྒལ་བའི་སྒྱུ་རྩལ་གསར་རྩོམ་ཞིག་ཏུ་གྱུར། དཔེར་ན >ནང་དུ་སྙན་ངག་ལྔ་བཅུ་ལྷག་དང་ལའོ་སིན་པྰོ་བཟའ་ཟླའི >ཞེས་པའི་གཞས་གཏོང་ཟློས་གར་གསབ་འཇུག་བྱས་འདུག སྔོན་ཆད་ཀྱི་སྒྲུང་གཏམ་དག་ཏུ་སྙན་ངག་འགའ་རེ་བར་འཅུག་གནང་བ་རྒྱུན་ལྡན་དུ་སེམས་ཆོག་མོད་འདི་འདྲའི་རྩོམ་ལུས་ལས་བརྒལ་བའི་རྣམ་པ་མང་པོ་བར་བཅུག་མཛད་པ་མང་དུ་མེད། དེང་རབས་གྲུབ་མཐའ་ཕྱི་མའི་སྒྲུང་གཏམ་གྱི་རྩོམ་ཆོས་རྙོག་འཛིང་ཆེ་ལ་འཁྲུག་ཆ་དོད་པོར་སྣང་། ན་བྷོ་ཀོབཀྱི >རུ་ཞཱིན་ཏེའི་སྙན་ངག་དང་ཅིན་པོ་ཐེའི་མཆན་འགྲེལ། འཁྲབ་འབྱེད་གཏམ་རྒྱུད་ཁྲོད་ཀྱི་གཏམ་རྒྱུད་སོགས་ཀྱི་ལམ་ནས་ན་བྷོ་ཀོབ་ཀྱི་ཚོད་འདས་དངོས་ཡོད་མཚོན་འདུག
འདི་ལྟའི་རྩོམ་ལུས་ལས་བརྒལ་བའི་གཞི་གྲུབ་སྒྲུང་གཏམ་གྱི་རྩོམ་ཆོས་ལ་མཚམས་རེར་རྩོམ་རིག་གཞུང་ལུགས་ཀྱི་སྣེ་སྟོན་ཐོབ་སྲིད་དེ་དཔེར་ན། ཐོ་ཉིས•མོ་རཱི་སོནགྱི >ཏུ། ཀློག་པ་པོའི་ཚུར་སྣང་སྨྲ་བའི་མཛུབ་སྟོན་ལས། དུས་བཞིའི་འཁོར་འགྲོས་ཀྱིས་སྒྲུང་གཏམ་གྱི་སྒྲོམ་གཞི་གྲུབ་པར་བྱས། སྒྲུང་གཏམ་གྱི་མགོར་སློབ་ཆུང་སློབ་དེབ་ཁྲོད་ཀྱི་དུམ་མཚམས་གཅིག་ཡང་བསྐོར་བསྐྱར་སྐོར་སྒོས་ལན་གྲངས་གསུམ་དུ་བཀོད་རྗེས་ཚེག་དང་ཤད། ཚིག་གི་སྒྲིག་རིམ་སོགས་མགོ་མཇུག་འཆོལ་བར་བཏང་འདུག གཞོན་ནུ་མ་ཞིག་གིས་ལུག་མིག་མེ་ཏོག་ཚེ་རིང་མ་བཏབ་ཚར་ཡང་འབྲས་བུ་མ་སྨིན་པའི་གཏམ་རྒྱུད། མི་ནག་གཞོན་ནུ་མ་ཕེ་ཁ་ལཱར་ཨ་ཕའི་མངལ་ཆགས་པའི་གཏམ་རྒྱུད་སོགས་བརྗོད་པ་བརྒྱུད། སྒྲུང་གཏམ་གྱི༼སྟོན་ཀའི༽ཁག་ཏུ་རྟ་ཁ་དཀྱུས་འདུག འདི་གསུམ་པོར་བལྟས་ཚོད་ཀྱིས་འབྲེལ་བ་ཆེར་མོད་པ་འདྲ་མོད། དོན་དུ་རྩོམ་པ་པོས་ཕེ་ཁ་ལཱའི་འཚོ་བར་དོ་ཁུར་ཡོང་བར་བྱ་ཕྱིར་གཟས་ནས་བཀོད་སྒྲིག་བྱས་པ་སྟེ་ཀློག་པ་པོར་རྟོག་པ་འགྱུ་སའི་ཀློང་ཁམས་ཡངས་པོར་ཕྱེས། སྒྲུང་གཏམ་གྱི་བྱུང་རིམ་སྟོན→དགུན→དཔྱིད→དབྱར་ལྟར་བསྒྲིགས་ཡོད་ལ་ས་བཅད་རེ་རེར་མི་སྣ་རེ་ཞིབ་འབྲི་བྱས་འདུག་ཅིང་ས་བཅད་གཞུག་མར་སྐྱོ་གར་གྱི་རྣམ་པས་ཁ་བརྡ་མཛད་ཡོད། ཕེ་ཁ་ལཱས་རང་ལ་མི་རྒྱུད་དཀར་པོའི་གཞོན་ནུ་མའི་མིག་ཟུང་སྔོན་པོ་དང་ཆ་འདྲ་བའི་བྱིས་པ་ཞིག་བཙས་ན་སྙམ་མོད། མོར་བྱིས་པ་བཙས་ནས་ཅང་མ་འགོར་བར་ལྔ་ལམ་འགྲིམ་སོང་བས་རེ་འདུན་ཡོད་ཚད་སོག་མའི་ཕོན་ཐག་བཞིན་ཆད་པར་གྱུར། མོ་དང་འབྲེལ་ཡོད་ཀྱི་བཤད་ཡམས་དང་ལྐོག་ལབ་དིར་དིར་ཀྱང་གྲོང་བརྡལ་གྱི་ག་ས་གང་དུ་ཁྱབ། མི་ཁའི་འཕྱ་སྨོད་དང་བརྙས་བཅོས་ཀྱིས་མོ་རང་སྨྱོ་རུ་བཅུག…… རྩོམ་ལུས་ལས་བརྒལ་བའི་སྒྲིག་གཞིའི་ཁྱད་མཚར་གྱིས་སྒྲུང་གཏམ་གྱི་སྒྱུ་རྩལ་ལ་སྔར་མེད་ཀྱི་གཟི་མདངས་བསྣན་པ་རེད།
བཞི་བ། སྒྲུང་གཏམ་དང་སྒྲུང་གཏམ་མ་ཡིན་པའི་བར་གྱི་མཐུན་སྡེབ།
ཨ་རིའི་དེང་རབས་གྲུབ་མཐའ་ཕྱི་མའི་སྒྲུང་གཏམ་གྱིས་སྒྲུང་གཏམ་དང་སྙན་ངག ཟློས་གར་བར་གྱི་བར་གྱང་བརྟོལ་ཡོད་པ་མ་ཟད། སྲོལ་རྒྱུན་གྱི་སྒྲུང་གཏམ་དང་སྒྲུང་གཏམ་མ་ཡིན་པའི་བར་གྱི་མཚམས་ཁོངས་ལས་ཀྱང་ཐོད་བརྒལ་བྱུང་།  >ཞེས་པར་ད་དུང་གསར་འགྱུར་བརྡ་ཁྱབ་དང་སྐབས་དོན་དྲས་ཤོག གླུ་གཞས >སོགས་ཀྱང་སྨྲས་འདུག འདི་འདྲའི་ཐོད་བརྒལ་རང་བཞིན་དེ་སྒྲུང་གཏམ་འབྲིང་གྲས་དང་ཐུང་གྲས་སུ་ཡང་རིམ་པར་མཐོང་རྒྱུ་བྱུང་།
དྷོན•ཏེ་ལི་ལཱོ་ཡི་སྒྲུང་རིང >ཞེས་པར་ཚོང་ར་དང་བརྙན་འཕྲིན། ཡུལ་སྐོར། སྨན་རྫས་རིགས་ཀྱི་བརྡ་ཁྱབ་མང་པོས་མིར་གཙེས་དྲགས་པས། མི་སྣ་གཙོ་བོ་སློབ་དཔོན་ཆེན་མོ་རྗེ་ཁཱི་ཡིས་བུ་མོའི་རྨི་ལམ་དུ་ཡང་བརྙན་འཕྲིན་ནང་གི་བརྡ་ཁྱབ་དག་གཉིད་བཤད་བྱེད་ཀྱིན་པ་ཚོར་ཐུབ་ལ། རྩོམ་པ་པོས་ཚོང་རའི་བརྡ་ཁྱབ་དག་གི་སུན་གཙེར་ཁྲོད་རྗེ་ཁཱི་བཟའ་མི་གང་བོས་ཉི་མ་འཁྱོལ་ཐབས་བྱེད་ཀྱིན་པའི་འཚོ་བ་བྲིས་པ་བརྒྱུད། འཛད་སྤྱོད་རིག་གནས་རིང་ལུགས་ཀྱིས་མིའི་རྣམ་རིག་དང་འཚོ་བར་རྨ་ཁ་བཟོ་བཞིན་པའི་ཡ་ང་བའི་སྐྱོ་གར་རྗེན་པོར་བསྟན་འདུག
ནོར་མན·མའི་ལེར་གྱི་སྒྲུང་རིང >(༡༩༧༩)ཞེས་པར་ཉེས་ཅན་ཇིར་མཱོ་དང་གཞན་བར་གྱི་སྤྲིངས་ཡིག ཁྲིམས་ཁང་གི་བདེན་དཔང་། དཔང་མིའི་ལྷུག་བཤད། རྩོམ་པ་པོས་ད་དུང་འབྲེལ་ཡོད་ཀྱི་མི་སྣ་བརྒྱ་ལྷག་ལ་བཅར་འདྲི་བྱས་པའི་ཟིན་ཐོ་བཅས་བསྡུ་སྒྲིག་མཛད་འདུག ཁོའི་གསར་འགྱུར་གསར་བ་ལྟ་བུའི་རྟོག་བཟོ་འདི་དག་འཚོ་བ་དང་ཐག་ཉེར་བཅར་ཡོད། རྩོམ་པ་པོས་མི་དངོས་དོན་དངོས་སྟེ་སྒྲུང་གཏམ་མ་ཡིན་པའི་གྲུབ་ཆ་འདི་དག་བེད་སྤྱད་ནས་ཉེས་ཅན་ཇིར་མྰོ་ཡི་བག་ཉལ་འདུ་ཤེས་དང་སྤྱི་ཚོགས་ཁོར་ཡུག་གིས་བྱིན་པའི་རུལ་བསླད་སྔོག་འདོན་བྱས་འདུག་ཅིང་། འདིས་བརྩམས་ཆོས་ཉིད་གཤེད་མ་ཇིར་མཱོ་ཡི་མི་ཚེའི་རྣམ་ཐར་བརྗོད་པའི་སྒྲུང་གཏམ་རིང་བོ་ཞིག་ཏུ་བཏང་འདུག་གོ།
༼བྱམས་ཕྲུག་གིས་བསྒྱུར༽
(མཆོད་མེ་དྲ་བའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
ཚའོ་ཚའོ།
ཚའོ་ཚའོ་(༡༥༥-༢༢༠)(རྒྱ་སྐད།: 曹操)ཡི་མིང་གཞན་ལ་མེང་ཏེ་ཟེར། ཧན་ཤར་མའི་དུས་མཇུག་གི་བློན་པོ་དབང་ཆེན་ཞིག་ཡིན། ཁོས་ཕུལ་དུ་བྱུང་བའི་ཆབ་སྲིད་ཀྱི་ཐབས་རྩལ་དང་དམག་དོན་གྱི་འཇོན་ཐང་ལ་བརྟེན་ནས་རང་ཉིད་ཀྱི་སྟོབས་ཤུགས་མགྱོགས་མྱུར་ངང་འཕེལ་རྒྱས་སུ་བཏང་སྟེ། "བཙན་གྱིས་གནལ་སྲས་ལ་རྒྱལ་ཕྲན་རྒྱལ་བོར་བཀའ་ཕབ་ཏུ་བཅུག"པའི་དབང་གིས་བྱང་ཕྱོགས་ས་ཁུལ་གཅིག་གྱུར་བྱས། ཁྲི་པི་གཡུལ་འགྱེད་རྗེས་སུ། བྱང་ཕྱོགས་དབང་སྒྱུར་སྲ་བརྟན་དང་དཔལ་འབྱོར་འཕེལ་རྒྱས་སུ་གཏོང་བར་ཁོས་ནུས་ཤུགས་ཡོད་རྒུ་བཏོན་ནས་རྒྱལ་ཡོངས་གཅིག་གྱུར་བྱེད་པར་སྟ་གོན་བགྱིས། ཚའོ་ཚའོ་ནི་ཕུལ་བྱུང་སྙན་ངག་པ་ཞིག་ཀྱང་ཡིན།[༡]
ནང་དོན།
མི་ཚེ།[རྩོམ་སྒྲིག]
(曹操)(སྤྱི་ལོ་༡༥༥ནས་༢༢༠)སན་གོ(三国)སྟེ་རྒྱལ་ཁབ་གསུམ་གི་དུས་སྐབས་སུ་བྱུང་བའི་ཆབ་སྲིད་དང་། དམག་དོན་མཁས་པ་ཞིག་ཡིན་ལ། སྙན་ངག་མཁས་པ་ཞིག་ཀྱང་ཡིན། ཁོང་ནི་ཚའོ་སུང(曹嵩)གི་བུ་ཡིན་ཞིང་། དཔོན་ཆུང་བྱེད་མྱོང་། གོང་མ་ཧན་ལིང་རྟིའི(汉灵帝)སྐབས་མགོ་དཀྲིས་སེར་པོའི་གྱེན་ལངས(黄巾起义)བྱུང་བར་དྲག་གནོན་བྱས། སྤྱི་ལོ༢༠༠ལོར། ཡོན་ཧྲའོ་དང་ཚའོ་ཚའོ་གཉིས་ཀོན་ཏུའོ་ས་ཁུལ(དེང་སང་ཧོ་ནན་ཞིང་ཆེན་གྱི་ཀྲུང་ཉི་རྫོང་གི་བྱང་ཤར)དུ་ཀྲུང་ཡོན་ས་གནས་ཀྱི་དབང་ཆ་འཕྲོག་རེས་བྱེད་པའི་ཐག་གཅོད་དམག་འཐབ་བྱས་ཤིང་། སྐབས་དེར་དམག་དོན་གྱི་སྟོབས་ཤུགས་དང་དངོས་ཤུགས་ཐད་ཚའོ་ཚའོ་དམག་དཔུང་དེ་ཡོན་ཧྲའོ་དམག་དཔུང་ལས་ཞན་པ་ཡོད་ཀྱང་། དམག་དཔུང་གི་སྒྲིག་ལམ་དམ་པོ་དང་། ནང་ཁུལ་གཅིག་གྱུར་ཡོད་པ། དམག་འཐབ་ཀྱི་སེམས་ཤུགས་ཆེན་པོ་ཡོད་པ་བཅས་ཡིན་པ་དང་། ཡོན་ཧྲའོ་དམག་དཔུང་ནི་དེ་ལས་ལྡོག་པའི་ཞན་ས་ཡོད་པ་དེ་ཚའོ་ཚའོ་གིས་བེད་སྤྱད་ནས་དམག་དཔུང་ཧྲག་སྒྲུག་གིས་ཕར་རྒོལ་བྱས་ཏེ་ཡོན་ཧྲའོ་གཙོ་ཤུགས་དམག་ཕམ་ཉེས་བཏང་ཞིང་། ཀྲུང་ཡོན་ས་ཁུལ་གཅིག་གྱུར་བྱེད་པའི་རྨང་གཞི་ཚུགས། ཀོན་ཏུའོ་དམག་འཁྲུག་མཇུག་སྒྲིལ་ནས་མི་རིང་བར་ཡོན་ཧྲའོ་ཤི་བ་དང་ནང་ཁུལ་འགལ་བ་ཡོད་པ་བེད་སྤྱད་དེ་ཡོན་ཧྲའོའི་དམག་དཔུང་གི་ལྷག་འཕྲོ་གཏོར་ནས་རྨ་ཆུའི་བྱང་ཕྱོགས་ས་ཁུལ་གཅིག་གྱུར་བྱས། སྤྱི་ལོ་༢༠༨ལོར་ཚའོ་ཚའོ་རང་ཉིད་ཀྱིས་སྣེ་འཁྲིད་པའི་དམག་དཔུང་རྨ་ཆུའི་ལྷོ་ཕྱོགས་སུ་བསྐྱོད་ནས་རྒྱལ་ཡོངས་གཅིག་གྱུར་བྱེད་པའི་དམག་འཁྲུག་བྱས་ཀྱང་། སྐབས་དེར་ཅིང་ཀྲའོ་ས་ཁུལ་དབང་བསྒྱུར་བྱེད་མཁན་ལིའུ་པི་དམག་དཔུང་དང་། ཅིའང་ཏུང་ས་ཁུལ(འབྲི་ཆུ་སྨད་རྒྱུད)དུ་དབང་བསྒྱུར་བྱེད་མཁན་སུན་ཆོན་དམག་དཔུང་གཉིས་མཉམ་འབྲེལ་གྱིས་ཚའོ་ཚའོ་དམག་དཔུང་ལ་འགོག་རྒོལ་ཤུགས་ཆེན་ཕོག་པ་དང་། འབྲི་ཆུ་རྒྱུད་ཀྱི་ཁྲི་པེའི་ས་ཁུལ(དེང་སང་ཧུ་པེ་ཞིང་ཆེན་ཅིའུ་ཡུས་རྫོང་གི་ཉེ་འདབས)དུ་ཡུན་རིང་དམག་འཐབ་བྱས་མཐར། ཚའོ་ཚའོ་དམག་དཔུང་ལ་གྱོང་གུན་ཆེན་པོ་ཕོག་སྟེ། རང་གནས་བྱང་ཕྱོགས་སུ་ཕྱིར་འཐེན་བྱས། སྤྱི་ལོ་༢༢༠ལོར་ཚའོ་ཚའོ་འདས་ནས་དེའི་བུ་ཚའོ་ཕི་ཟེར་བས་གོང་མ་ཧན་ཤན་རྟིའི་གོ་གནས་ཕབ་ནས་རང་ཉིད་གོང་མ་བྱས་པའི་མིང་ལ་ཝུའི་ཝེན་རྡི་ཟེར་ཞིང་། རུས་མིང་ནི་ཚའོ་ཡིན་པ་དང་རྒྱལ་ཁབ་ཀྱི་མིང་ལ་ཝུའི་ཟེར། རྒྱལ་ས་ནི་ཐོག་མར་ཧོ་ནན་གྱི་ཞུའི་ཁྲང་དུ་བྱས་ཤིང་། རྗེས་སུ་ཧོ་ནན་ཞིང་ཆེན་གྱི་ལོའོ་ཡང་དུ་གནས་སྤོས་བྱས། སྤྱི་ལོ་༢༢༢ལོར་ལིའུ་པིས་ཅིང་ཀྲའོ་ས་ཁུལ་དང་ཁྲེང་ཏུའུ་གྲོང་ཁྱེར་བཟུང་ནས་རང་ཉིད་གོང་མ་བྱས་པའི་མིང་ལ་ཀྲའོ་སླེས་རྟི་ཟེར་ཞིང་། རུས་མིང་ནི་ལིའུ་ཡིན་པ་དང་། མིང་ངོ་མ་ལིའུ་པི་ཟེར། རྒྱལ་ཁབ་ཀྱི་མིང་ནི་ཧྲུའུ(ཧན) རྒྱལ་ས་ནི་དེང་སང་སི་ཁྲོན་ཞིང་ཆེན་གྱི་ཁྲེང་ཏུའུ་ཡིན། རྒྱལ་རབས་འདིར་གོང་མ་ཀྲའོ་སླེས་རྟི་ལིའུ་པེ་དང་ཧའོ་ཀྲུའུ་ལིའུ་ཏན་མི་རབས་གཉིས་བྱུང་ཞིང་། དེ་ཀྱིས་ལོ་༤༤རིང་སྲིད་དབང་བཟུང་མཐར། སྤྱི་ལོ་༢༦༣ལོར་ཝུའི་རྒྱལ་རབས་ཀྱི་བློན་པོ་སི་མ་ཡན་གྱིས་གཏོར། སྤྱི་ལོ་༢༢༤ལོར་ཝུ་ཅུན་ས་ཁུལ་གྱི་ས་བདག་དབང་ཤེད་ཅན་སུན་ཧྲེང་གི་བུ་སུན་ཆོན་གྱིས་འབྲི་ཆུ་སྨད་རྒྱུད་ཀྱི་ས་ཁུལ་བཟུང་ནས་རང་ཉིད་གོང་མ་བྱས་པའི་མིང་ཝུ་ཏཱ་རྟི་ཟེར་ཞིང་རུས་མིང་ནི་སུན་ཡིན་པ་དང་། མིང་ངོ་མ་ལ་སུན་ཆོན་ཟེར། རྒྱལ་ས་ནི་ཅན་ཡེ(དེང་སང་གི་ནན་ཅིན)ཡིན། རྒྱལ་ཁབ་ཀྱི་མིང་ལ་ཝུ་ཟེར། རྒྱལ་རབས་འདི་ལ་གོང་མ་མི་ཐོག་བཞི་བྱུང་བ། ༡.ཝུ་ཏཱ་རྟི་སུན་ཆོན། ༢.ཝུ་ཀུང་ཅི་ཝང་སུན་སླེའང་། ༣.ཝུ་ཅིང་རྟི་སུན་ཤིའུ། ༤.ཝུ་མུ་རྟི་སུན་ཧའོ་བཅས་ཀྱིས་སྤྱི་ལོ༢༢༩ནས་༢༨༠བར་ལོ་༥༢རིང་སྲིད་དབང་བཟུང་ཞིང་། མཐར་ཅིན་རྒྱལ་རབས་ཀྱི་གོང་མ་དང་པོ་ཅིན་ཨུ་རྡིས་སྤྱི་ལོ་༢༨༠ལོར་དམག་དཔུང་ཁྲི་ཉི་ཤུ་ལྷག་ཙམ་མངགས་ནས་ཝུ་རྒྱལ་ཁབ་ཀྱི་ཆུ་ཐོག་གི་གཙོ་ཤུགས་དམག་དཔུང་གཏོར་ཕམ་བཏང་སྟེ་ཝུ་རྒྱལ་ཁབ་རྩ་མེད་བཏང་། ཚའོ་ཚའོ་རུས་རྒྱུད་ཀྱིས་གོང་མ་བྱས་པའི་ཝུའི་རྒྱལ་རབས་དང་། ཚའོ་ཚའོ་རུས་རྒྱུས་ཀྱིས་གོང་མ་བྱས་པའི་ཝུའི་རྒྱལ་རབས་དང་། ལིའུ་པེ་རུས་བརྒྱུད་ཀྱིས་གོང་མ་བྱས་པའི་ཧྲུའུ་རྒྱལ་རབས། སུན་ཆོན་རུས་རྒྱུད་ཀྱིས་གོང་མ་བྱས་པའི་ཝུ་རྒྱལ་རབས་བཅས་གསུམ་པོ་འདི་ལ་སྔ་རྗེས་སུ་གོང་མ་མི་རབས་ལྔ་བྱུང་བ། ༡.ཝུའི་ཝེན་རྟི་ཚའོ་ཕི། ༢.ཝུའི་མིང་རྟི་ཚའོ་རུའི། ༣.ཝུའི་ཆི་ཝང་ཚའོ་ཕི། ༤.ཝུའི་ཀའོ་ཀུའི་ཤང་ཀུང་མའོ། ༥.ཝུའི་ཡོན་རྟི་ཚའོ་ཧུའན་བཅས་ཀྱིས་སྤྱི་ལོ་༢༢༠ནས་༢༦༥བར་ལོ་ངོ་བཞི་བཅུ་ཞེ་དྲུག་རིང་སྲིད་དབང་བཟུང་། ཝུའི་རྒྱལ་རབས་ཀྱི་སྲིད་དབང་ནི། དཔོན་རྒྱུད་ཕྱུག་པོ་ཚང་གིས་བཙུགས་པའི་སྲིད་དབང་ཡིན་ཞིང་། དེ་ཡང་ཧན་ཤར་མའི་རྒྱལ་རབས(ཏུང་ཧན)ཀྱི་གོང་མ་བཞི་པ་ཧན་ཧའོ་རྟིས་སྲིད་དབང་བཟུང་བ་ནས་གོང་མ་བཅུ་བཞི་པ་ཧན་ཤན་རྟིས་བར་གོང་མ་བཅུ་གཅིག་རིང་གི་སྲིད་དབང་ནི་གོང་མ་མིང་ཙམ་ཞིག་ལས་དོན་དངོས་སུ་གོང་མའི་བཙུན་མོའི་གཉེན་འབྲེལ་དང་། ཉུག་རུམ་པ། དཔོན་རྒྱུད་ཕྱུག་པོ་ཚང་བཅས་ཕན་ཚུན་སྲིད་དབང་འཕྲོག་རེས་ཀྱི་འཐབ་རྩོད་ཡང་ཡང་བྱས་པ་བརྒྱུད་མཐར་དཔོན་རྒྱུད་ཕྱུག་པོ་ཚང་ལ་རྒྱལ་ཁ་ཐོབ་སྟེ་བཙུགས་པའི་སྲིད་དབང་ནི་ཝུའི་རྒྱལ་རབས་ཡིན་ཞིང་། ཝུའི་རྒྱལ་རབས་ཀྱི་གོང་མ་དང་པོ་ཝུའི་ཝེན་རྟིས་རང་ཉིད་ཀྱི་ཕོ་བྲང་མཛེས་པོ་དང་། སྐྱེད་ཚལ་མང་པོ་གསར་རྒྱག་དང་། མང་ཚོགས་ནང་གི་བུ་མོ་མཛེས་མ་ཕྲོགས་པ། བག་མེད་རྒྱས་སྤྲོས་བྱས་པ་སོགས་མང་ཚོགས་ལ་སྡུག་བསྔལ་ཆེན་པོ་མནར་བ་དང་ཆབས་ཅིག ཚའོ་ཚའོ་རུས་བརྒྱུད་ཀྱིས་སྲིང་དབང་འཛིན་པའི་ཝུའི་རྒྱལ་རབས་དེ་ཉམས་རྒུད་འགྲོ་བའི་འགོ་ཚུགས། གོང་མ་ཝུའི་ཝེན་རྡི་རང་ཉིད་སྤྱི་ལོ་༢༣༩ལོར་གྲོངས་རྗེས་ཝུའི་མིང་རྡི་ཚའོ་རུའི་གོང་མར་བསྐོས་ནས་སྲིད་དབང་བཟུང་ཀྱང་ལོ་བདུན་ལས་མ་སོང་བར་འདས་ཤིང་། ཁོ་པས་འཆི་ཁར་དམག་དཔོན་ཆེན་པོ་ཚའོ་ཧྲུའང་དང་། སྐབས་དེར་སྐད་གྲགས་ཆེ་བའི་བློན་ཆེན་སི་མཱ་དབྱི་གཉིས་ལས་རོགས་སུ་མངགས་བཅོལ་བྱས་ཏེ་ཆི་ཝང་ཚའོ་ཧྥང་གོང་མར་བསྐོས་ནས་ལོ་བཅུ་སོང་བ་སྤྱི་ལོ་༢༤༩ལོར་བློན་ཆེན་སི་མཱ་དབྱིས་དམག་དཔོན་ཆེན་པོ་ཚའོ་ཧྲུའང་བསད་དེ་ཝུའི་རྒྱལ་ཁབ་ཀྱི་སྲིད་དབང་ཡོངས་རྫོགས་ལག་ཏུ་བཟུང་ཞིང་། དེ་ནས་བཟུང་ཝུའི་རྒྱལ་རབས་ཀྱི་སྲིད་དབང་དེ་དོན་དངོས་སུ་མེད་པར་གྱུར། འདིའི་འཕྲོས་རྣམས་བ་སྡེའི་སྐབས་ཀྱི་བློན་པོ་འུམས་ཞེས་པར་གསལ། (ལོ་རྒྱུས་འདི་རྣམས་བོད་ཡིག་ཐོག་མི་གསལ་བས་སྐུ་ཞབས་ཧྥན་ཝེན་ལེན་གྱིས་བརྩམས་པའི《ཀྲུང་གོ་ཐུང་ཧྲི》(中国通史)དེབ་གཉིས་པ་ནས་གནད་བསྡུས་བྱས)
གདོང་རིས་སྣ་ཚོགས།[རྩོམ་སྒྲིག]
"རྒྱལ་ཁབ་གསུམ་གྱི་གཏམ་རྒྱུད་"ཀྱི་ཟློས་གར་ནང་གི་ཚའོ་ཚའོ་ནི་གཡོ་སྒྱུ་ལ་མཁས་པའི་དཔེ་ཡིན། དེའི་གདོང་རིས་ནི་གདོང་དཀར་གྱི་དཔེ་ཡིན། དེ་ཡང་༼དཔའ་བོའི་འདུ་ཚོགས་༽ཀྱི་ནང་དུ་དེའི་གདོང་རིས་ལ་མཁུར་ཚོས་གློ་ཁའི་འགྱུར་ལྡོག་ཡོད་པ་ནི་སྤྱིར་བཏང་གི་གདོང་ཁྲ་དང་ཁྱད་པར་ཅུང་ཟད་ལྡན་པ་ཡིན།[༢]


text:
ཁོང་གི་ཉེ་པར།
ཁོང་ནི། ༡༩༥༨ལོར་མཚོ་སྔོན་ཞིང་ཆེན་ཁྲི་ཀ་རྫོང་སྟོང་ཆེ་ལུང་བའི་སྟོང་སྐོར་ཚང་དུ་སྐྱེས། ༡༩༧༧་ལོ་ནས་༡༩༨༧ལོའི་བར་མཚོ་སྔོན་ཁུལ་དགེ་འོས་སློབ་གྲྭ་དང་མཚོ་སྔོན་མི་རིགས་སློབ་གླིང་ནས་དགེ་རྒན་བྱས། ༢༠༠༠ལོ་ནས༢༠༠༤ལོའི་བར་འཇའ་པན་གྱི་སྣ་ཚོགས་ཞིབ་འཇུག་སློབ་གྲྭ་ཆེན་མོའི་སློབ་དཔོན་ཡ་སུའུ་ཧིས་ཁོ་ན་རྒ་ནོ་མཆོག་གི་དྲུང་ནས་མི་རིགས་རིག་པའི་སློབ་གཉེར་གནང་། ད་ལྟ་ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པ་ཞིབ་འཇུག་གླིང་གི་གླིང་གཙོ་དང་སློབ་དཔོན་ཆེན་མོ། འབུམ་རམས་པའི་མཛུབ་སྟོན་པ། ཞོར་དུ་རིག་གནས་པུའུ་རྒྱལ་ཡོངས་ཡིག་རྙིང་སྲུང་སྐྱོབ་ལས་ཀའི་ཆེད་མཁས་ཨུ་ཡོན་ལྷན་ཁང་གི་ཨུ་ཡོན་དང་། རྒྱལ་སྤྱིའི་བོད་རིག་པ་ཞིབ་འཇུག་ཚོགས་པའི(IATS)ལས་འཛིན་པ། རྒྱལ་སྤྱིའི་བོན་པོའི་ཞིབ་འཇུག་ཚོགས་པའི(IABR-ATRB)ལས་འཛིན་གཞོན་པ། ཀྲུང་གོའི་ཆོས་ལུགས་རིག་པ་ཚོགས་པའི་ལས་འཛིན་པ། ཀྲུང་གོའི་སྤྱི་ཚོགས་ཚན་རིག་གླིང་གི་ཤ་མན་རིག་གནས་ཞིབ་འཇུག་ལྟེ་གནས་ཀྱི་གདན་ཞུའི་ཞིབ་འཇུག་པ། བོད་ལྗོངས་སློབ་གྲྭ་ཆེན་མོའི་རྩོམ་རིག་ཚན་ཁག་གི་གདན་ཞུའི་ཞིབ་འཇུག་པ། བོད་ལྗོངས་སྤྱི་ཚོགས་ཚན་རིག་ཁང་གི་གདན་ཞུའི་ཞིབ་འཇུག་པ། མཚོ་སྔོན་གསོ་རིག་གླིང་གི་གདན་ཞུའི་སློབ་དཔོན་ཆེན་མོ། མཚོ་སྔོན་སྤྱི་ཚོགས་ཚན་རིག་ཁང་གི་གདན་ཞུའི་ཞིབ་འཇུག་པ་བཅས་ཀྱི་འགན་བཞེས་ཡོད། གཤམ་ཏུ་ཁོང་གི་བརྩམས་ཆོས་སྐོར་རེ་རེ་བཞིན་རགས་ཙམ་ཞུས་ན།
ཚོགས་ཐོག་ཏུ་གཏམ་བཤད་གནང་བཞིན་པ།
གཅིག བོད་ཡིག་གི་བརྩམས་ཆོས་སྐོར།
༡.བོན་པོའི་ལོ་རྒྱུས་གྲགས་ཅན་ལེགས་བཤད་མཛོད་ཀྱི་ངོ་སྤྲོད་མདོར་བསྡུས།《མཚོ་སྔོན་སློབ་གསོ》༩༨༢.༦ ཟི་ལིང༌། ༢.བོད་དེང་རབས་རྩོམ་རིག་གི་འཕེལ་རྒྱས་སྐོར་གླེང་བ།《མཚོ་སྔོན་མི་རིགས་སྐད་ཡིག་གི་བྱ་བ》༡༩༨༤.༡ ཟི་ལིང༌། ༣.གཞོན་ནུ་ཟླ་མེད་ནང་གི་ངེས་འབྱུང་གི་བསམ་བློ་ལ་དཔྱད་པ། 《མཚོ་སྔོན་མི་རིགས་སློབ་ཆེན《མཚོ་སྔོན་སློབ་གསོ》༡༩༨༥.༦ ཟི་ལིང༌རིག་གི་ཤན་ཞུགས་པའི་སྐོར་གྱི་དཔྱད་པ།《བོད་ཀྱི་ཤེས་རིག་དཔྱད་རྩོམ་ཕྱོགས་བསྒྲིགས》དེབ་གཉིས་པར། ཀྲུང་གོ་བོད་ཀྱི་ཤེས་རིག་དཔེ་སྐྲུན་ཁང༌། ༡༩༩༡ལོ། པེ་ཅིན། ༦. ནོར་ཝེ་ནས་འཚོགས་པའི་རྒྱལ་སྤྱིའི་བོད་རིག་པའི་ཞིབ་འཇུག་ཚོགས་པའི་ཚོགས་ཐེངས་དྲུག་པའི་དཔྱད་རྩོམ་ཕྱོགས་བསྒྲིགས《Tibetan Studies》ཞེས་པའི་པོད་གཉིས་པར། ༡༩༩༤ལོ། ཨོ་སི་ལོ། ནོར་ཝེ། ༧.བོད་སྤྱི་འགྲོས་ཀྱི་སྐད་ཆའི་སྐོར་གྱི་དཔྱད་པ། ༡༩༩༢ལོ་ཡི་ཏ་ལི་ནས་འཚོགས་པའི་རྒྱལ་སྤྱིའི་བོད་ཀྱི་སྐད་ཡིག་སྐོར་གྱི་གྲོས་དཔྱོད་ཚོགས་འདུ་ཐེངས་གཉིས་པ་སྟེང་གི་ཚོགས་བཤད་དཔྱད་རྩོམ།《ལྷོ་ནུབ་མི་རིགས་སློབ་གྲྭ་ཆེན་མོའི་རིག་གཞུང་དུས་དེབ༽སྟེང་དུ་སྤེལ་ཞིང་ཕྱིས་སུ《བོད་ཀྱི་སྤྱི་སྐད་སྐོར་གྱི་ཆེད་རྩོམ་ཕྱོགས་བསྒྲིགས༽ཞེས་པའི་ནང་དུ་བདམས། མི་རིགས་དཔེ་སྐྲུན་ཁང༌། ༡༩༩༩ལོ། པེ་ཅིན། ༨.དཀར་མཛེས་རྫོང་གི་དགོན་པ་བཅུ་གཅིག་གི་ལོ་རྒྱུས་བྲིས་པ།《ཁམས་ཕྱོགས་དཀར་མཛེས་ཁུལ་གྱི་དགོན་སྡེ་སོ་སོའི་ལོ་རྒྱུས་གསལ་བར་བཤད་པ་ནང་བསྟན་གསལ་བའི་མེ་ལོང་།》གི་དེབ་དང་པོར། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང༌། ༡༩༩༩ལོ། པེ་ཅིན། ༩.གཡུང་དྲུང་བོན་གྱི་བཀའ་དང་བཀའ་བརྟེན་གྱི་བྱུང་བ་ལ་དཔྱད་པ། 《མཚོ་སྔོན་མི་རིགས་སློབ་གྲྭ་ཆེན་མོའི་རིག་གཞུང་དུས་དེབ》༠༠༥.༡ ཟི་ལིང༌།
རིག་གཞུང་བགྲོ་གླེང་གནང་བཞིན་པ།
གཉིས། རྒྱ་ཡིག་གི་བརྩམས་ཆོས་སྐོར།
༡.དྲི་མེད་ཀུན་ལྡན་ལ་ཐོག་མར་དཔྱད་པ།《བོད་ལྗོངས་ཞིབ་འཇུག》༡༩༨༨.༣ ལྷ་ས། ༢.གནམ་གྱི་ཁྲི་བདུན་སྐབས་ཀྱི་བོན་བསྟན།《ཀྲུང་གོ་བོད་ཀྱི་ཤེས་རིག》༡༩༩༥.༡ པེ་ཅིན། ༣.གངས་ཏི་སེའི་གནས་རིའི་མཆོད་པ་དང་དེའི་མཐའ་འཁོར་གྱི་གནའ་རབས་རིག་གནས།《ཀྲུང་གོ་བོད་ཀྱི་ཤེས་རིག》༩༩༦.༡ པེ་ཅིན། ༤.ཡི་ཏ་ལིའི་བོད་རིག་པའི་ཞིབ་འཇུག་དང་ཐུབ་པའི་བསྟན་པ། ཁྲིན་ཆིན་དབྱིན་གྱིས་གཙོ་སྒྲིག་བྱས་པའི་དཔྱད་རྩོམ་ཕྱོགས་བསྒྲིགས 《བོད་ཀྱི་ལོ་རྒྱུས་དང་ཆོས་ལུགས་ཞིབ་འཇུག》གི་པོད་དང་པོ། ཀྲུང་གོ་བོད་རིག་པའི་དཔེ་སྐྲུན་ཁང༌། ༡༩༩༦ལོ། པེ་ཅིན། ༥.《བོད་ཀྱི་ལོ་རྒྱུས་རིག་གནས་ཚིག་མཛོད》ནང་གི་བོན་གྱི་ཐ་སྙད་སྐོར་གྱི་འགྲེལ་བཤད་ཐམས་ཅད་བྲིས། ཝང་ཡོ་དང་ཁྲིན་ཆིན་དབྱིན་གྱིས་གཙོ་སྒྲིག་བྱས། བོད་ལྗོངས་མི་དམངས་དཔེ་སྐྲུན་ཁང་དང་ཀྲེ་ཅང་མི་དམངས་དཔེ་སྐྲུན་ཁང༌། ༡༩༩༦ལོ། ལྷ་ས། ༦.《ཆོས་ལུགས་ཚིག་མཛོད་ཆེན་མོ》ནང་གི་བོན་གྱི་ཐ་སྙད་སྐོར་གྱི་འགྲེལ་བཤད་ཐམས་ཅད་བྲིས། རིན་ཇི་ཡུས་གཙོ་སྒྲིག་བྱས། ཧྲང་ཧེ་ཚིག་མཛོད་དཔེ་སྐྲུན་ཁང༌། ༡༩༩༨ལོ། ༧.《རྒྱལ་སྤྱིའི་བོན་པོའི་རིག་གནས་གྲོས་དཔྱོད་ཚོགས་འདུ་འཇར་པན་ནས་འཚོགས་པ》༡༩༩༩.༤ བོད་ཡིག་ཏུ་བསྒྱུར་ནས《ཀྲུང་གོ་བོད་ཀྱི་ཤེས་རིག》སྟེང་སྤེལ། པེ་ཅིན། ༨.《གཡུང་དྲུང་བོན་གྱི་བསྟན་བཅོས》《ཀྲུང་གོ་བོད་ཀྱི་རིག་གནས་སྒྱུ་རྩལ་ཀུན་འདུས་ཞལ་ཐང་ཆེན་མོའི་རྣམ་བཤད་མཐོང་གྲོལ་ཀུན་གསལ་མེ་ལོང་》གི་ཤོག་ལྷེ༡༠༨ནས༢༠༠བར་དུ་གསལ། མི་རིགས་དཔེ་སྐྲུན་ཁང༌། ༢༠༠༢ལོ། པེ་ཅིན། ༩.《བོན་པོའི་གསས་ཁང་རིག་གནས་ལ་སྐྱར་དུ་དཔྱད་པ།》《ཀྲུང་གོ་བོད་ཀྱི་ཤེས་རིག》༢༠༠༡ལོ། པེ་ཅིན། ༡༠.《བོད་བརྒྱུད་ནང་བསྟན་ནུབ་གླིང་ནས་དར་རྒྱས་གོང་འཕེལ་བྱུང་བའི་སྐོར་གྱི་གཏམ་གླེང་》ལྷག་པ་ཕུན་ཚོགས་དང་དགེ་ལེགས་ཀྱིས་གཙོ་སྒྲིག་བྱས་པའི《དེང་སྐབས་བོད་རིག་པའི་ཞིབ་འཇུག་སྐོར་གྱི་གཞུང་ལུགས་ཀྱི་གནད་དོན་འགའ》ཤོག་ལྷེ༢༢༩ནས༢༥༠བར་དུ་གསལ། ཀྲུང་གོ་བོད་རིག་པའི་དཔེ་སྐྲུན་ཁང༌། ༢༠༠༢ལོ། པེ་ཅིན། ༡༡.《བོན་པོའི་བཀའ་འགྱུར་གྱི་བྱུང་བ་དང་འཕེལ་རྒྱས》《བོད་ལྗོངས་ཞིབ་འཇུག》༢༠༠༥ཡི་ལྷན་ཐབས། ༡༢.བོད་བརྒྱུད་ནང་བསྟན་གྲྭ་བའི་སློབ་གཉེར་དང་ཐོབ་ཐང་སྐོར་གྱི་ཆེད་དམིགས་ཞིབ་འཇུག་ཟེར་བའི་ཞིབ་འཇུག་ལས་གཞི་ལ་ཞུགས་ཤིང་དེའི་འབྲས་བུ་ལ་ཀྲུང་གོ་བོད་རིག་པའི་ཞིབ་འཇུག་ལྟེ་གནས་ཀྱི༢༠༠༢ལོའི་བྱ་དགའ་ཁྱད་པར་ཅན་ཐོབ། ༡༣.《གནའ་རབས་ཞང་ཞུང་གི་ཤེས་རིག་ལ་སྐྱར་དུ་དཔྱད་པ》《ཀྲུང་གོ་བོད་ཀྱི་ཤེས་རིག》༢༠༠༥.༡ པེ་ཅིན།
ཚོགས་འདུར་གཙོ་སྐྱོང་གནང་བཞིན་པ།
གསུམ། བོད་རྒྱ་ཡིག་སྦྲགས་སྤེལ་བརྩམས་ཆོས་སྐོར།
༡.《ཞང་ཞུང་གི་ཤེས་རིག》《བོད་ལྗོངས་ཞིབ་འཇུག》 རྒྱ་ཡིག ༡༩༨༥.༢ལོར། བོད་ཡིག ༡༩༨༥.༣ལོར། ལྷ་ས། ༢.《བོད་ཡིག་གི་འབྱུང་གཞི་ལ་གསར་དུ་དཔྱད་པ》《ཀྲུང་གོ་བོད་ཀྱི་ཤེས་རིག》བོད་ཡིག ༡༩༢༢.༡ལོར། རྒྱ་ཡིག༡༩༨༨.༡ལོར། པེ་ཅིན། ༣.《བོན་པོ་ཞིབ་འཇུག་སྐོར་གྱི་གནད་དོན་འགའ》《ཀྲུང་གོ་བོད་ཀྱི་ཤེས་རིག》གི་བོད་ཡིག༡༩༨༨.༣ ལོར། རྒྱ་ཡིག ༡༩༨༨.༣ལོར། པེ་ཅིན། ༤.《བོན་གྱི་བསྟན་བཅོས་དང་དེའི་ཕྱོགས་བསྒྲིགས་ཀྱི་སྐོར་ལ་དཔྱད་པ》《ཀྲུང་གོ་བོད་ཀྱི་ཤེས་རིག》རྒྱ་ཡིག ༡༩༩༠ལོར། 《བོད་ལྗོངས་ཞིབ་འཇུག》བོད་ཡིག ༡༩༩༠.༤ལོར། ཕྱིས་སུ་དབྱིན་ཡིག་ཏུ་བསྒྱུར་ནས Thcsis 0nTibcblo in China《ཀྲུང་གོའི་བོད་རིག་པའི་ཞིབ་འཇུག་གི་དཔྱད་རྩོམ་ཕྱོགས་བསྒྲིགས》ཞེས་པའི་སྟེང་པར་དུ་བསྐྲུན། ༡༩༩༦ལོར། པེ་ཅིན།
མཁས་དབང་མཁར་རྨེའུ་བསམ་གཏན་སོགས་དང་ལྷན་དུ།
བཞི། དབྱིན་ཡིག་གི་བརྩམས་ཆོས་སྐོར།
༡.Dralag Monastery and its Tribes《གྲི་ལག་དགོན་པ་དང་དེའི་ལྷ་སྡེ》༡༩༩༥ལོར་ཨོ་སི་ཁྲི་ཡ་རྒྱལ་ཁབ་ཀྱི་རྒི་ར་ཚི་ནས་འཚོགས་པའི་རྒྱལ་སྤྱིའི་བོད་རིག་པའི་ཞིབ་འཇུག་ཚོགས་པའི་ཚོགས་ཐེངས་བདུན་པའི་དཔྱད་རྩོམ་ཕྱོགས་བསྒྲིགས།《Tibetan Studies》 ཞེས་པའི་པོད་གཉིས་པའི་ཤོག་ལྷེ༩༨༡ནས༩༨༤སྟེང་གསལ། ༡༩༩༢ལོ། ཨོ་སི་ཁྲི་ཡའི་རྒྱལ་ས་ཝེ་ཨེན་ནས་པར་དུ་བསྐྲུན། ༢.《Lama》of Bonpo Tradition in Amdo and Khams《ཨ་མདོ་དང་ཁམས་ཀྱི་བོན་པོའི་བླ་མ》༡༩༩༩ལོ་འཇར་པན་གྱི་གྲོང་ཁྱེར་ཨོ་ས་ཁ་ནས་འཚོགས་པའི་རྒྱལ་སྤྱིའི་བོན་པོའི་རིག་གནས་གྲོས་དཔྱོད་ཚོགས་འདུའི་དཔྱད་རྩོམ་ཕྱོགས་བསྒྲིགས《New Horisons in BonStudies》《བོན་པོའི་རིག་གནས་ཀྱི་ས་མཚམས་གསར་བ》ཞེས་པའི་ཤོག་ལྷེ༤༡༧ནས༤༢༨བར་དུ་གསལ། ༢༠༠༠ལོ་ཨོ་ས་ཁ་ནས་པར་དུ་བསྐྲུན། ༣.《Bonpo Tantrics in Kokonor Area》《མཚོ་སྔོན་པོའི་ས་ཁུལ་གྱི་བོན་པོའི་སྔགས་འཆང་》༡༩༩༨.༧.༢༥ནས༣༡བར་དུ་ཨ་རི་ནས་འཚོགས་པའི་རྒྱལ་སྤྱིའི་བོད་རིག་པའི་ཞིབ་འཇུག་ཚོགས་པའི་ཚོགས་ཐེངས་བརྒྱད་པའི་སྟེང་གི་དཔྱད་རྩོམ། ༤.《A New Bonpo Center---Shar-rdza Hermitage》《བོན་གྱི་ལྟེ་གནས་གསར་བ་ཤར་རྫ་རི་ཁྲོད༽སྐབས་དགུ་བའི་ལ་སྤྱིའི་བོད་རིག་པའི་ཚོགས་འདུའི་སྟེང་ཕུལ་བའི་དཔྱད་རྩོམ། ཚོགས་འདུ་དེའི་དཔྱད་རྩོམ་ཕྱོགས་བསྒྲིགས་སྟེ《Khams pa Histories: Visions of People, Place and Authority, edited by Lawrence Epstein》ཞེས་པའི་ཤོག་ལྷེ༡༥༥ནས༡༧༢བར་ཏུ་གསལ། Koninklijke Brill NVཔར་སྐྲུན་ཁང༌། ཧོ་ལན་རྒྱལ་ཁབ་ཀྱི་ལེ་ཏིན་གྲོང་ཁྱེར་ནས ༢༠༠༢ལོར་པར་དུ་བསྐྲུན། ༥.《Monastic Education of Bon in sNang zhig》《སྣང་ཞིག་དགོན་པའི་བོན་བསྟན་གྱི་སློབ་གསོ》༢༠༠༣.༩.༦ནས༡༢བར་དུ་དབྱིན་ལན་གྱི་གྲོང་ཁྱེར་ཨོ་ཁི་སི་ཧྥོར་དི་ནས་འཚོགས་པའི་རྒྱལ་སྤྱིའི་བོད་རིག་པའི་ཞིབ་འཇུག་ཚོགས་པའི་ཚོགས་ཐེངས་བཅུ་བའི་སྟེང་གི་དཔྱད་རྩོམ། ༦.《A Survey of Bonpo Monasteries and Temples in Tibet and the Himalayas》《བོད་དང་ཧི་མ་ལ་ཡའི་བོན་བསྟན་གྱི་དགོན་པ་དང་གསས་ཁང་ཞིབ་འཇུག༽ཞེས་པའི་ཤོག་ལྷེ་༢༤༧ནས༦༦༨བར་དུ་གསལ། འཇར་པན་རྒྱལ་ཁབ་ཀྱི་གྲོང་ཁྱེར་ཨོ་ས་ཀ་ན་ཡོད་པའི་རྒྱལ་གཉེར་མི་རིགས་རིག་པའི་བཤམས་སྟོན་ཁང་གི་པར་སྐྲུན་ཁང་ནས ༢༠༠༣ལོར་པར་དུ་བསྐྲུན། ༧.《A Catalogue of the Bon Kanjur》《བོན་པོའི་བཀའ་འགྱུར་གྱི་དཀར་ཆག༽ནོར་ཝེ་རྒྱལ་ཁབ་ཚན་རིག་ཁང་གི་མཐོ་རིམ་ཞིབ་འཇུག་ལྟེ་གནས་ཀྱི་མགྲོན་འབོད་ལྟར། རྒྱལ་ས་ཨོ་སི་ལོ་ནས་རྒྱལ་ཁབ་གཞན་ནས་གདན་དྲངས་པའི་ཞིབ་འཇུག་པ་བརྒྱད་དང་མཉམ་དུ་བསྒྲིགས་ཤིང༌། འཇར་པན་རྒྱལ་ཁབ་ཀྱི་གྲོང་ཁྱེར་ཨོ་ས་ཀ་ན་ཡོད་པའི་རྒྱལ་གཉེར་མི་རིགས་རིག་པའི་བཤམས་སྟོན་ཁང་གི་པར་སྐྲུན་ཁང་ནས༢༠༠༣ལོ་པར་དུབསྐྲུན། ༨.《The sNang zhig Family and its Monastery...An ethnographic study of the sNang zhig family and its monasticinfluence in the Amdo Bonpo society》《ཨ་མདོའི་སྤྱི་ཚོགས་ནང་གི་སྣང་ཞིག་ཚང་དང་ཁོང་གི་དགོན་པའི་ཤན་ཞུགས་སྐོར་གྱི་མི་རིགས་རིག་པའི་ཞིབ་འཇུག》ཧོ་ལན་རྒྱལ་ཁབ་ཀྱི Bri༡༡ པར་སྐྲུན་ཁང་ནས་པར་དུ་སྐྲུན་བཞིན་ཡོད།
རིག་གཞུང་བགྲོ་གླེང་གནང་བཞིན་པ།
ལྔ། དབྱི་ཐ་ལི་སྐད་ཀྱི་བརྩམས་ཆོས་སྐོར།
《La Religione Bon e I suoi Rapporti con il Buddhismo in Tibet》《བོད་ཀྱི་བོན་བསྟན་དང་བན་བོན་གཉིས་བར་གྱི་འབྲེལ་བ》༡༩༩༢ལོ་དབྱི་ཐ་ལི་རྒྱལ་ཁབ་ཀྱི་གླིང་ཕྲན་ས་རྡན་ཉ་ནས་འཚོགས་པའི་ཡུ་ཤེ་ཆོས་ལུགས་དང་བོད་བརྒྱུད་ནང་བསྟན་གཉིས་ཀྱི་ཞལ་ཏ་ཟེར་བའི་རྒྱལ་སྤྱིའི་རིག་གཞུང་གྲོས་དཔྱོད་ཚོགས་འདུའི་སྟེང་གི་དཔྱད་རྩོམ། དེའི་དཔྱད་རྩོམ་ཕྱོགས་བསྒྲིགས་ཏེ《Monachesimo tibetano in dialogo》《བོད་ཀྱི་བཙུན་པའི་སྐོར་གྱི་དྲི་ལན》ཟེར་བའི་ཤོག་ལྷེ༩༥ནས༡༠༠བར་དུ་གསལ། དབྱི་ཏ་ལིའི་རྒྱལ་ས་རོ་མ་ནས༡༩༩༥ལོ་པར་དུ་བསྐྲུན།
ལན་ཀྲོའུ་སློབ་ཆེན་དུ་རིག་གཞུང་བགྲོ་གླེང་གནང་བཞིན་པ།
དྲུག བོད་ཡིག་ནས་རྒྱ་ཡིག་ཏུ་བསྒྱུར་བའི་སྐོར།
ཆོས་རྒྱལ་ནམ་མཁའ་ནོར་བུས་བརྩམས་པའི《བོད་ཀྱི་ཡ་ཐོག་གི་ལོ་རྒྱུས་སྐོར》ཞེས་པའི་དཔྱད་རྩོམ་བོད་ཡིག་གི《ཀྲུང་གོའི་བོད་ཀྱི་ཤེས་རིག》༡༩༨༨དེ་རྒྱ་ཡིག་ཏུ་བསྒྱུར། རྒྱ་ཡིག་གི་དུས་དེབ《ཀྲུང་གོའི་བོད་ཀྱི་ཤེས་རིག》༡༩༨༨.༢ན་གསལ།
ཕྱི་གླིང་གི་བོད་རིག་པའི་ཆེད་མཁས་པར་ལོ་ཙཱ་གནང་བཞིན་པ།
བདུན། དབྱིན་ཡིག་ནས་བོད་ཡིག་ཏུ་བསྒྱུར་བའི་སྐོར།
ཕེར་ཁི་ཝེར་ནེསPerKvaerneབརྩམས་པའི《Literature of Bon》《བོན་གྱི་བསྟན་བཅོས》བོད་ཡིག་ཏུ་བསྒྱུར། བོད་ཡིག་གི《ཀྲུང་གོའི་བོད་ཀྱི་ཤེས་རིག》༡༩༩༨.༣ལོར། པེ་ཅིན།
སློབ་མ་རྣམས་ལ་རིག་གཞུང་འཆད་ཁྲིད་གནང་བཞིན་པ།
བརྒྱད། དབྱིན་ཡིག་ནས་རྒྱ་ཡིག་ཏུ་བསྒྱུར་བའི་སྐོར།
༡.ཨེ་ལིའོ་ཐི་སི་པེར་ལིན《Elliot Sperling》གྱིས་བརྩམས་པའི《The 5th Karmapa and some aspects of the relationship between Tibet and the early Ming》《ཀརྨ་སྐུ་ཕྲེང་ལྔ་བ་དང་བོད་མིན་བར་གྱི་སྔོན་རབས་འབྲེལ་བའི་གནད་དོན་འགའ》ཞེས་པ་རྒྱ་ཡིག་ཏུ་བསྒྱུར།《ཕྱི་གླིང་བོད་རིག་པའི་ཞིབ་འཇུག་གི་བསྒྱུར་རྩོམ་ཕྱོགས་བསྒྲིགས》དེབ་གཉིས་པ། བོད་ལྗོངས་མི་རིགས་དཔེ་སྐྲུན་ཁང༌། ༡༩༨༥ལོར་པར་དུ་བསྐྲུན། ལྷ་ས། ༢.དོ་ནལ་ལོ་ཕེ་ཙི་ཡིས་བརྩམས་པའི《Prisoners of Shangri-La__Tibetan Buddhism and the West》《ཤམ་བྷ་ལའི་བཙོན་མ། བོད་བརྒྱུད་ནང་བསྟན་དང་ནུབ་གླིང་》ཞེས་པའི་དཔེ་དེབ་ཀྱི་ལེའུ་བཞི་བ་སྟེ《the Spe༡༡》《གཟུངས་སྔགས》ཞེས་པ་རྒྱ་ཡིག་ཏུ་བསྒྱུར་ཞིང་། ཀྲུང་གོ་བོད་ཀྱི་ཤེས་རིག་པར་སྐྲུན་ཁང་གིས་པར་དུ་བསྐྲུན། པེ་ཅིན།
དགེ་སློབ་ཀུན་ལ་རིག་གཞུང་འཆད་ཁྲིད་གནང་བཞིན་པ།
དགུ། གཙོ་སྒྲིག་བྱས་པའི་དཔེ་ཚོགས་ཀྱི་སྐོར།
༡.《བོན་ཆོས་ཞིབ་འཇུག་གི་དཔྱད་རྩོམ་ཉིང་བསྡུས།》ཞེས་པ་གཙོ་སྒྲིག་བྱས། རྒྱ་ཡིག ཀྲུང་གོའི་བོད་རིག་པ་དཔེ་སྐྲུན་ཁང་། ༢༠༡༡ལོར། པེ་ཅིན།
༢.གངས་ཅན་བོན་གཞུང་རིག་གཏེར་ཞེས་པའི་དཔེ་ཚོགས་གཙོ་སྒྲིག་བྱས། དེབ་དང་པོ། དབྲ་སྟོན་སྐལ་བཟང་བསྟན་པའི་རྒྱལ་མཚན་གྱིས་བརྩམས་པའི《ཤར་རྫ་བཀྲ་ཤིས་རྒྱལ་མཚན་གྱི་རྣམ་ཐར༽ཀྲུང་གོ་བོད་ཀྱི་ཤེས་རིག་དཔེ་སྐྲུན་ཁང༌གིས་པར་ཏུ་བསྐྲུན། ༡༩༩༠ལོར། པེ་ཅིན། དེབ་གཉིས་པ།《དྲང་རྗེ་བཙུན་པའི་གཏེར་མ་མདོ་གཟེར་མིག》ཀྲུང་གོ་བོད་ཀྱི་ཤེས་རིག་དཔེ་སྐྲུན་ཁང༌གིས་པར་བསྐྲུནགནང་། ༡༩༩༡ལོར། པེ་ཅིན། དེབ་གསུམ་པ། སྤ་བསྟན་རྒྱལ་བཟང་བོས་བརྩམས་པའི《བསྟན་པའི་རྣམ་བཤད་དར་རྒྱས་གསལ་བའི་སྒྲོན་མེ》ཀྲུང་གོ་བོད་ཀྱི་ཤེས་རིག་དཔེ་སྐྲུན་ཁང༌གིས་པར་བསྐྲུན་གནང་། ༡༩༩༡ལོར། པེ་ཅིན། དེབ་བཞི་བ། རིག་འཛིན་ཀུན་གྲོལ་གྲགས་པས་བརྩམས་པའི《གཡུང་དྲུང་བོན་གྱི་བཀའ་འགྱུར་དཀར་ཆག》ཀྲུང་གོ་བོད་ཀྱི་ཤེས་རིག་དཔེ་སྐྲུན་ཁང༌གིས་པར་བསྐྲུན་གནང་། ༡༩༩༣ལོར། པེ་ཅིན། ༣.ནོར་བུ་དཔེ་ཚོགས་གཙོ་སྒྲིག་བྱས། དེབ་དང་པོ། ཕུག་པ་ལྷུན་གྲུབ་རྒྱ་མཚོ་སོགས་ཀྱིས་བརྩམས་པའི《རྩིས་གཞུང་པད་དཀར་ཞལ་ལུང》མི་རིགས་དཔེ་སྐྲུན་ཁང་། ༢༠༠༢ལོར། པེ་ཅིན། དེབ་གཉིས་པ། ཀུན་གསལ་བློ་གྲོས་ཀྱིས་བརྩམས་པའི《ཞང་བོད་ཀྱི་བསྟན་འབྱུང་ལོ་རྒྱུས་ལྷ་རྒྱུད་རིན་ཆེན་ཕྲེང་བ་མ་བཅོས་གསེར་གྱི་ཡང་ཞུན》མི་རིགས་དཔེ་སྐྲུན་ཁང༌གིས་པར་ཏུ་བསྐྲུན། ༢༠༠༣ལོར། པེ་ཅིན། དེབ་གསུམ་པ། དཔྱད་བུ་ཁྲི་ཤེས་ཀྱིས་བརྩམས་པའི《གསོ་རིག་འབུམ་བཞི》མི་རིགས་དཔེ་སྐྲུན་ཁང༌གིས་པར་ཏུ་བསྐྲུན། ༢༠༠༥ལོར། པེ་ཅིན། ༤.《གངས་ཏི་སེ་བོན་གཞུང》ཞེས་པ་གཙོ་སྒྲིག་བྱས། དཔེ་ཚོགས་འདིར་སྡོམ་པའི་དེབ་ཕྲེང་ཉེར་ལྔ་ཡོད་ཅིང་། མི་རིགས་དཔེ་སྐྲུན་ཁང་གིས་དཔེ་བསྐྲུན་བྱས་པ་རེད།